بیانییان بۆ ئابووریی سوید، بەسوودن - Radio Sweden Kurdish - ڕادیۆی سوید - Radyoya Swêdê | Sveriges Radio\nبیانییان بۆ ئابووریی سوید، بەسوودن\nبڵاو کرایه‌وه onsdag 25 november 2009 kl 16.41\nهەرچی ژمارەی بیانییان باشتر بێت ئەوا بۆ هەناردەی سویدیش کە بەردی بناغەی خوشگوزەرانیی وڵات پێک دێنێ باشترە. سویدیی بە ڕەگەزی بیانی دەتوانن یارمەتیی ئەو شیرکەتانە بکەن کە بازاڕی نوێ بدۆزنەوە. کەوابێ کۆچ، چەرخی ئابووری سوید باشتر وەگەڕ دەخات. ئەمە ئاکامی توێژینەوەیەکە کە لە سەر ئەرکی وەزارەتی دەرەوە و وەزارەتی بازرگانییەوە کراوە.\nڕاپۆرتەکە باسی ئەوە دەکات کە بە هەبوونی ١٢ هەزار بیانیی زیاتر، ئەوا هەناردەی سوید حەوت میلیارد کرۆن زیاتر دەبێت و هاوردەشی، دە میلیارد کرۆن. هەرچەند سوید بۆ بازرگانیی ئازاد خەبات دەکات بەڵام دیسان ئەوە پەیمانکارانی بەڕەگەز بیانین کە بۆ ئابووریی سوید تەنانەت لەوەش گرنگترن کە هەندێ گومرک نەمێنن.\nئێستا حوکوومەتی سوید لە ڕێی پرۆژەی ناودێر بە کۆسمۆپۆلیتەوە هەوڵ دەدا کەسانی بەڕەگەز بیانی وەک ئیمکانێکی گەورەی بواری هەناردەی وڵات، بێنێتە پێشەوە و دەورێکی گرنگیان پێ بسپێرێ. ئاندریاس هاتسی گیۆرگو بەرپرسی ئەم پرۆژەیەیە:\nلە گوێن ئاندریاس هاتسی گیۆرگو کەسانی لەدایکبووی دەرەوەی سوید، دەتوانن بە ڕێی ئەو پێوەندییەی لەگەڵ وڵاتی زێد هەیانە، زانیاریی زیاتر لە سەر کاڵاکانی سویدی بدەنە بازاڕی ئەو وڵاتە و ڕێژەی هەناردەی ئێمە بەرز بکەنەوە!\nئێڤا بیۆرکلوند وەزیری بازرگانیی سوید دەڵێ بیانیان لە سوید زۆر جار ئامادەی چێکردنی بەشکۆی خۆیانن و ئەمە بە مانای ئەوەیە کە دەبێ زانست و لێوەشاوەییەکەیان لەم بوارەدا بە کار بهێنرێت.\nنادر لەعلی نیا بەشکۆدارێکی ئێرانی یە کە لە ئولریکێ هامن، کارگەیەکی سازکردنەوەی ئوتومبێلی هەیە و سێزدە کارمەند. ئەو دەڵێ بۆ کاری بازرگانی، جیاوازی لە نێوان سویدی و بیانیی نیشتەجێی سوید نییە، بەڵام سوید لە بەکارهێنانی هاووڵاتیانی بەڕەگەز بیانیی خۆیدا زۆر ئازا نییە. سوید ئەو ئەزموونەی نییە بەڵام لەوانەیە لە داهاتوودا زیاتر ئەو ئیمکانەی بەکار بێنێت.


لیژنەی ئابووری پەرلەمان: حكومەت ناتوانێت پارێزگاری لە بەهای دۆلار بكات – Politic Press\nئەندامێكی لیژنەی ئابووری و وەبەرهێنان له پەرلەمانی عیراق رایگەیاند، حكومەتی عێراق بە ئامانجی پارێزگاريكردن لە ئابووری وڵات بەهای دۆلاری به‌رامبه‌ر به دینار بەرزكردەوە، بەڵام به‌و هه‌نگاوه شكستی هێناوەو كاردانەوەی پێچەوانەی لەسەر هاوڵاتیان هەبووە.\nمیساق حامدی، ئەندامی لیژنەی ئابووری و وەبەرهێنان له پەرلەمانی عیراق رایگەیاندووە، حكومەت بە ئامانجی باشتركردنی دۆخی ئابووری چەندین رێوشێنی پێوستی گرتۆتەبەر، بەڵام هەوڵەكان كاردانەوەی پێچەوانەی هەبووە لەسەر ئابووری و وڵات و بژێوی هاولاتیان و حكومه‌تیش له‌و رێوشوێنانه شكستی هێناوه.\nئاماژەی بەوەشكردووە، بەهۆی هەڵەی سیاسەتی دارایی حكومەته‌وه عیراق نقومی قەرزی دەرەكی بووه‌و بانكی ناوەندیش بە ئامانجی پارێزگاریكردن لە یەدەگی دراوی بیانی و ئەو پارەی هەیەتی، هەستا بە بەرزكردنەوەی بەهای دۆلار، بەڵام ئه‌و هه‌نگاوه كاردانەوەی هەبووەو بووه‌تە هۆی بەرزبوونەوەی رێژه‌ی نرخی پێداویستییه‌كان، ئەوەش مانای زیانگەیاندنە بە بژێوی هاوڵاتیان.\nهاوكات، مەزهەر محەمەد ساڵح ڕاوێژکاری دارایی مسته‌فا كازمی سەرۆک وەزیرانی عێراق به‌میدیاكانی عێراقی راگه‌یاندووه، سیاسەتی دراوی بانکی ناوەندی توانای جێگیربوون و کۆنترۆڵکردنی سەقامگیریی ڕێژەی ئاڵوگۆڕی دراوی هەیە لە سنوری فەرمی خۆیدا.\nTags: بەهای دۆلار پەرلەمانی عیراق\nلیژنەی دارایی هۆکارەكانی بەرزبوونەوەی بەهای دۆلار ئاشکرا دەکات\nداوا دەكرێت بەهای دۆلار بگەڕێتەوە ئاستی جارانی


ئێران هۆشداری ده‌دات به ڕوودانی كێشه له جیهانی نه‌وت و بانقدا ئه‌گه‌ر سزای به سه‌ردا بسـه‌پـێنن\nئێران هۆشداری حكومه‌ته ڕۆژئاوایـیه‌كان ده‌كات به ڕوودانی كێشه له جیهانی نه‌وت و بانقدا ئه‌گه‌ر سزای نێونه‌ته‌وه‌یی به سه‌ردا بسه‌پێنن له سه‌ر به‌رنامه ناوه‌كیـیه گومان لێـكراوه‌كه‌ی.\nئاژانسی هه‌واڵی ئێران له زاری وه‌زیری ئابوری داود دانش جه‌عفه‌ری ڕایگه‌یاند، وڵاتانی دیكه‌ش له‌گه‌ڵ ئێراندا دووچاری كێشه ده‌بنه‌وه ئه‌گه‌ر ئه‌نجومه‌نی ئاسایشی سه‌ر به نه‌ته‌وه یه‌كـگرتووه‌كان سزاكانی به سه‌ر ئێراندا بسـه‌پـێـنـێـت. هه‌روه‌ها گوتیشی، سه‌پاندنی ئه‌م سزایانه وا ده‌كات وڵاتانی ده‌وڵه‌مه‌ند به نه‌وت سه‌رمایه‌كانیان له بانقه ئه‌وروپییه‌كانه‌وه بگوێزنه‌وه بۆ بانقه‌كانی شوێنه ئارامه‌كانی جیهان.\nڕۆژی چوارشه‌ممه ئاژانسی وزه‌ی ئه‌تۆمی نێونه‌ته‌وه‌یی داوای كۆبونه‌وه‌یه‌كی كتوپڕی كرد له 2 ی شوباتدا بۆ گوێـگرتن له سكاڵای ئه‌وروپیـیه‌كان سه‌باره‌ت به ڕه‌وانه كردنی ئێران بۆ ئه‌نجومه‌نی ئاسایش. ئه‌م كۆبونه‌وه‌یه دێت دوای شكاندنی ئه‌و ڕێكه‌وتنـنامه‌یه‌ی كه پێش دوو ساڵ له مه‌وبه‌ر ئێران له‌گه‌ڵ ئه‌وروپیـیه‌كان له سه‌ری ڕێـك كه‌وتبون.\nوڵاته یه‌كـگرتووه‌كان ئێران تاوانبار ده‌كات به به‌كار هێنانی توێژینه‌وه ناوه‌كییه‌كانی بۆ درووستكردنی چه‌كی ناوه‌كی. به‌ڵام تاران دووپاتی ده‌كاته‌وه كه به‌رنامه ناوه‌كیـیه‌كانی ئاشتی خوازانه‌یه.


چوار یاساکەی خۆشەویستی\nڕۆوی کرۆفت دەلێت ( من لەبەر خەسڵەتەکانت خۆشم ناوێیت، بەڵکو لەبەر ئەو خەسڵەتانەی خۆم خۆشم دەوێیت کە بەبوونم لەگەڵت لێم بەدەردەکەون)، خۆشەویستی یەکێکە لەو شتانەی کە هەموومان ئاواتی بۆ دەخوازین بەڵام زۆر کەم لە ئێمە دەتوانین بە قوڵایی بەناو ئەم هەستە ڕۆبچین و بەتەواوی بگەینە سەرچاوەکەی.\nبێگومان لە ئەدەب و فەلسەفە زۆر باس لەو هەستە کراوە، بەڵام هەموو لەسەر ئەوە کۆکن کە خۆشەویستی ڕاستەقینە هیچ نواندنێکی تێدانیە و وامان لێدەکات ببینە کەسێکی باشتر، لەگەڵ ئەوەشدا زۆربەی جار کەسێکمان خۆش دەوێت کەچی بەهۆی نەزانی و نەزانینی بنەماکانی خۆشەویستی جوانترین هەستی نێوان دوو کەس تێک دەچێت و نامێنێت!\nلە فەلسەفەی چینییەکاندا خۆشەویستی دەبێت هۆشیارانە مامەڵەی لەگەڵ بکرێت و وەکو هەستێکی هەڕەمەکی سەیر نەکرێت، هەر بۆیەش چینییەکان چوار پایەی تۆکمەیان بۆ خۆشەویستی داناوە و پێیان وایە دەبێت لەسەریان دابمەزرێت، کە ئەمانەن:\n1- مایتری : کە ئەمەش واتە هونەری دڵخۆشکردنی خۆشەویستەکەت، واتە دەبێت تۆ بزانیت کە ئەو چۆن بیردەکاتەوە و لەهەستە قوڵەکانی ئەو ئاگاداربیت، زۆر جار ئێمە ئەو شتانە دەکەین کە دڵی خۆمان خۆش دەکات بەبێ ڕەچاوکردنی حەزی خۆشەویستەکانمان، بۆ نمونە تۆ کەسێکی بە کەسێکی نەزان دادەنرێێت ئەگەر کتێبێکی گرانبەها بۆ کەسێک بکڕێت کە بەهیچ جۆرێک حەزی بە خوێندەوە نییە سەرباری ئەو ڕاستییەی کە خوێندنەوە شتێکی باشە و پێویستە، هەر بۆیە دەبێت باش لە هەست و بیرکردنەوەی خۆشەویستەکەت بگەیت و بزانیت چۆن و بەچی دڵخۆشی دەکەیت .\n2- کاڕۆنا :ئەمەش بە مانای توانای پاڵپشتی کردن و نەهێشتنی توانای وزەی نێگەتیڤە لای خۆشەویستەکەت، واتە دەبێ تۆ توانای ئەوەت هەبێت کە لەکاتی دڵتەنگی ببیتە جێگەی متمانەى و بەهەموو تواناتەوە بیر لە کێشەکانی بکەیتەوە وەکو ئەوەی کێشەکانی ئەو کێشەی خۆت بێت نەوەک هی کەسێکی تر.\n3- مۆدیتا: ئەمەش واتای هەست کردنی بەردەوام بە خۆشی و سوپاسگوزاری، چونکە ئەگەر هەستت بەخۆشییەکی کاتی کرد ئەوا بەڵگەی هەبوونی گرفتێکی گەورە هەیە، خۆشەویستی ڕاستەقینە مایەی هەست کردنە بە ئارامی .\n4- ئۆپیشکا: ئەمەش واتای هاوسەنگی دەگەیەنێت، هاوسەنگی لەنێوان خۆت وخۆشەویستەکەتدا بەجۆرێک هەست بکەیت کە ئەو و تۆ یەک بووونتان هەیە و بتوانیت خۆت بخەیتە جێگەی ئەو تا هەست بە کەم وکوڕیيەکانت بکەیت لە ئاستیدا.\nshort URL: https://yallairaq.com/ku/NrSJ8\nئەو کێشانەی کە تەنها کچە قژدرێژەکان لێى تێدەگەن!\nبەخشینی پچڕ پچڕ لە خۆشەویستی چییە؟


ڕۆژی پێنجشەممە سەرۆک وەزیری هەرێمی کوردستان مەسرور بارزانی بە سەردانێکی فەرمی گەیشتە تورکیا و لەگەڵ کاربەدەستانی وڵاتەکە کۆبۆوە.\nلە میانەی کۆنفرانسە ڕۆژنامەوانییە هاوبەشەکەی وەزیری دەوەی تورکیا مەولود چاوشئۆغڵو و سەرۆک وەزیری هەرێم مەسرور بارزانی، چاوشئۆغڵو داوای لە هاوپەیمانانی ناتۆ کرد کە پشتیوانی نیگەرانییە ئاسایشییەکانی ئانکەرە بکەن و هاوپەیمانانی تاوانبار کرد بەوەی پشتیوانی لە وڵاتانی باڵکان دەکەن بەڵام هەڕەشەکانی کوردەکانی سوریا بۆ سەر تورکیا ڕەت دەکەنەوە.\nئاژانسی دەنگوباسی ئەنەدۆڵۆ ڕادەگەیەنێت چاوشئۆغڵو گوتویەتی "تورکیا حکومەتی نێوەندی عێراق و حکومەتی هەێمی کوردستانیشی لە مەڕ بۆچوونەکانی لەسەر هەبوونی گروپە تیرۆرستەکانی وەکو پەکەکە، یەپەگەو گروپیتیرۆرستی فەتحوڵا گولەن ئاگادارکردۆتەوە."\nچاوشئۆغڵو دەڵێت " لە ئێستادا نزیکەی 350 هەزار کوردی سوریا لە تورکیان و 250 هەزاریش لە عێراقن. ئەمانە ناتوانن بگەڕێنەوە بۆ سوریا بەهۆی ئەوەی پەکەکە و یەپەگە دەریان کردوون."\nمەسرور بارزانیش لای خۆیەوە گوتی وڵاتەکەی دژی هەبوونی پەکەکەیە لە شەنگال و شوێنەکانی تری عێڕاق.\nمەسرور بارزانی لە تویتێکدا بڵاوی کردۆتەوە " لە میانەی کۆبونەوەیەکدا لەگەڵ وەزیری دەرەوەی تورکیا ئەمڕۆ سەنگی خراوەتە سەر ئاسایش و بازرگانی دوولایەنە. ئێمە تاوتوێی بەرژەوەندییە دوولایەنەکان و ئاستەنگەکانمان کردووە، و باسمان لەو ڕێگایانە کردووە کە بتوانین پێکەوە کاربکەین بۆ سەقامگیرکردنی هەرێمەکە بە گشتی."\nلە مانگی ڕابوردوو پاش بڕیاری سەرۆک ترامپ بۆ کشانەوەی هێزەکانی ئەمەریکا لە سوریا، تورکیا دەستیکرد بە لەشکرکێشی بۆ ناو باکوری سوریا پاش چەند ڕۆژی شەڕو پێکدادان یەپەگە لە ژێر ڕێککەوتنێک بۆ ئاگربەست لە نێوان ئەمەریکا و ڕوسیا و تورکیا، لە ناوچەکانی سنوری تورکیا کشایەوە. هەرچەندە هەتا ئێستاش شەڕەکە بە تەواوەتی ڕانەوەستاوەو بە پێی نەتەوە یەکگرتووەکان سەدان کەسی سڤیل کوژراو و بریندار بوون و هەزاران کەسیش ئاوارە بوون.


هوٙرز و نیشت چەنی ئاژەڵی – هەورامان\nیانە گردین هوٙرز و نیشت چەنی ئاژەڵی\nچاوەختەوە کە ئاژەڵ لینی کریان، ئانزان هەوڵیٛش دێنیٛ کە خاستەر و فرەتەر نزیک بگنوٙوە چەنەش، پەی ئیئنەیچ بڕێوە دڵنەوای و نازکیٛشتەی ئاژەڵەکەیش کەردەن، چون وەشش سیان و هەم کەلکش چەنە هوٙرگیٛرتەن، پیٛسەو شوٙتی و پەژمی و پوٙسی و گوٙشتەکەیشان. جا پی بوٙنەوە چڕیەنش ئەو ئاژەڵەکەیش یام پەلەوەرەکەیش هەتا زیاتەر چەنەش نزیک بگنوٙوە پیٛسەو هامڕێوەش هام ژیوێوەش. هەردوی کەلکشان پەی یوٙترینی بیەن، ئیسە بڕێ دەنگیٛ و قسیٛ چەنیکەردەی ئاژەڵی منویسمیٛ، کەلاو ئانزانیوە کریانییٛ، پیٛسە:\nبزە: بە گدە، گدە، گدی، گدی، چڕیش، وەلێم بە یخە، وەیخ بەرش کەری.(بزە، بزڵە، گیٛسک، گیٛسکە، چتیر، چتیرە، سابرین، بزەی قسرە، یانی نەزوٙکە). بزە تگە مەگیٛروٙنە. ماوەو(145-155)”150″ ڕویٛ ئاورە بوٙنە، مەزوٙنە. بە گەلو بزا مەواچمیٛ بزە گەلە.\nمەی: بە عێو، عێو چڕیش، بە کتش، کتش بەرش کەری( مەی، وەرە، کاوڕ،شەک، شەکە، بەران). بڕێ دەنگیٛ تەریٛ هەنیٛ وەختو حەیوان لەوەڕنانیەن مەواچاشان، تەنیا شوانەکە مەتاووٙنە بواچوٙشان، پەی نمونە ، بزێوە یام مەیوە گەرەکشەن بلوٙ دلیٛو پەڵێوە یەوا، شوانە کە دوورۆ چڕوٙش وەنە یەکسەر مەگیٛڵوٙنوە، نمەلوٙنە دلیٛو پەڵە گەنمەکەی، یەوەکەی. وەختو بیٛرەی”مەی دوشتەی” ماچی هەرتە، یانی مدرە، یام وەختێوە بەران چڕی شوٙنەو ویٛتەرە ماچی، هڕڕڕڕڕ. هەم مەتاویچ بە فیکە یام پیٛقە بچڕیشان. مەی بەران مگیٛروٙنە. (147-152 ڕویٛ) ئاورە بوٙنەو دمای مەزوٙنە، وەرلێوە یام دویٛ وەرلیٛ ماروٙنە. . بە گەلو مەیا مەواچمیٛ، گەلە، گەلە مەی، وەرەگەلە.\nگاوە: پەی چڕیەی گاویٛ، دەنگێوەن نمەتاومیٛ بنویسمێش، دەمۆ بەرمەیوٙ ، مەکریوٙنە بە دەنگ تومار بکریوٙنە، پەی بەرکەردەی و دوروستەیوە ماچمیٛ وەحا، وەحا. ( گاو، گاوە”مانگاوە”، گوٙرەکە، نەوەژنە، نوٙبەنە، کەڵەگاو، گاوی نێر، گاویت”گاوهیت”). وەختێوە گاویٛ بەرێنمیٛ ئاوادی فیکەشا پەی کەرێنمیٛ تا ئاوی خاستەر بوەرانە . گاوە، مانگاوە کەڵ مگیٛروٙنە. گاوە ئاورە بوٙنە ماوەو(279-292) ڕویٛ ئیجا مەزوٙنە، گوٙرەکێوە یام دویٛش مەبانیٛ. بە گەلو گاوا مەواچمیٛنە گاوگەل.\nگوٙرەگە: بە گلو گلو چڕمیٛش، بە وەلە وەلە بەرش کەرمیٛنە. گوٙرەکڵیٛ دماو ساڵێوە مەبوٙنە بە نەوەژنە، ئیجا گاوە، مانگاوە. بە گەلو گوٙرەکا مەواچمیٛ، گوٙرەگەل.\nکتە: بە پشیٛ پشیٛ چڕمیٛش، بە فس، فس، یام ختە خت، بەرش کەرمیٛنە( کتە، پشیلیٛ، پشی، بەچە کت، گوربە). کتە نەوروٙشەن، کت نەوروٙ. یانی نیٛرە مەپڕوٙنە ئەو میٛڵەکیٛ. ماوە (63- 67) ڕوا ئاورە بوٙنەوە ئیجا مەتەرەکوٙنە، چوار تا پەنج بەچکیٛ کوٙریٛش بانیٛ.\nتوتە: بە کوت کوت، کوچ ، کوچ، کوچیٛ گیان چڕمیٛش وەنە، بڕێ جاریٛ بە فیکەی تایبە چڕمیٛش وەنەو ئازا ویٛش یاونوٙوە وەردەمما و نەموٙ قلیچکە لەقیٛ، پەی بەرکەردەی و دوور وستەیشەو ماچمیٛ چغە، چغە. ئەگەر گەرەکما بوٙ پاڵبگنوٙنە ماچمیٛش پەنە(پاشکوٙ) ئیتر گنیٛ لارەو نەمیٛ سەرەتەکنای و ملچێری و دلسوزیش پەی یانەوەیەکەیش بەروزیٛ، یام واچیٛنمیٛ ( هەڕۆ) و (بێرۆ)، واچێنیٛ توتە هەورامی نمەیاونە مەشوٙ بە کوردی پەنەش بواچینە. تووتە کووٙڵە، توتە، دەڵە، گەماڵ. دەڵە وا گیٛروٙنە، دەڵەوا. دەڵە ماوە(58- 65) 61 ڕویٛ ئاورە بوٙنەوە، ئیجا مەترەکوٙنە، چوار تا شش توتەکوٙڵیٛش بانیٛ. تا ماوەو مانگێوە توتەکوٙڵەکیٛ کوٙریٛنیٛ، چەمیٛشا نەترەکێنیٛ.\nهەر: بە کوڕ، کوڕڕڕ چڕمیٛش و چیٛوش مدەیمیٛ پەنە. بە هەتە، وەتە، هەچە، وەچە خوڕمیٛش وەنە، یام وەختو باربەردەینە، پەی مدرنایش ماچمیٛنە، هۆش، شوۆش، ئەگەر بارێ وە زلش پۆوە بوٙ وەرو ئانەی ویٛش لابڎوٙ جە دیوارو کەڵەکی مەواچاش پەنە(تەک تەک، تەکە، تەکە) ئیتر وێش لامەڎوٙنەوە نمەگنوٙ وەرو کەڵەک و دیواری. ئەگەر بەریش ئاوی فیکەش پەی کەری پەی ئانەی خاس ئاوی بوەروٙوە.(هەر، هەرە، ماهەرە، هوٙریەڵ)، ماهەرە فاڵ گیٛروٙنە. 365 ڕویٛ ئاورە بوٙنەو ئیجا مەزوٙنەو هوٙریەڵیٛوە خنجیلەش بوٙنە.\nگەرگی: کەرگە: پەی چڕیە نمەتوامیٛ بنوسمێش، بە کش، کشە تورم بڕێ بەرش مەکەرمیٛنە، جوجەڵیٛ، جوجکیٛ، واروٙکە، فڕوج، کەرەشیٛڵ، کەرگی. دماو شش مانگا مێوە هێڵە، ئیجا ماوە 21 ڕوا کڕە مەگنوٙنە و جوجەڵەکاش هوٙرماوەروٙنە. دماو مانگێوە یام زیاتەری کەرگەکیٛ جوجەڵەکا جیامازوٙنەو هەمدیسان نەموٙوە هێلەکەردەی و دماتەر کڕە مەگنوٙوە.\nد. ناجح گوڵپی 6/10/2019\nنویسیای وەڵین مۆرفیمو (ی) نیشانیٛو خویٛشی\nنویسیای دمایین جوٙرەکیٛو زوانی


سەرەتا»هه‌واڵ»ئایکۆنی دابەزاندی ڤیدیۆ لە ناو ئەپی یوتیوب لە چەندین ووڵات زیادکراوە\nلەلایەن Razwan Omer لە 31/01/2018 0 Comments\nدابەزاندنی ڤیدیۆیەکانی یوتیوب شتێکی زۆر گرینگە بۆ بەکارهێنەران، بۆ ئەم مەبەستە بەکارهێنەران پەنادەبەنە بەر بەکارهێنەرانی چەندین ئەپ بۆ دابەزاندنی ڤیدیۆیەکانی یوتیوب، بەڵام ئێستا ئەو تایبەتمەندیە لە چەند ووڵاتێکی دیاریکراو لەناو خودی ئەپی یوتیوب بەردەست بووە.\nهەواڵە تەکنەلۆژیایەکان ئاماژەیان بەوە کردووە، کە ئایکۆنی دابەزاندی ڤیدیۆی یوتیوب لە چەند ووڵاێک دەرکەوتووە کە ئینتەرنێت تێیاندا خێرا نیە، ووڵاتەکانیش ئەمانەن عێراق، لبنان، تایلەند، فەلەستین،مغریب ڤیێتنام وە سربیا ئەوەی جێی سەرنجە ئەو تایبەتمەندیە لە ویلایەتە یەکگرتووەکانی ئەمریکاش دەرکەوتووە.\nشایەنی باسە ئەو تایبەتمەندیە نوێیەی ئەپی یوتیوب ئەوەیە بەکارهێنەر دەتوانی ئەو ڤیدیۆیەی مەبەستیەتی دایبەزێنێتە ناو ئەپی یوتیوب وە کواڵیتی ڤیدیۆیەکەش خۆی هەڵبژێرێت دوایی بەبێ هەبوونی هێڵی ئینتەرنێت دەتوانی سەیری بکاتەوە.\nتائێستا چەندین ووڵات کە ئینتەرنێت تێیاندا زۆر خێرایە داوایان لە کۆمپانیای گووگڵ کردووە تا ئەو تایبەتمەندیە نوێیە لە ووڵاتەکانی ئەوانیش زیاد بکرێت.\nبابەتەكانی پێشووترفەرمی… سامسۆنگ نوێترین بەرهەمی خۆی دەخاتە بازارەكانەوە\nبابەتی دواتر کۆگای گووگڵ پلەی زیاتر لە 700 هەزار ئەپلیکەیشنی ساختەی سڕیتەوە\nلاپتۆپ لەهەشت زانیاریدا\nكۆمپیوتەری لاپتۆپ ، یەكێكە لەداهێنەرەكانی مرۆڤایەتی لەسەدەی بیستەم و توانی شۆڕشێكی تەكنەلۆجیای گەورە بەرپا بكات…\nئایا System Unit چییە؟!\nلەلایەن Ehsan Faramarz 04/11/2021\nئایا یەکەی بنچینەیی سیستەم (System Unit) چییە؟! بەناوی شَدِيدُ الْعِقَابِ پێشەکی/ ئەم بابەتە بابەتێکی…\nڕاگرتنى نۆتفیكه‌یشنى په‌خشه ڕاسته‌وخۆكان له ئایفۆن\nلەلایەن Tech Eye 09/10/2016\nپه‌خشى ڕاوسته‌خۆ یه‌كێك له خزمه‌تگوزاریه نوێیه‌كانى كۆمپانیاى فه‌یسبووك كه ڕێگه به ته‌واوى به‌كارهێنه‌رانى ده‌ده‌ات به…\n“تۆڕمیكس” یه‌كه‌مین و گه‌وره‌ترین تۆڕی كۆمه‌ڵایه‌تی كوردی\nلەلایەن botan luqman 01/06/2018\nتۆڕمیكس تۆڕێكی كۆمه‌ڵایه‌تی كوردیه هاوشێوه‌ی تۆڕه كۆمه‌ڵایه‌تیه‌كانی تری جیهان. كه به‌كارهێنه‌ران ئه‌توانن سوود مه‌ند بن…


ئەمریکا 850 ملیۆن دۆلار بۆ پێشمەرگە و سوپای عێراق تەرخاندەکات\nلەلایەن رێکار عەزیز 13/2/2018\nوەزارەتی بەرگریی ئەمریکا (پێنتاگۆن) هاوشێوەی ساڵانی رابردوو لە بودجەی ساڵی 2019ـدا بودجەی تایبەتی بۆ مەشق و پڕچەککردنی پێشمەرگە و سوپای عێراق تەرخاندەکات، بودجەکەش 850 ملیۆن دۆلارە. بۆ هەمان ساڵ بڕی 300 ملیۆن دۆلاری بۆ هەسەدە و 250 ملیۆن دۆلاریش بۆ پاراستنی سنوورەکان تەرخاندەکات.\nبەگوتەی بەرپرسانی باڵای ئەمریکا شەڕی دژی داعش لە عێراق و سووریا کۆتایی نەهاتووە، بۆیە دەبێت هاوکارییەکان بۆ هاوپەیمانەکانیان بەردەوامبن.\nپێشمەرگە بەو هێزە ناسراوە لە 2014ـەوە بەردەوام لەبری جیهان شەڕی دژی تیرۆر دەکات. بۆ ئەو مەبەستە ئەمریکا بەجیا و لە چوارچێوەی هاوپەیمانیی نێودەوڵەتیی دژی داعش پشتگیری لە پێشمەرگە کردووە.\nلە راگەیاندنی پلانی بودجەی ساڵی 2019دا پێنتاگۆن بڕی 850 ملیۆن دۆلاری بۆ هێزە عێراقییەکان، لەنێویاندا هێزەکانی پێشمەرگە تەرخاندەکات.\nئەو بڕە پارەیە لە کۆی ئەو ملیار و 400 ملیۆن دۆلارە دێت کە ئەمریکا بۆ پڕچەککردن و مەشقپێکردن بەو هێزانەی تەرخانیکردووە، کە لە عێراق و سووریا شەڕی گرووپە چەکدارە تووندئاژۆکان دەکەن.\nئەم بودجەیەی وەزارەتی بەرگریی ئەمریکا دەچێتە کۆنگرێس، پێویستە تاوەکو 1ی ئۆکتۆبەری 2018 پەسندبکرێت.\nبەراورد بە ساڵی 2018، ئەمریکا بڕی بودجەی بۆ پێشمەرگە، سوپای عێراق و هەسەدە لە 1.8 ملیارەوە بۆ 1.4 ملیار دۆلار کەمکردووەتەوە.\nجەیمس ماتیس، وەزیری بەرگریی ئەمریکا دەڵێت "یەکەمجار با ئاماژە بە کۆتاییهێنان بە خەلافەتە فیزیکییەکەی داعش بکەین، ئەمە هێشتا بەردەوامە، ئەوانەی لەگەڵ من لەنێو ئەم فڕۆکەیەن ئەوەیان بیرە کە گوتم شەڕی دژی داعش کۆتایی نەهاتووە".\nدۆناڵد ترەمپ پێشتر بە "قارەمان و جەنگاوەری بەتوانا" وەسفی پێشمەرگەی کردبوو، هەر لە سەرەتای دەستبەکاربوونییەوە بەباشی زانیوە پشتگیرییەکانیان بۆ پێشمەرگە زیادبکەن.\nترەمپ پێشتر لە وەڵامی پرسیارێکدا رایگەیاندبوو: "پێویستە لەگەڵ کورد کاربکەین و پێویستە پڕچەکیان بکەین، ئەوان سەلماندوویانە باشترین جەنگاوەرن، بەڕاستی سەلماندوویانە بۆ ئێمە وەفادارن. پێویستە پشتگیرییان بکەین، خاوەنی دڵی گەورەن، جەنگاوەری بەجەرگیشن، پێویستە زیاتر لە هەموو کاتێک هەماهەنگیمان لەگەڵیاندا هەبێت".\nنیشانەکردن : ئەمریکا, پێشمەرگە\n2360 ژمارەی بینین


سبەینێ شەممە یەکەمین دیداری گۆڕان بەڕێوەدەچێت بۆ هەڵسەنگاندنی کاری پێشوی سیاسیی بزوتنەوەکە و ئاڵوگۆڕی بۆچون و خستنەڕوی تێڕوانی نوێ بۆ داهاتوی کاری سیاسی بزوتنەوەی گۆڕان.\nدلێر عەبدولخالق، رێکخەری ژوری رۆژنامەوانی بزوتنەوەی گۆڕان لەبارەی بەڕێوەچونی یەکەم دیداری گۆڕان راگەیاند؛ دیدارەکە لە چوارچێوەی پڕۆژەی (پرد)دا دەبێت و تاوتوێی بنەما فکرییەکانی بزوتنەوەی گۆڕان دەکرێت و چوار پانێڵ لە خۆ دەگرێت، هەروەک لە پەراوێزی پانێڵەکانیش چەندین دیدار بەڕێوەدەچێت، وەک تاوتوێکردنی پرسی بەشداری ژنان و گەنجان و کاری رێکخراوەیی بزوتنەوەی گۆڕان.\nلەبارەی ئامانجی دیدار و پانێڵەکان، رێکخەری ژوری رۆژنامەوانی گۆڕان وتی"ئامانجی پانێڵەکانی دیدارەکە تەرکیز خستنە سەر بونیادی فکری بزوتنەوەی گۆڕان و هەروەها ئامادەکارییەکان بۆ خۆرێکخستنەوەی ئەو بنەما فکریانەی کە بۆ کاری رێکخراوەیی و کاری سیاسی بزوتنەوەی گۆڕان پێویستە".\nرونیکردەوە، لە دیداری گۆڕان نزیکەی (100) کەس لە خەڵکی دەستەبژێر و رۆشنبیر و ئەکادیمیست بانگهێشتکراون کە نزیکایەتییان لەگەڵ بیری سیاسی بزوتنەوەی گۆڕان هەیە و گفتوگۆیەکی چڕ و جدی ئەنجام دەدەن بۆ گەڵاڵەکردنی چەند راسپاردەیەک بە ئاڕاستەی بەهێزکردنی بونیادە فکرییەکانی کاری رێکخراوەیی بزوتنەوەی گۆڕان و دواتر راسپاردەکان ئاڕاستەی جڤاتی نیشتیمانی و خانەی راپەڕاندن دەکرێن بۆ ئەوەی لە داڕشتنی کاری سیاسی گۆڕان جێ بگرێت.\nکۆنسوڵی فەرەنسا سەردانی چیا نەوشیروان مستەفا دەکات


سیمیناری هه‌ڵاڵه  ڕافع بۆ نوێنه‌رانی شه‌ڵته‌ره‌کانی ژنان له سوید.\nسیمیناری هه‌ڵاڵه  ڕافع له‌لایه‌ن سه‌نته‌ری نیناوه بۆ نوێنه‌رانی شه‌ڵته‌ره‌کانی ژنان له سوید.\nبه‌شداری نوێنه‌رانی سه‌نته‌ر ( نینا قادر، سۆزان ئه‌مین) له چالاکیه‌کانی دوو ڕۆژی خولی تایبه‌ت، سه‌باره‌ت به چۆنیه‌تی کارکردن بۆ ژنانێک به پێشینه‌ی په‌ناهه‌نده‌ییه‌وه که ڕووبه‌ڕوی توندووتیژی ده‌بنه‌وه!\nله ڕۆژه‌کانی 24 و 25 ی سێبته‌مبه‌ردا له مالمۆ.\nسه‌نته‌ری نینا وه‌ک سه‌نته‌رێکی پسپۆڕ، خاوه‌ن ئه‌زموون و تایبه‌تمه‌ند له مێتۆدی کارو و زانیاریدا، ده‌ستنیشانکرابوو بۆ پێشکه‌ش کردنی باسێک بۆ نوێنه‌رانی شه‌ڵته‌ره‌کان له سوید، ده‌رباره‌ی چۆنیه‌تی ڕووبه‌ڕوبونه‌وه‌ی توندووتیژی به‌تایبه‌ت توندووتیژی له ژێرناوی شه‌ره‌ف.\nکارکردن بۆ به‌ده‌ستهێنانی پشتیوانی بۆ بزووتنه‌وه‌ی ژنان له‌سه‌رئاستی نیونه‌ته‌وه‌یی!\nبه‌شێکیتری باسه‌که‌ی چۆنیه‌تی کارکردن له‌گه‌ڵ ڕێکخراوو شه‌ڵته‌ره‌کانی وولاتی دایک، به تایبه‌ت کارکردن و هاوکاری سه‌نته‌ری نینا له‌گه‌ڵ ڕێکخراوه‌کانی کوردستان، به‌مه‌به‌ستی له هه‌نگاوی یه‌که‌مدا گۆڕینی دیدی کۆمه‌ڵگا به‌رامبه‌ر به‌ژنان، وه هاوکاری شه‌ڵته‌ره‌کانی کوردستان بۆ به‌هاناهاتنی ئه‌و ژنانه‌ی که کێشه‌کانیان له کوردستانه‌وه ده‌ستی پێکردوه.\nشایه‌نی باسه یه‌کێک له ته‌وه‌ره گرنگه‌کانی سیمیناره‌ک،\nکارکردنی سه‌نته‌ری نینا له‌گه‌ڵ نوێنه‌رایه‌تی هه‌موو ڕێکخراو و دامو ده‌زگا په‌یوه‌ندیداره‌کان به پرسی ژن بوو له‌سه‌ر (ئاماده‌کردن و نوسینه‌وه‌ی لائیحه یاساییه‌کانی پرسی ژن)، بۆ گۆڕینی یاساکان، وه له‌وێدا قسه له‌سه‌ر ئه‌وه‌کرا که بتوانرێت له سویده‌وه پشتیوانه‌ی ئه‌و هه‌نگاوه گرنگه‌ی ڕێکخراوه‌کانی ژنان بکرێت له کوردستاندا.\nله‌و دوڕۆژه‌دا سه‌باره‌ت به گرفت و ڕێگاچاره‌کانی جه‌ند گروپێکی تر له ژنانێک که ڕوبه‌ڕوی توندووتیژی ده‌بنه‌وه تاوتوێکرا:\n• ژنانی موعتادوو بێ خانه‌و لانه\n• مندالان له شه‌لته‌ره‌کاندا\n• ژنانی بێ ئیقامه و نایاسایی له سوید\nبگه‌ڕێوه | بینێره | چاپ | (498) جار بینراوه


سیستەمی یاریی گشتگیر(تۆپی گشتگیر) چییە و لە کوێوە سەری هەڵداو\n11/24/2018 3:00:57 PM\n-کاتێک باسی (کرة شامــلة، تۆپی گشتگیر ) دەکەین، یەکڕاست هەڵبژاردەی هۆڵەندا دێتە پێش چاومان، بەڵام ئەوەیە هەندێک کەس بەهەڵە لێی تێگەیشتوون، ئەوەی ئەم شێوازی یاری کردنە لەلایەن #یۆهان_کرۆیڤ وە داهێنراوە،ئەمەش هەڵەیەکی گەورەیە\nچونکە ئەو کەسەی لە بنەڕەتدا ئەم شێوازەی داهیناوە ناوی (جاک ڕیمۆندز)بووە، هەرچەندە ئەم خاوەنی بیرۆکەکەیە بەلام تەنها وەکوو تێۆری بیری لێ کردەتەوە و هیچ کارێکی لەسەری نەکردوە،، بۆیە بەڕای من ناکرێت بە خاوەنی شێوازەکە دەبنرێت،بەڵکو داهێنەری سەرەکی کە لە ناو یاریگادا شێوازی(تۆپیی گشتگیر/کرة شاملة/total football) جێبەجی کرد، ڕاهێنەرێکە بەناوی #ڕینۆس_میتچیڵز. کاتێک توانی لەگەڵ یانەی #ئەیاکس_ئەمستردامدا لە ماوەی سێ ساڵی بەدوایەک هاتوو دا(١٩٧١،٧٢،٧٣) سێ جار جامی پاڵەوانەکانی خولی ئەوروپا( #چامپێۆنزلیگی ئێستا )بباتە..هەروەها توانی سەرکردایەتی هەڵبژاردەی #هۆلەندا بکات لە #جامی_جیهانی (١٩٧٤-١٩٧٨) لە هەردوو جامەکەیشدا توانی بگاتە یاری کۆتایی بەلام بەخت یاوەری نەبوو لە بەرزکردنەوەیاندا، بەڵام لە دوایدا لە ساڵی (١٩٨٨) توانی جامی نەتەوەکانی ئەروپا لەگەڵ هۆڵەندا بەدەست بێنیت..هەموو ئەمانەی لە ژێر سایەیی (تۆپی گشتگیر)دا ئەنجامدا\nئەم شێوازی یاریی کردنە، وەکوو لە ناوەکەی دیارە، واتا هەموو یاریزانەکانی تیپەکە پێکەوە وەکوو جەستەیەک یاری دەکەن.بنەماکەی لەسەر (لامرکزیەت)دامەزراوە. واتا خاڵیکی جێگیر و تابیەت نیە کە هەموو تیپکە لەسەری ڕاوستێت. بۆنموونە شێوازیك نیە تەنها پشت بە هێرش ببەستێت،یاخود تەنها پشت بە بەرگری کردن ببەستێت و ببیتە خاڵی سەرەکی بەهێزی پلانە. بەڵکوو هەموو تیپە پێکەوە بەرگری دەکەن و پێکەوە هێرش دەبەن.. #ڕینۆس لە بارەی شێوازەکەوە دەڵیت (شێوازێکە کە بەرگریکار هێرشبەرە و هێرشبەر بەرگریکارە.. هەموو یاریزانێک لە هەموو جێگایەک یاری دەکات)..فەلسەفەی ئەم شێوازە لەسەر ئەوە راوەستاوە کە زۆرترین کات بتوانی تۆپەکە لەلای خۆت ڕابگریت و نەیدەی بە تیپی بەرامبەر . هەروەها هەموو یاریزانەکان بەشداری بکەن لە بونیاتنانی هێڕش\nئەو پلانانەی کە ئەم شێوازەی پێ جێبەجێ دەکرێت بریتین لە (٤-٣-٣) یاوخود (٤-٤-٢)\n١-یاری کردنی یەک پاس:ئەمە گرنگترین مەرجی بەجێهێنانی ئەم شێوازیە.. مەبەستیش لەم خالە ئەوەیە ئاڵوگۆری تۆپەکە زۆر بە خێرایی بکرێت لە نێوان یاریزانەکاندا و هەموو یاریزانەکان بەیەک پاس یاخود دوو پاس تۆپەکە بگوازنەوە بۆ یاریزانی هاوڕییان\n٢-جولانەوە بێ تۆپ:بۆ بەجێهێنانی مەرجی یەکەم. پێویستە ئەم مەرجە زۆر بە سەرکەووتوی ئەنجام بدرێت،مەبستیش ئەوەیە، یاریزانەکان هەمیشە بەبی تۆپ جیگاکانی خۆیان بگۆڕن لە ناو یاریگاکە تاکوو دەرفەت بڕەخسێنن بۆ ئەو یاریزانەی کە تۆپەکەی لایە بیگوازێتەوە بۆیان\n٣-لایەنی هونەری و تاکنیکی:واتا هەموو یاریزانەکان لە رووی تاکنیکی وهونەری یاری کردنەوە لە ئاستێکی بەرزدا بن\n٤-ڕاهاتن لەگەڵ چەند جێگاکەیەکی ناو یاریگا: واتا زۆربەی یاریزانەکان بتوانن لە چەند جێگایەک یاری بکەن و کێشەیان نەبێت. بۆ نموونە (هێڕشبەر بتوانێت لە باڵەکان یاری بکات،یاریزانی یاری دروستکەر وەکوو هێڕشبەر یاری بکات،یاخود بەرگریکار توانای یاری دروست کردنی هەبێت..تادوای)\n٥-هەموو یاریزانەکان تەرکیزێکی زۆر بەهێزیان هەبیت و توانای جەستەییان لە ئاستێکی بەرزدا بێت. لەبەر چی ؟.چوونکە ئەو تیپەی بەم شێوازە یاری دەکات زۆرترین کات لە نزیک هڵی ناوەڕاستی یاری دەکات واتا بۆشای لە پشتی خۆیەوە(هێلی بەرگری)جێدەهێلێت..بۆیە هەر پاسێکی هەڵە دەبێتە هۆ دروست بوونی هێرشیكی پێچەوانە و گٶلێک..بۆیە دەبینین چاڤی و ئینێستا ڕێژەی پاسی دروستیان لە هەموو یارییەک لە %٨٠ کەمتر نیە.\n*جۆری تۆپ گواستنەوە(واتا پاسدان):دوای وەرگرتنی تۆپەکە یاریزانەکە ڕاستەوخۆ پاس دەدات\n*ڕێگای بڕینی تۆپەکان لەتیپی بەرامبەر:لەڕێگای هەڵەی تاکتیکیەوە\n*دروست کردنی تەڵەی (ئۆفساید): هەندێک جار بەکار دەهێنرێت\n*بەکار هێنانی باڵەکان(تەنیشتەکان) بۆ هێڕش بردن:هەموو کاتێک بەکار دەهێنرێت\n*بەکار هێنانی چەقی یاریگا بۆ هێرش بردن:هەندێک جار بەکاردەهێنرێت\n*هەمجۆری لەیایریکردن:هەموو کاتێک..(واتا پەنادەبەنە بەر چەند ڕێگایەک بۆ گەیشتن بە گۆڵی بەرامبەر. باڵەکان،چەق،شووتی دوور..هتد)\n-تێگەیشتنێک هەیە لە ناو خەڵکیدا.کە گوایە شێوازی (تیکی تاکا).شیوازێکی جیاوازەو داهێنەرەکەی #پیپ #گواردیۆلا یە..بەلام ئەمە ڕاست نیە. #تیکی_تاکا بەشێکە لە سیستەمی #یاری_گشتگیر ، بەڵکوو دەتوانین بڵێن کۆپییەکی پێشکەوتووتری ئەم شێوازەیە، وە داهێنەرەکەی پیپ نیە بەڵکو لەو کاتەوە کە کرۆیڤ ڕاهێنەری بەرشلۆنا بوو بنەماکانی تیکی تاکای لەبەرشلۆنادا دامەزراند و ئەویش بەسود وەرگرتن لەو چەند ساڵەی کە لەژێر دەستی (رینۆس میتچێلز) وەکوو یاریزان یاریی کردبوو\nهەروەها دەکرێت بڵێین( تیکی تاکا )وەکوو سیستەم جیاواز نیە لە (یاریی گشگیر)، بەڵام لە ڕووی تایبەندمەندێکانییەوە جیاوازیان زۆرە


حكومەتی هەرێم: بڕێكی زیاتری كارەبامان بۆ عیراق هەناردە كردووە - تۆڕی میدیایی خەڵک\nدەستەی ئاماری سەر بە وەزارەتی پلاندانانی حكمەتی هەرێمی كوردستان، داتای هەناردەی كارەبا لە هەرێمی كوردستانەوە بۆ عیراق بڵاودەكاتەوە و بەپێی داتاكەش، هەناردەی كارەبای هەرێم بۆ عیراق، لە حەوت مانگی ئەمساڵدا پێنج هێندە زیادكردووە.\nبەپێی ئامارێك كە لەلایەن دەستەی ئاماری سەر بە وەزارەتی پلاندانانەوە بڵاوكرایەوە” لەمانگی یەكی ئەمساڵدا هەرێم (124) مێگاوات كارەبای هەناردەی عیراق كردووە و لەمانگی شەشدا برەكە گەیشتووەتە 716 مێگاوات و لە مانگی حەوتدا بۆتە (659) مێگاوات”.\nئامارەكە ئاماژە بە ئاستی بەرهەمهێنانی كارەبا و پێدانی كارەبا بە هاوڵاتییان دەكات كە لەو ماوەیەدا بەرز و نزمی بەخۆوە بینیوە.\nتوركیا، 166 كۆچبەر دەستگیركران\nخەڵك- بریكاری وەزارەتی كارەبا ڕایدەگەیەنێت، لە كابینەی نۆیەمدا 1200 تا 1300 مێگاوات كارەبا زیاد كراوە. (زیاتر…)\nخەڵك- ئەمڕۆ شاندی حكومەتی هەرێمی كوردستان لەگەڵ حكومەتی عێراق كۆدەبێتەوە و پرسی لایەنی تەكنیكی ڕێكەوتنی نێوان هەرێم و بەغدا تاوتوێ دەكەن. (زیاتر…)\n10 مارس 2021 6.30 pm\nخەڵك- عوسمان غانمی وەزیری ناوخۆی عیراق، داوادەكات پشتیوانی لە هەموو ئەو هەنگاوانە بكرێت كە بۆ پتەوكردنی یاسا…\n25 شوبات 2021 2.51 pm\nخەڵك- بەگوێرەی نوسراوێكی وەزارەتی دارایی هەرێم، مووچەی مانگەكانی ساڵی 2016 و 2017 هەر وەك خۆی دەمێنێتەوە بە مووچەی…\n07 ئاب 2021 11.02 pm\nخەڵك سەرۆكی یەكێتی ھاوردە و ناردنكارانی كوردستان ئاشكرایدەكات، لە ماوەی 7 مانگی ڕابردوودا ئاڵوگۆڕی بازرگانی…


تره‌مپ: له‌يه‌ولا گرنگى ئه‌يه‌يمنه پرۆگرام وه‌رگرى بۆشايى ئاسمان ئه‌مريكا - شـه‌فـه‌ق نيـوز\nتره‌مپ: له‌يه‌ولا گرنگى ئه‌يه‌يمنه پرۆگرام وه‌رگرى بۆشايى ئاسمان ئه‌مريكا\nهــــه‌واڵ جیــهانى تره‌مپ گرنگى پرۆگرام وه‌رگرى بۆشايى ئاسمان\nشه‌فه‌ق نيوز/ دۆناڵد ته‌رمپ سه‌رۆك وڵاته‌يل يه‌كگرتگ ئه‌مريكا، به‌شدارێ كرد له رێ وڕه‌سم كاراكردنه‌وه‌ى پرۆگرام وه‌رگرى بۆشايى ئاسمان ئه‌مريكا، ئه‌ويش دوياى 17 ساڵ له وسانن چالاكيه‌يل ئه‌و ناوه‌نده.\nپرۆگرامه‌گه ك وه فه‌رمانده‌ى بۆشايى ئاسمانى ئه‌مريكا ناسرياگه، له دوياى 11ى سبته‌مبه‌ر 2002 ه‌و كاره‌يل گيردرياوێد، ئه‌ويش به‌شيگ له ئه‌ركه‌يل روێ وه‌ڕوێ بوينه‌وه‌ى تيرۆريزم له ئه‌مريكا په‌ك خستوێد.\nتره‌مپ له وته‌يگى له‌و رێ وڕه‌سمه وت: جوور ئه‌وه‌گ ك چوين وه‌رگرى خاكى و هه‌وايى و ده‌ريايى و ئه‌لكترۆنى وه گرنگييه‌و وه‌رئه‌گريم، له‌يه‌ولا بۆشايى ئاسمانيش جوور به‌شيگ سه‌روه‌خوه‌ى و گرنگ وه‌رگرى ته‌ماشا ئه‌كه‌يم و جه‌ختيش له‌وه كرده‌وه ك كاراكردنه‌وه‌ى فه‌رمانده‌يى بۆشايى ئاسمان گاميگه بنه‌ڕه‌تى ئه‌را دامه‌زرانن هيز بۆشايى ئاسمان ك زويتر وه برووژه يڕياريگ ئاراسته‌ى كۆنگرس كرياگه‌و چه‌وه‌ڕێ په‌سه‌ن كردنيه.\nسعوديه ئاشكراى پيشوازيكردن له هيزه‌يل ئه‌مريكى كرد\nئه‌مريكيه‌يل ناخوازن له ماڵه‌يليان بمينن و ناڕه‌زايى ئه‌نجام ئه‌يه‌ن


پشتڕاستکرانەوەی تووشبوونی بەندکراوێکی سیاسی بە کۆرۆنا لەلایەن بنەماڵەکەیەوە\n23:10 - 18 May 2020\nهەنگاو: دوای ئەوەی هەنگاو ڕایگەیاندبوو کە بەندکراوێکی سیاسی ڕاگیراو لە بەندیخانەی ناوەندیی ئورمیە تووشی پەتای کۆرۆنا بووە، بنەماڵەی ئەو بەندکراوە سیاسییە هەواڵەکەیان پشتڕاست کردەوە.\nبەپێی ڕاپۆرتێک کە ڕێکخراوی مافی مرۆڤی هەنگاو پێشتر بڵاوی کردبوویەوە، ڕۆژی یەکشەممە ٢١ی بانەمەڕی ٢٧٢٠ (١٠ی مەی ٢٠٢٠)، بەندکراوێکی سیاسی بە ناوی ”محەمەد شەریف سالم“ لە ناو بەندیخانەی ئورمیە تووشی پەتای کۆرۆنا بووە و بۆ دەرەوەی بەندیخانە گوازراوەتەوە.\nپاش حەفتەیەک، یەکێک لە نزیکانی بنەماڵەی ئەو بەندکراوە سیاسیە وێرای پشتڕاستکردنەوەی زانیارییەکانی هەنگاو ڕایگەیاند کە، محەمەد شەریف سالم ئێستا لە نەخۆشخانەی تاڵقانی ئورمیە لەژێر چاوەدێریی پزیشکیدایە.\nپشتڕاستکردنەوەی تووشبوونی محەمەد شەریف سالم بە پەتای کۆرۆان لەحاڵێکدایە کە، حەمزە بروجنی، سەرۆکی گشتیی بەندیخانەکانی پارێزگای ئورمیە لە وتوێژێکدا لەگەڵ ماڵپەڕی حکوومەتی میزان وێڕای بەدرۆ خستنەوەی هەواڵێکی هەنگاو لەوبارەوە وتبووی کە، هەتا ئێستا هیچ حاڵەتێکی تووشبوون بە پەتای کۆرۆنا لە بەندیخانەی ئورمیە نەبیندراوە.


فرسەت سەید شکور 25/05/2022\nكۆڕبەندی ئابووریی جیهانیی داڤۆس، ڕێكخراوێكی ناحكوومیی قازانج نەویستە و له ساڵی 1971 لەلایەن ئابووریناسی بەناوبانگ (كلاوس شواب) دامەزرێنراوە، زیاتر لە هەزار كۆمپانیای نێودەوڵەتی و فرەڕەگەز ئەندامن لەو كۆڕبەندە، لە ناویاندا كۆمپانیای نەستەلە و نیكی و مایكرۆسۆفت و دەیان كۆمپانیای زەبەلاحی تری دنیا، گەورە بەرپرسانی كۆمپانیاكانی دنیا و سەركردە سیاسییەكان، ساڵانە لەو شارە كۆ دەبنەوە و گفتوگۆ لەسەر كێشە گەورەكانی ئابووری و سیاسەت لە دنیا دەكەن، هاوكات گرێبەست و پڕۆژەی ئابووریی هاوبەشی گەورە گەورە لەنێوان وڵاتان واژوو دەكرێ، ئامانجی ئەو كۆڕبەندە، ئابووریی ئازاد و رەخساندنی ژینگەیەكی لەباری وەبەرهێنانە لە سەرتاسەری دنیا بۆ كۆمپانیاكان.\nکۆربەندی جیھانی داڤۆس کە زیاتر باسوخواسەکانی ئابووریین، باس لە ھەموو ئەو کێشانە دەکات کە رووبەڕووی جیھان دەبنەوە، جگە لە پەیوەندیی ئابووریی نێوان وڵاتان، بەردەوامیی پەیوەندی و برەودانی پەیوەندییە سیاسی و دیپلۆماسییەکان و داڕشتنەوە سیاسەتی تازە بۆ جیھان، لە کارنامەی کوڕبەندی ئەمساڵی داڤۆسدا، جەخت لە چەند بابەتێک كرا، لەوانە: زاڵبوونی جیھان بەسەر کۆرۆنا، بەگەڕخستنی تەکنەلۆجیاکانی شۆڕشی چوارەمی چاکسازی، دروستکردنی داھاتوویەکی باشتر بۆ کار، ڕێگری لە گۆڕانی کەشوھەوا.\nھەرێمی کوردستان، گەرچی دەوڵەتێکی سەربەخۆ نییە و لە چوارچێوەی عێراقدایە، بەڵام بەھێزیی پێگەی ھەرێمی کوردستان لە جیھان و ناوچەکە و بە دیاریکراوی ڕۆڵی مەسرور بارزانی لە ڕووی سیاسی - ئابووری و یەکلاییکردنەوەی کێشەکان و چەقی گفتوگۆ و ململانێ سیاسی و ئابوورییەکان و زەمینەڕەخساندن بۆ بەھێزکردنی ئاسایش و ڕووبەڕوونەوەی تیرۆر، هۆکارن بۆ ئەوەی هەرێمی کوردستان بەشداریی سەرەکی و کارای کۆڕبەندەکە بێت.\nبۆ ئەمساڵ، مەسرور بارزانی سەرۆکی حکوومەتی هەرێمی کوردستان، بەشداریی لە پانێڵێکدا کرد لەژێر ناونیشانی (پێکھاتەیەکی نوێی ئاسایش لە ڕۆژھەڵاتی ناوەڕاستدا) هاوکات باسی لە قەیرانەکان و پرسی سەقامگیری و ئاشتیی ئێستای عێراق و ھەرێمی کوردستان کرد، ئەم بابەتە و ناونیشانەکەی، خۆی گرنگیی هەرێمی کوردستان لە ھاوکێشە سیاسییەکاندا دەردەخات، بەو پێیەی ھەرێمی کوردستان ھەمیشە دژی جەنگی بێ ھۆکار و پێکدادان بووە، تەرەفی ئاشتی و سەقامگیری بووە، ڕۆڵی خۆیشی بەباشی گێڕاوە لە چارەسەرکردنی گرژییەکانی ناوچەکەدا.\nلە كۆڕبەندی داڤۆس لە پانێلێکدا، مەسرور بارزانی، سەرۆکوەزیرانی ھەرێمی کوردستان لۆژیکییانە چەندان بابەتی بۆ نوێنەر و کاربەدەستی دەوڵەتانی جیهان ڕوون کردەوە. لەبارەی نەوتی هەرێمی کوردستان و بڕیارەکانی دادگەی فیدراڵییەوە گوتی: ”هه‌رێمی كوردستان، به یاسایه‌ك كاری له‌سه‌ر كه‌رتی نه‌وت كردووه، كه له لایه‌ن په‌رله‌مانی هه‌رێمی كوردستان ده‌رچووه و ئه‌وه‌ش یاسایی و ده‌ستوورییه“ هەروەھا تیشکی خستە سەر ئەوەی: ”بڕیاره‌كه‌ی دادگای فیدراڵی له‌باره‌ی نه‌وتی هه‌رێمی كوردستان، ناده‌ستوورییه و پێشێلكردنی بنه‌ماكانی ده‌ستووری عێراقە.“\nبۆ ئەم قۆناغەش کە چەندان ئاڵنگاری ڕووبەڕووی هەرێمی کوردستان دەبێتەوە، سەرۆکوەزیرانی هەرێم راشكاوانە بە ئامادەبوانی گوت: ”عێراق تاكه نموونه‌یه له جیهاندا كه ده‌بێت دوو له‌سه‌ر سێی ده‌نگه‌كانت هه‌بێت، ئه‌گه‌رنا ناتوانی حكوومه‌ت پێكبهێنیت، ئەمەش بەردەوام دوای ھەر ھەڵبژاردنەکانی عێراق بۆ ماوەیەکی زۆر دۆخی وڵاتەکەی بە چەقبەستوویی ھێشتووەتەوە و ڕێگری لە براوەکان کراوە، سیاسەتی نوێ بۆ دەوڵەتەکە دابڕێژنەوە.“\nبەو پێیەی ناونیشانی بابەتەکەی سەرۆکی حکوومەتی هەرێمی کوردستان، زیاتر پەیوەندییان بە ئاسایش و سەقامگیریی و نوێترین مەترسییەکان بەتایبەت لەبارەی تیرۆرەوە هەبوون، دروست لەسەر ئەو خاڵە وەستا کە بێ هۆ هەوڵی شکاندنی ئیرادەی گەلی کوردستان دەدرێت، ڕوونتر، پرسی بۆردومانكردنی ناوچە سەقامگیرەکانی هەرێمی كوردستان لەلایەن گرووپ و میلیشیاکانی عێراقەوە، پەیوەندیی بە پێکهێنانی هاوپەیمانی زۆرینەوە هەیە لە عێراق، ده‌كرێت ئه‌و هێرشه مووشه‌كییانه وه‌ك فشارێك به‌كار هێنرابن بۆ سه‌ر ئه‌ندامانی ئه‌و هاوپه‌یمانییه‌ی له‌نێوان كورد و سوننه و شیعه دروست كرا، بۆ ئه‌وه‌ی له‌و هاوپه‌یمانییه بكشێینه‌وه، په‌یامێكی دیكه‌شی هه‌بوو، كه هه‌ژموونی وڵاتان له‌سه‌ر عێراق به‌رده‌وامه، بۆ سنوورداركردنی ئه‌و هێرشانه، پێویستی به هه‌وڵێكی فراوانی وڵاتانی ناوچه‌كه و كۆمه‌ڵگه‌ی نێوده‌وڵه‌تی هه‌یه، به ئه‌مه‌ریكا و ئه‌و وڵاتانه‌ش كه به‌رژه‌وه‌ندییان له عێراقدا هه‌یه.\nمەسرور بارزانی، لەبارەی هۆکاری سەرهەڵدانی کێشەکانەوە، ڕوون و ئاشکرا دوا و گوتی: ”له عێراق ئه‌گه‌ر سه‌یری ره‌وشه‌كه بكه‌ین به‌گشتی، ده‌بینین چه‌ندان بڕیاری هه‌ڵه‌ی سیاسی هه‌بووه كه هۆكاری سه‌رهه‌ڵدانی قه‌یرانه‌كانن. له‌وانه: قه‌یرانی نه‌وت، پشتگوێخستنی ده‌ستوور، هه‌بوونی هه‌ژاری، نادادپه‌روه‌ری، نایه‌كسانی، بڕیاری هه‌ڵه، حكوومه‌تی خراپ و به‌ڕێوبردنی هه‌ڵه، بوونه‌ته هۆی سه‌رهه‌ڵدانی كێشه‌كان، بەو واتایەی کە عێراق لە ماوەی چەندان کابینەی ڕابردووی حکوومەتەکەیدا نەیتوانیوە نوێنەرایەتیی ڕاستەقینەی خەڵک بێت، جا ئەگەر کەموکوڕییەکە لەنێوخۆدا بێت یاخود دەستی دەرەکیی لەپشت بووبێت.\nئەم گوتانەی مەسرور بارزانی لەم قۆناغە و بۆ ئەم کاتە، پێوست و گرنگ بوو، ئێستا ئەوەی خەڵکی کوردستان دەیەوێ ڕاشکاوی و دەربڕینی لۆژیکییانەیە لەلایەن بەرپرسانی باڵای هەرێمی كوردستانەوە، بە شێوەیەک لەسەر بنەمای ئەو راستگۆیی و ڕاشکاوییە بێت کە هەمیشە مەسرور بارزانی پێ ناسراوە.\nڕەنگە خستنەڕووی شەفافانە و بوێرانەی زانیاری و بەڵگەکان لەلایەن سەرۆکی حکوومەتی هەرێمی كوردستانەوە، ئیدی کۆمەڵگەی نێودەوڵەتییش باشتر لەو حەقیقەت و ڕاستییانە تێبگەن کە ڕۆژانە دەسەڵاتدارانی عێراق، بە فۆرم و شێوازی جودا و بە مەرامی سیاسی، هەوڵی شکاندنی دەدەن. ئەمە جگە لەوەی ھەرێمی کوردستان وەک یەكێك لە پارێزەرانی گەورەی ئاسایش و ئارامی و ڕووبەڕوونەوەی تیرۆر دەمێنێتەوە لەم ناوچەیە، لەڕووی ئابوورییشەوە لەپێناو بەگەڕخستن و ڕەخساندنی زیاتری پەیوەندییە بازرگانییەکان، بێ وچان پەیوەندییە دیپلۆماسییەکانی پەرە پێدەدات.\nگەندەڵ و پەكخەرەكان دەیانەوێ دەستی چەوريان بە كورد بسڕن\nحکوومەتی هەرێمی کوردستان چەند بڕیارێک لە بارەی هاوردەکردنی ئاژەڵەوە دەردەکات\nدەروازەی ئیبراھیم خەلیل: مامەڵەی هاووڵاتییان لای ئێمە دوا ناكەوێ و قەرەباڵغی دروست نابێ\nدژه‌تیرۆرى كوردستان ورده‌كاریی بۆردومانه‌كه‌ى مه‌خموور بڵاو ده‌كاته‌وه\nدادگای بازرگانیی هەولێر داوایەکی لە دژی وەزیری سامانە سروشتییەکان رەت کردەوە\nفڕۆكه‌ی بێ فڕۆكه‌وان كه‌مپی مه‌خمووری بۆردومان كرد\nنزیكه‌ی 120 هه‌زار كه‌س فۆڕمی شوقه‌ی كرێنشینانیان پڕ كردووه‌ته‌وه\nکۆمپانیاکانی وه‌به‌رهێنانی كاره‌بای بەریتانیا ڕوو لە هەرێمی کوردستان دەکەن\nکێشەی نەمانی پارە لە بانکەکانی سلێمانی دروست دەبێتەوە


ڕەخنەی ئەدەبی - ویکیپیدیا، ئینسایکڵۆپیدیای ئازاد\nڕەخنەی ئەدەبی (بە ئینگلیزی: Literary criticism، بە عەرەبی: نقد أدبی)، لقێکی لێکۆڵینەوەی ئەدەبییە و بایەخ بە لێکۆڵینەوەی بەرھەمی ئەدەبی دەدات\n١ ڕەگ و ڕیشەی وشەی ڕەخنە\n٣ مێژووی رەخنە\n٣.١ مێژووی رەخنەی جیھانی\n٣.١.١ رەخنەی رۆژئاوایی\n٣.١.٢ رەخنەی رۆژھەڵاتیی (عەرەبی ئیسلامی)\n٣.٢ مێژووی رەخنەی ئەدەبی کوردی\nڕەگ و ڕیشەی وشەی ڕەخنەدەستکاری\nلەزمانی کوردیدا، وشەی رەخنە بەرامبەر وشەی (نقد) ی عەرەبی و وشەی Critiqueی ئینگلیزی بەکاردەھێنرێت، ھەرسێ وشەکەش لەبواری ئەدەبیدا بۆ یەک واتا و مەبەست بەکاردەھێنرێن و ھەڵگری چەمکێکی دیاریی کراون.\nڕەخنەی ئەدەبی لەپاڵ مێژووی ئەدەب و تیۆری ئەدەب دا دەبنە سێ لقی لێکۆڵینەوەی ئەدەبی، واتە رەخنەی ئەدەبی لقێکی لێکۆڵینەوەی ئەدەبییە و بایەخ بە لێکۆڵینەوەی بەرھەمی ئەدەبی دەدات.\nئەرکی رەخنە شیکردنەوە و راڤەکردن و ھەڵسەنگاندنی دەقی ئەدەبییە، یان دیاریکردنی بەھای دەقی ئەدەبییە واتە رەخنەی ئەدەبی لەو بنەما ھوونەریی و بیریانە دەکۆڵیتەوە کە دەقی ئەدەبییان لێ بنیات دەنرێت و بەشێوەیەکی زانستییانە بەھای ئەو بنەمایانە دیاریی دەکات، بەمەش رادە و ئاستی گرنگیی و بایەخی دەق بۆ خوێنەر و داھێنەریش دەستنیشان دەکات. بۆیە دەتوانین بڵێین ئەگەر ئەدیبان بەرجەستەکەری جوانی و ڕەنگ پێدەرەوەو رەنگرێژکەری ژیان و دەروونی مرۆڤ بن ئەوا رەخنەگران بۆخۆیان بزوێنەری چالاکیی ئەدەبی و داھێنانی ئەدەبین.\nبەو پێیە دەڵێین دەبێ رەخنەگر لێکۆڵەرەوەیەکی ئەدەبیی و شارەزا بێت و زانیاریی تەواوی دەربارەی مێژووی ئەدەب و تیۆری ئەدەبی میللەتەکەی و میللەتانی تر ھەبێت و سەرباری ئەوەش کە چێژلێوەرگرێکی ئەدەبیشە دەبێ زانیاریی لە بوارە جیاجیاکانی ژیانی سیاسی و کۆمەڵایەتی و ئابووری و رۆشنبیرییدا ھەبێت و شارەزاییەکی گشتیشی لە زانستە مرۆییەکاندا ھەبێت.\nمێژووی رەخنەی جیھانیدەستکاری\nلەمێژووی رەخنەی جیھانیدا دوو رێڕەوی رەخنەیی بەدی دەکرێت کە کاریگەرییان لەسەر یەکتر ھەبووە و تایبەتمەندیی خۆیان ھەیە کە بریتیین لە: رەخنەی رۆژئاوایی و رەخنەی رۆژھەڵاتی.\nسەرەتا ئەم رێرەوە رەخنەییە دەگەڕێتەوە بۆ پێش زایین و لە ئەدەبی یۆنانییەوە دەستی پێکردووە.\nیەکەم ھەنگاو لەو رێرەوەدا کاتێ بەدی ھاتووە کە لەکاتی ئاھەنگ گێڕان بەبۆنەی جەژنەکانییانەوە شانۆگەرییان پێشکەش کردووە و لیژنەیەکیان بۆ ھەڵبژاردنی باشترین دەقی تراژیدی یان کۆمیدی بەشیعر بووە، دەستنیشان کردووە. جا ھەڵبژاردنی باشترین دەق لەلایەن ئەو لیژنەیەوە بۆ خۆی چالاکیی رەخنەیی بووە، چونکە بەپێی چەند پێوانەیەکی ھوونەریی و بیریی دەقەکانیان ھەڵبژاردووە. ھەر لەو ماوە مێژووییەدا، واتە سەدەی پێنجی پێش زایین، شاعیرێکی یۆنانی کە ناوی ئەریستۆفانیس بووە، لە بەرھەمێکی کۆمیدیی خۆیدا بەناونیشان بۆقەکان راوبۆچوون و تێڕوانینی رەخنەیی دەربارەی دوو شاعیری گەورەی یۆنانی خستۆتەڕوو، ئەو دوو شاعیرەش یوربیدز و ئەسخیلۆس بوون. لەگەڵ بوونی ئەو چالاکییە رەخنەییانەشدا دیارترین رێچکەی رەخنەی ئەدەبیی لەلای یۆنانییەکان لەلایەن فەیلەسووفەکانەوە کرایەوە، دیاترین فەیلەسووفیش بیروراکانیان تا ئێستاش جێگای بایەخەپێدان بن، ئەفڵاتوون و ئەرستۆن.\nئەفڵاتوون، رای وا بووە کە شاعیران ناتوانن راستییەکان بگەیەنن بە خەڵکی و لەبری ئەوەیە چاکەیان فێر بکەن ھەڵیان دەخەڵەتێنن و دەروونیان تێک دەدەن و وایان لێ دەکەن کە جڵ بدەنە دەست ھەست و سۆز یان نەک ئەقڵیان.\nھەرچی ئەرستۆش بوو، ئەوا ئەمیان بە پێچەوانەی ئەفڵاتوونەوە بەرھەمی شیعریی بەسوودمەند داناوە، بەتایبەتی تراژیدیا کە بەلایەوە دەتوانێت دەروونی بینەر لە ھەردوو ھەست و سۆزی ترس و بەزەیی پاک بکاتەوە.\nھەر ئەرستۆ لەو بەرھەمەیدا کە بەناونیشانی ھوونەری شیعرە کۆمەڵێک دەستوور و یاسای ھوونەریی بۆ تراژیدیا داڕشتووە کە بوونەتە بناغەی تیۆری رەخنەیی ئەوروپی بەگشتی و بوونەتە بنەمای رەخنەی کلاسیکی نوێ کاتێ وەک رێبازێکی ئەدەبی لەسەدەی حەڤدەدا لە فەڕەنسا سەری ھەڵدا و گەشەی کرد.\nلەو سەردەمەدا رەخنەگرێکی بەناوبانگی فەڕەنسی کە ناوی بوالو بوو، راوبۆچوونەکانی ئەرستۆی جێگیر کرد و کردنییە پێوانەی رەخنەی کلاسیکی نوێ لە ئەوروپادا، ھۆی ئەمەش ئەوە بوو کە رێبازی کلاسیکی بۆخۆی لە ئاکامی بوژاندنەوە و لاساییکردنەوەی بەرھەمی یۆنانییەکان و رۆمانییەکانسەری ھەڵدا.\nگرنگترین بنەما و پێوانەی رەخنەی کلاسیکی نوێ بریتیی بوون لە:\nجڵەودانە دەست ئەقڵ و ژیری و دوورکەوتنەوە لە ھەست و سۆز.\nدەربڕینی کەسیی و بایەخدان بە چێژی درووست.\nگرنگیدان بە بەھا مرۆڤایەتییە گشتییەکان.\nگرنگیدان بە ئەرک و ئامانجی شیعر.\nدەرخستن و پیشاندانی لایەنی چاک و بەرزیی ژیان لە تراژیدیاکاندا.\nرووکردنە ئەو بابەتانەی کە چارەنووسی مرۆڤیان تیا بەرجەستە دەکرێت.\nلەدوای رێبازی کلاسیکیش کە رێبازی رۆمانتیک لە ئەوروپا سەری ھەڵدا، پێوانە رەخنەییەکانی رێبازی کلاسیکی راستەوخۆ رەت کرانەوە، بەرادەیەک کە دەتوانرێت بوترێت ئەگەر پێوانەکانی رەخنەی کلاسیکی ھەڵگێڕینەوە، ئەوا پێوانەکانی رەخنەی رۆمانتیکمان دێتە بەردەست.\nبەو پێیە دیاترین پێوانە رەخنەییەکانی رێبازی رۆمانتیک بریتیین لە:\nبایەخدان بە ھەست و سۆزی کەسیی و دەورکەوتنەوە لە ئەقڵ.\nگرنگیدان بەو بەھایانەی کە کەسین و بەلای تاکەکەسەوە گرنگن.\nلەم ڕووەوە نووسەرێکی رۆمانتیکی فەڕەنسی کە ئەلفرێد دی موسێیە، دەڵێ: "ئەوەی گرنگ بێت بەلای منەوە ئەوەیە کە گوێ نەدەمە ئەقڵ"، ئەمە لە کاتێکدا کە بوالوی رەخنەگری کلاسیکیی بوو وتوویەتی: "ھەمیشە بەدەنگ ئەقڵەوە بچۆ و لەوەوە یەکێتی بەرھەمەکانت بەدەست بھێنە".\nدیارترین رەخنەگری رێبازی رۆمانتیکی مەدام دی ستال و سانت بیڤ بوون، بەلای یەکەمیانەوە دەبێ دەقی ئەدەبی رەنگ پێدەرەوەی ژیانە کۆمەڵایەتی و خووڕەوشت و نەریتی کۆمەڵ بێت، بەلای دووەمیشیانەوە دەقی ئەدەبی رەنگ پێدەرەوەی ھەست و سۆزی نووسەرە، ھەر بۆیە دەبێت رەخنەش تیشک بخاتە سەر دەروونی نووسەر و ناخی نووسەرمان بۆ رۆشن بکاتەوە.\nدیارە کە ئەو پیوانە رەخنەییانەی کە لە رێبازی رۆمانتیکدا بۆ شیعری لیریکی-ویژدانی دەستیان دەدا کە دیارترین بەرھەمی رۆمانتیکەکان بووە و بابەتەکانیان بابەتی و کەسیی بوون بە پێچەوانەی بەرھەمی کلاسیکەکان کە تراژیدیا و کۆمیدیا بوون بە بابەتەکانییان مەوزوعیی بوون نەک خودیی و کەسیی، لە دوای رێبازی رۆمانتیکی کۆمەڵێک رێبازی تری ئەدەبیی سرەیان ھەڵدا وەک رێبازی ریالیزم، پڕناسی، ھێماگەری، فۆرمالیزم و ھتد... لەپاڵ ئەم رێبازە ئەدەبیانەشدا چەند رێبازێکی رەخنەیی ھاتنە کایەوە کە گرنگترینیان رێبازی شیکاری دەروونی و رێبازی مارکسی و رێبازی شێوەگەرایی یان بنیاتگەری بوون.\nبەگشتی رەخنەی نوێ لە ئەدەبی ئەوروپی سەدەی رابووردوودا پێ لەسەر ئەوە دادەگرێت کە دەبێ پێوانە رەخنەیییەکان بابەتی بن و لە بازنەی تێڕوانینی کەسیی رەخنەگردا نەھێڵرێتەوە و راستەوخۆ لە سروشتی دەقی ئەدەبی خۆیەوە بەدەست بھێنرێن.\nرەخنەی رۆژھەڵاتیی (عەرەبی ئیسلامی)دەستکاری\nمەبەست لەو رێرەوە رەخنەییەیە کە سەرەتا لە ئەدەبی عەرەبیدا کراوەتەوە و پاشتر لەلایەن ئەدەبی میللەتە موسوڵمانەکانی ترەوە فراوانتر و بەربڵاوتر کراوە و بووەتە تیۆرێکی رەخنەیی تایبەت بەو گەلانە، سەرەتای ئەم رێرەوە لە ئەدەبی عەرەبی سەردەمی جاھیلییەتەوە دەست پێدەکات، ئەوەش کاتێ کە ھۆزە عەرەبکان ساڵانە لە بازاڕی عوکاز لەنزیک مەککەوە کۆ دەبوونەوە و شاعیرانی ھەر ھۆزێک بەرھەمی خۆی بۆ شاعیرێکی گەورەی ئەو کاتە کە ناو نابغە ئەل زوبیانی بووە، خوێندۆتەوە، ئەویش وەک دادوەرێکی ئەدەبی و رەخنەگرێک راو بۆچوونی خۆی دەربارەی دەقەی شیعرییەکان خستۆتە روو، پێوانە رەخنەییەکانیش زیاتر ھوونەری بوون و لەدەوری وشە و واتای جوان و گوونجاو و شیاو و شایستە سووڕاونەتەوە.\nپاش بڵاوبوونەوەی ئایینی ئیسلام، پێوانە رەخنەییەکان لە رێنماییەکانی ئایینی ئیسلامەوە بەدەست دەھێنران و لە روانگەی باوەڕی ئایینی شاعیرەوە لەدەقی رۆنراوە و داوا دەکرا کە شاعیران دەبێ "پەیامدار" بن و بەرھەمەکانیان لە خزمەتی کۆمەڵگا ئیسلامییەکەدا بێت.\nقۆناغێکی گرنگی ئەم رێرەوە رەخنەییە سەردەمی عەباسییەکان بووە کە بەھۆی تێکەڵاوبوونی رۆشنبیری گەلە موسوڵمانەکانەوە و بەھۆی ئاگادار بوون لە ئەدەب و رەخنەی یۆنانی بەتایبەتی "ھوونەری شیعر" ەکەی ئەرستۆ، پێوانە رەخنەییەکان فراوانتر بوون و بەرەو بایەخدان بە لایەنی ھوونەری براون و زۆرتر ئەو تێڕوانینە رەخنەییە پەیڕەوی کراوە کە بەلایەوە دەقی شیعری چنراوێکی زمانییە و دەبێ شاعیر بایەخ بەلایەنی جوانکاری دەقەکە بدات و لەو بوارەدا توانا و دەسەڵاتی ھونەری خۆی پیشان بدات، لەسەدەی نۆزدە بەدواوە ئەو رێرەوە رەخنەییە بە سوود وەرگرتن لە رێبازە رەخنەییە ئەوروپییەکان گەشەش کردووە و ئاوێتەی رێبازە رەخنەییە جیھانییەکان بووە.\nمێژووی رەخنەی ئەدەبی کوردیدەستکاری\nوەک ئاشکرایە ئەدەبی کوردی مێژوویەکی دێرینی ھەیە و کۆنترین جۆری ئەو ئەدەبەش، شیعر بووە، گوومانیشی تێدا نییە کە لەگەڵ لەدایکبوون و بەرەو پێشچوونی شیعری کوردیشدا رەخنەی ئەدەبیش سەری ھەڵداوە و گەشەی کردووە و بەو پێیەی ھەر لەگەڵ پەیوەندیکردنی دەقی ئەدەبی بە گوێگرەوە یان بە خوێنەرەوە، تێڕوانینی رەخنەییش بۆ پەسەندکردن یان پەسەندنەکردنی دەق سەرھەڵدەدات ئەگەر بەشێوەیەکی سادە و ساکاریش بێت و پێوانە رەخنەییەکانیش زانستی نەبن.\nلەگەڵ ئەوەشدا چالاکی و بەرھەمی رەخنەییمان لەچاو بەرھەمی شیعریدا کز و لاواز دەبینرێت چونکە تائێستاش وتار و لێکۆڵنەوەی رەخنەیی پێش سەدەی بیستەممان نەھاتووەتە بەردەست و ئەو بەرھەمە رەخنەییانەی کە ھەن مێژووەکەیان دەگەڕێتەوە بۆ ساڵانی بیستی سەدەی رابردوو بە دواوە کە رۆژنامەگەری کوردی تیایدا بەرەو گەشەسەندن چووە و چاپەمەنی کوردیش بەرەو پێش ھاتووە.\nلەگەڵ ئەو دیاردەی کزی و لاوازییەی رەخنەی کوردیشدا، دەکرێت ئەو راستییە بخرێتە بەرچاو کە لە قۆناغە جیاجیاکانی شیعری کوردی پێش سەدەی بیستەمدا چالاکی رەخنەیی لە ئارادا بووە و شاعیرانی کورد خۆیان لە بەرھەمە شیعرییەکانیاندا تێروانین و بۆچوونی رەخنەییان خستۆتە بەردەست و دەستنیشانی کۆمەڵێ پێوانەی رەخنەییان کردووە.\nشاعیرێک لەو شاعیرانەش کە لە بەیتە شیعرییەکاندا کۆمەڵێ باسی رەخنەیی وروژاندووە، مەلای جزیرییە کە لەیەکێ لە دەقە شیعرییەکانیدا دەڵێ:\nئەحسەن ژ ڤی نەزمی لەتیف چەندی سڤک ھاتی خەفیف\nمەحبوب بدەستێ خوی شەریف نەقدی مە مووھرو سککەدا\nئەحسەن ژ ڤی وەسفێ رەفیع ئەشکال و ئەوزاعێن بەدیع\nتێتن ژ نورێ وەک رەقیع بێ عەیب و نەقی و رەخنەدا\nلەو چەند بەیتەدا، مەلای جزیری وشەی رەخنەی بەو واتایە بەکارھێناوە کە ئێستا بەکاری دەھێنن، لەپاڵ ئەو وشەیەشدا کۆمەڵێک زاراوەی رەخنەیی بەکارھێناوە کە ھەریەکەیان تایبەتن بە چەند پێوانەیەکی رەخنەی شیعرییەوە، وەک (نەزمی لەتیف) و (سڤک) و (ئەشکال و ئەوزاعێن بەدیع)، بەو پێوانانەش ئەو بنەما رەخنەییە دەستیشان دەکات کە بەلایەوە: باشترین شیعر ئەو شیعرەیە کە وشەکانی جوان و چێژبەخش و رەوان بن و واتاکانیشی سوود بەخش بن.\nشاعیرێکی تر کورد، کە بەوردی ئاوڕی لەچەند کێشەیەکی رەخنەیی داوەتەوە، ئەحمەدی خانییە، کە لە مەم و زینەکەیدا کۆمەڵێک پێوانەی رەخنەیی سەردەمەکەیمان بۆ دیاری دەکات، کاتێ دەڵێ:\nلی ھێڤی دکەم ژ موستەعیدان حەرفان نەگرن ل موستەفیدان\nئەڤ نامە ئەگەر خراپە گەر قنج کێشایە مە دگەل وی دوو سەد رەنج\nنەوبارەیی تیفلی نەورەسیدە ھەرچەند نەھن قەوی گوزیدە\nلێ من ژ ڕەزان نەکر تەمەتوع مانەندی دزان بکەن تەتەبوع\nلێرەدا خانی ئەو راستییە دەخاتە بەردەست کە دەقی شیعری دوای لەدایکبوونی، لەلایەن رەخنەگرانەوە رەخنەی لێ دەگیرێت بۆی ئەمیش داوا لە رەخنەگران دەکات کە لەکاتی رەخنەگرتندا رەنج و ماندووبوونی شاعیریان لەبەرچاو بێت و ئەگەر کەم و کوڕییەکیش لە شیعرەکەدا ھەبوو ئەوا نەیکەنە بەھانە و بەیەکجاری دەقەکە بەبێ سود و بێ کەڵک دابنێن چونکە ھەموو دەقێک کە رەسەن بێت و دزراو نەبێت وەک رۆڵەی شاعیر وایە و لای شاعیر خۆشەویستە و کەسیش پێی خۆش نییە کە بەخراپی لە منداڵەکانی بڕوانرێت. بەو تێروانینە خانی ئاوڕی لە باسێکی رەخنەیی گرنگ داوەتەوە کە کێشەی داھێنانە، ھەر لای خانی و لەم دوو بەیتەدا کە دەڵێ:\nئەی خامە تەژی گەلەک درێژ کر ئەڤ نامە بەسە تە پڕ قڕێژ کر\nھەرچەندە کەلام شوبھی دوڕبەت بێ قەدر دبت دەماکو پڕ بیت\nواتە: ئەی "ئەی قەڵەمەکەم تۆ درێژەت بە باسەکە داوە، ئیتر بەسە و لەکورتی بیبڕەوە چونکە وتەکان ئەگەر وەک گەوھەریش بن کە زۆربوون بێ نرخ دەبن." وەک دیارە لێرەدا خانی باسێکی گرنگی رەخنەیی دەوروژێنێت کە ئەویش باسی کورتبڕییە لەدەقی شیعریدا و بۆخۆی تا ئەمڕۆش پێوانەیەکی رەخنەی شیعرییە و ھەمیشەش داوا لە شاعیران کراوە کە ھەوڵ بدەن بە کەمترین وشە، زۆرترین واتا بدەن بەدەستەوە.\nلەبەرھەمی شیعری شاعیرانی کرمانجی خوارووشدا دەتوانرێت ئەو راستییە بەدەست بھێنرێت کە چالاکی رەخنەیی ھاوتەریبی چالاکی شیعر بووە و بەپێی کۆمەڵێک پێوانەی رەخنەیی چ شاعیران خۆیان بووبن یان گوێگرەکانیان بووبن راوبۆچوونی رەخنەییان دەربارەی دەقی شیعری دەربڕیوە.\nلەچەند بەیتێکی نالی دا کۆمەڵێک پێوانەی رەخنەیی خراونەتە روو کە لەبنەما گرنگەکانی رەخنەی ئەدەبی سەردەمەکە بوون. لەو بەیتەدا کە دەڵێ:\nکەس بە ئەلفاظم نەڵێ خۆ کوردییە خۆ کردییە\nھەر کەسێ نادان نەبێ خۆی تالبی مانا دەکا\nدیارە لێرەدا، نالی روو لەو کەسانە دەکات کە رەخنەیان لێ گرتووە و توانجی ئەوەین لێ داوە کە شیعر بەزمانی کوردی دەڵێت و شیعرنووسینیش بە کوردی بەھرە و ھوونەرمەندیی تیایدا نییە، پێیان دەڵێ کە ھوونەرمەندیی لەوەدایە کە چۆن توانیویەتی بەزمانی کوردی ئەو واتا جوان و ناسکانە دەرببڕێت، بەم پێیەش نالی لێرەدا بەو پێوانە رەخنەییە (وشە و واتا) شیعری ھەڵسەنگاندووە کە بەلایەوە بەھای دەق واتای جوان و نوێیە نەک ھەر بەتەنھا وشە و واژەی جوان و زاراوە.\nلەبەیتێکی تردا، نالی دەڵێ:\n(نالی) عەجەب بەقووەتی حیکمەت ئینشا دەکا\nمەعنایی زۆر و گەورە بەلەفزی کەم و بچووک\nکەواتە لێرەدا نالیش وەک ئەحمەدی خانی دەسنیشانی ئەو بنەرەتە رەخنەییە دەکات کە بەلایەوە شیعری جوان و بەھادار ئەو شیعرەیە کە بەکەمترین وشە زرترین واتای دەربڕیوە.\nلەچەند بەیتێکی سالمیشدا باس لەو پێوانە رەخنەییانە کراوە کە لەسەردەمەکەیدا رەخنەگران بایەخیان پێداوە وەک لەم پارچە شیعرەیدا دەڵێ:\nلەڕۆژی ئیمتیحانا دیم بەرابەر تالیب و مەعشووق\nکەمەر بەستەی ھونەر ھاتن لەتیپی عیشق بازانا\nلەیەک لا نالی و مەشوی لە لایی سالم و کوردی\nلەھەنگامەی ھونەرگەرمی تکا جو بوون لە مەولانا\nلەمەیدانی بەلاغەتدا بەسواری مەرکەبی مەزموون\nبەکوردی ھەریەکە تازی سواری بوون لە بابانا\nئەو چەشنە شانازیکردنەی سالم بە توانای شیعری خۆی و شاعیرانی ھاوڕێیەوە، پەردە لەسەر ئەو راستییە ھەڵدەداتەوە کە بنەڕەتێکی گرنگی رەخنەیی لەو قۆناغە ئەدەبییەدا توانای بەکارھێنانی ھوونەرکانی رەوانبێژی بووە، بۆیە دەڵێت "شاعیرانی کورد توانیویانە رەوانبێژی عەرەبی بخەنە ژێر رکێفی خۆیان و بەزمانی کوردی لەمەیدانی ئەو زانستەدا ببنە سوارچاکی سەردەمەکەیان"\n^ کتێبی ڕێزمان و ئەدەبی کوردی بۆ پۆلی دوانزدەهەم - وەزارەتی پەروەردەی حکوومەتی هەرێمی کوردستان\nوەرگیراو لە «https://ckb.wikipedia.org/w/index.php?title=ڕەخنەی_ئەدەبی&oldid=717201»\nدواجار لە ١٢:٤٩ی ١٥ی ئەیلوولی ٢٠٢٠ دەستکاری کراوە\nئەم پەڕەیە دواجار لە ١٢:٤٩ی ١٥ی ئەیلوولی ٢٠٢٠ نوێ کراوەتەوە.


سه‌روه‌ر پێنجوێنی - : 'أحمد' یان 'دڵخۆشی'؟ ـ ئایا لە ئینجیلی لوکادا مژدە بە هاتنی (ئەحمەد) هەیە؟\n'أحمد' یان 'دڵخۆشی'؟ ـ ئایا لە ئینجیلی لوکادا مژدە بە هاتنی (ئەحمەد) هەیە؟\n"أحمد" یان "دڵخۆشی"؟!\nئایا له ئینجیلی لوکادا مژده به هاتنی (ئه‌حمه‌د) هه‌یه؟\nله‌دایكبونی یه‌شوع و دیمه‌نی هاتنه‌خواره‌وه‌ی فریشته‌كان و سروده‌که‌یان:\n"شكۆمه‌ندی بۆ خوا له ئاسمانه‌كان، و ئاشتی به‌سه‌ر زه‌ویدا باڵ بكێشێت، و دڵخۆشی بۆ مرۆڤه‌كان"\nبه‌پێی بیری ئیسلامی، گوایه له ده‌قه یه‌هودی و مه‌سیحیه‌کاندا، واته ده‌قه‌كانی (په‌یمانی كۆن) (العهد القدیم) و (په‌یمانی نوێ) (العهد الجدید)، ناوی (محمد) و (أحمد) به‌ڕونی هاتوه، به‌ڵام له‌لایه‌ن یه‌هودی و مه‌سیحیه‌كانه‌وه كوێر كراوه‌ته‌وه و به شێوازی جیاواز لێك دراوه‌ته‌وه، و گوایه وه‌رگێڕه‌كان به وردی ئه‌و ده‌قانه وه‌رناگێڕن و واتا ڕاسته‌قینه‌كه ده‌شارنه‌وه.. بۆ نمونه ده‌ڵێن: له (ئینجیلی لوکا) دا مژده دراوه به هاتنی موحه‌ممه‌د و ئاماژه‌ی بۆ کراوه به ناوی (أحمد) به‌ڵام گوایه مه‌سیحیه‌کان به‌هه‌ڵه یان بۆ شاردنه‌وه‌ی مزگێنیه‌که به شتێکی تر وه‌ریان‌گێڕاوه. كه لێره‌وه درێژه‌ی ئه‌مه و ڕاستیی بابه‌ته‌كه ڕون ده‌كه‌ینه‌وه:\nده‌قێكی ئینجیل كه له ئه‌ده‌بیاتی ئیسلامیی نوێدا به‌زۆره‌ملێ ده‌كرێته مزگێنی به هاتنی موحه‌ممه‌د، ئه‌و ده‌قه‌ی (ئینجیلی لوكا) یه كه له باسی له‌دایكبونی (یه‌سوع) دا باسی دیمه‌نی هاتنه‌خواره‌وه‌ی فریشته‌كان بۆ زه‌وی به‌بۆنه‌ی ئه‌و له‌دایكبونه‌وه ده‌كات و ده‌ڵێت ئه‌و فریشتانه وتویانه: (شكۆمه‌ندی بۆ خوا له ئاسمانه‌كان، و ئاشتی به‌سه‌ر زه‌ویدا باڵ بكێشێت، و دڵخۆشی بۆ مرۆڤه‌كان) (ئینجیلی لوكا: ٢: ١٤). ڕونه ئه‌م ده‌قه باس له چی ده‌كات: سرودێكی فریشته‌كانه به‌بۆنه‌ی له‌دایكبونی مه‌سیحه‌وه، كه له كۆتاییه‌كه‌یدا ده‌ڵێت (و دڵخۆشی بۆ مرۆڤه‌كان)، كه به عه‌ره‌بی به (وبالناس المَسَرَّة) یاخود (وفي الناس بهجة) وه‌رگێڕدراوه. به‌ڵام نوسه‌ره ئیسلامیه‌كان ئه‌م ده‌سته‌واژه‌یه‌ش به مزگێنی لێك ده‌ده‌نه‌وه و ده‌ڵێن واتا ڕاسته‌قینه‌كه‌ی ئه‌وه‌یه بوترێت (وللناس أحمد)، واته ("ئه‌حمه‌د" یش بۆ خه‌ڵك)، واته گوایه ئه‌و (دڵخۆشی) ـه‌ی كه له وه‌رگێڕانه‌كاندا هاتوه هه‌ڵه‌یه و واتا ڕاسته‌قینه‌كه (أحمد) ه. كه ئه‌م بیروڕایه ڕه‌نگه یه‌كه‌م جار (عبد الأحد داوود) دایهێنابێت كه پێشتر مه‌سیحی بوه و دوتر موسوڵمان بوه. دواتریش ڕونی ده‌كه‌ینه‌وه كه ده‌سته‌واژه‌كه هیچ په‌یوه‌ندییه‌كی به (أحمد) ه‌وه نیه.\nئه‌وه‌ی خستمه ڕو یه‌كێكه له‌و مزگێنیانه‌ی كه به زۆرملێ و به شێواندنی ده‌قه‌كانی ئینجیل ساز كراون، و لێكدانه‌وه‌یه‌که كه (عبد الأحد داوود) [كه قه‌شه‌یه‌كی نێستۆریی ناوچه‌ی ورمێ بو و دواتر موسوڵمان بو] بۆ هه‌ڵكڕاندنی مزگێنییه‌ك كردویه‌تی بۆ ده‌قێكی (ئینجیلی لوكا).\nده‌قه‌كه‌ی (ئینجیلی لوكا) له باسی له‌دایكبونی (یه‌سوع) دا هاتوه و له دیمه‌نی هاتنه‌خواره‌وه‌ی فریشته‌كان بۆ زه‌وی به‌بۆنه‌ی ئه‌و له‌دایكبونه‌وه ده‌دوێت و ده‌ڵێت ئه‌و فریشتانه وتویانه: (شكۆمه‌ندی بۆ خوا له ئاسمانه‌كان، و ئاشتی به‌سه‌ر زه‌ویدا باڵ بكێشێت، و دڵخۆشی بۆ مرۆڤه‌كان) (ئینجیلی لوكا: ٢: ١٤). به‌م پێیه‌ش ده‌قه‌كه ـ وه‌كو له كۆنتێكستیشه‌وه دیاره بۆ كه‌سێك ده‌قه‌كه هه‌موی بخوێنێته‌وه ـ سرودێكی فریشته‌كانه به‌بۆنه‌ی له‌دایكبونی مه‌سیحه‌وه، كه له كۆتاییه‌كه‌یدا ده‌ڵێت (و دڵخۆشی بۆ مرۆڤه‌كان) [ده‌قاوده‌ق: (و دڵخۆشی له‌ناو مرۆڤه‌كاندا)]، به عه‌ره‌بییش به (وبالناس المَسَرَّة) یاخود (وفي الناس بهجة) وه‌رده‌گێڕدرێت. به‌ڵام لێكدانه‌وه ئیسلامیه‌كه، كه له شێواندن و (ته‌حریف) ێك زیاتر نیه، ده‌ڵێت: له بریی ئه‌وه‌ی بوترێت (و دڵخۆشی له‌ناو مرۆڤه‌كاندا) ده‌بێت بوترێت (و "ئه‌حمه‌د" بۆ خه‌ڵك ـ یان بۆ مرۆڤه‌كان) (وللناس "أحمد")! به‌م پێیه‌ش گوایه وشه‌ی (دڵخۆشی) به‌هه‌ڵه وه‌رگێڕدراوه و له ڕاستیدا مه‌به‌ست (أحمد) ه كه ئاماژه‌یه بۆ پێغه‌مبه‌ری ئیسلام. لێره‌دا ڕونه كه كێشمه‌كێشه‌كه له‌سه‌ر ئه‌و وشه گریکیه‌یه كه واتای (دڵخۆشی) ده‌دات و لێكدانه‌وه ئیسلامیه‌كه ده‌ڵێت به واتای (أحمد) ه. ڕسته‌كه له ده‌قه گریکیه‌كه‌دا (كه ئینجیلی لوكا له بنه‌ڕه‌تیشدا هه‌ر به گریکی نوسراوه)، ده‌ڵێت:\n(ئین ئه‌نثرۆپۆیس یودۆكیا)\nἐν ἀνθρώποις εὐδοκία\nمه‌به‌ست له (ئه‌نثرۆپۆیس) ἀνθρώποις مرۆڤه به نێر و مێوه (ڕاڤه‌مه‌نده‌كان وا ده‌ڵێن، مه‌به‌ستیان ئه‌وه‌یه وشه‌كه به‌گشتی به واتای مرۆڤه، و له‌و وشانه نیه كه بۆ واتای مرۆڤ به‌كاردێت و له بنه‌ڕه‌تدا به واتای "پیاو" ه)، ئه‌مه كێشه‌ی تێدا نیه، كێشه‌كه‌مان له‌سه‌ر وشه‌ی (یودۆكیا) εὐδοκία یه كه لێكدانه‌وه ئیسلامیه‌كه به (أحمد) وه‌ریگێڕاوه.. با بزانین ئه‌و وشه‌یه هیچ په‌یوه‌ندییه‌كی به (أحمد) ه‌وه هه‌یه؟\nله بنه‌ڕه‌تدا فرمانی (یودۆكیۆ) εὐδοκἐω كه (٢١) جار له ده‌قی گریکیی په‌یمانی نوێدا هاتوه، واتای (پێی دڵخۆش ده‌بێت، پێی باش ده‌بێت، لێی ڕازی ده‌بێت) ده‌گه‌یه‌نێت كه كۆمه‌ڵێك واتای لێكنزیكن. لێره‌وه ناوی (یودۆكیا) εὐδοκία كه (٩) جار له ده‌قی په‌یمانی نوێدا هاتوه (٢٦ جاریش له ده‌قی گریکیی سێپتوه‌جینت "السبعينية" دا هاتوه که وه‌رگێڕانی گریکیی "په‌یمانی کۆن" ـه)، واتای (دڵخۆشی، حه‌زپێكردن، پێباشبون، ئاواتبون) ده‌گه‌یه‌نێت كه كۆمه‌ڵێك واتای لێكنزیكن و واتای بنه‌ڕه‌تییش هه‌ر (دڵخۆشبون) یاخود (دڵپێخۆشبون) ـه و له‌مه‌وه واتاكانی تر گه‌شه‌یان كردوه، له‌م واتا گه‌شه‌كردوانه ئه‌وه‌یه كه وشه‌كه به واتای (خواست و ویست) و (حه‌ز) و (پلان) و (ویست و نه‌خشه‌ی خوایی) و (خواستی مرۆڤه‌كان) یش دێت، به‌ڵام وشه‌كه هه‌ر وه‌كو وشه‌یه‌كی گشتییش ده‌مێنێته‌وه به واتای (دڵخۆشی) و (دڵپێخۆشبون)، بۆیه به عه‌ره‌بییش به (مَسَرَّة) وه‌رده‌گێڕدرێت، به ئینگلیزییش زیاتر به pleasure و فرمانی pleased داده‌نرێته‌وه(١). واتای ده‌قاوده‌قی ڕسته گریکیه‌كه‌ش ئه‌وه‌یه: (وله‌نێو [ده‌قاوده‌ق: له، له‌ناو] مرۆڤه‌كاندا دڵخۆشی [ببێت])، ئه‌مه‌ش واته به‌شێك له‌و سروده‌ی كه گوایه فریشته‌كان وتویانه ئاواتخواستنی دڵخۆشی بوه له‌ناو خه‌ڵكدا به‌بۆنه‌ی له‌دایكبونی مه‌سیحه‌وه. به‌ڵام ئه‌وه‌نده هه‌یه لێكدانه‌وه مه‌سیحیه لاهوتیه‌كه به‌م چه‌مكه ساده‌یه ڕازی نابێت و ده‌یه‌وێت بڵێت "مه‌به‌ستی ده‌قه‌كه له به‌كارهێنانی وشه‌ی (یودۆكیا) به واتای خواست ئاماژه‌كردنه به واتای ویستی خوایی و ده‌قه‌كه به‌گشتی له‌و خه‌ڵكانه ده‌دوێت كه خوا هه‌ڵی بژاردون و ویستونی بۆ ئه‌وه‌ی له‌گه‌ڵ مه‌سیحدا بیانبات بۆ ڕزگاری و شانشینیی ئاسمان، به‌م پێیه‌ش سرودی فریشته‌كان ڕاگه‌یاندنی هاتنی مه‌سیح بوه". هه‌رچه‌ند ئه‌م لێكدانه‌وه‌یه پشت ئه‌ستوره به به‌كارهێنانێكی وشه‌ی (یودۆكیا) له ده‌ستنوسه‌كانی ده‌ریای مردودا به واتای (ویست و هه‌ڵبژاردنی خوایی)(٢)؛ به‌ڵام پێم وایه ده‌رهێنانی ئه‌و واتایه له ده‌قه‌كه شتێكی ئه‌سته‌مه، چونكه ده‌قه‌كه لێره‌دا وشه‌ی (ئه‌نثرۆپۆیس) ἀνθρώποις به‌كار ده‌هێنێت كه زۆر گشتیه و كۆمه‌ڵێكی هه‌ڵبژێردراو ناگرێته‌وه، ئینجا ئامڕازی ἐν (له، له‌ناو، له‌نێو) ئه‌وه ده‌گه‌یه‌نێت كه ئه‌و (یودۆكیا) یه هه‌مویان ده‌گرێته‌وه، له كاتێكدا ئه‌و ده‌قانه‌ی ده‌ریای مردو (ده‌ستنوسه‌كانی قومران) ده‌سته‌واژه‌ی وا له‌گه‌ڵ (یودۆكیا) دا به‌كارده‌هێنن كه تایبه‌تكردنی تێدایه، وه‌كو ئه‌وه‌ی ده‌قێكیان ده‌ڵێت: "ڕۆڵه‌كانی (یودۆكیا) یه‌ك [واته خواستێكی باش]"، واته "ئه‌وانه‌ی زاده‌ی خواست و په‌سه‌ندكردنێك (ی خوایی) ی باشن"، هه‌روه‌ها ده‌قێكی تریان ڕاشكاوانه ده‌ڵێت: "ئه‌وانه‌ی به (یودۆكیا) یه‌ك [واته: خواستێكی باش] هه‌ڵ بژێردراون"، لێره‌دا (هه‌ڵبژاردن) به سه‌ربه‌خۆیی له (یودۆكیا) هاتوه، مه‌به‌ستیشی ئه‌وه‌یه ئاماژه بكات بۆ ئه‌وانه‌ی به خواست و په‌سه‌ندكردنێك (ی خوایی) ی باش هه‌ڵ بژێردراون(٣). ئه‌مه سه‌باره‌ت به لێكدانه‌وه مه‌سیحیه ئایدیۆلۆجیاییه‌كه، سه‌باره‌ت به لێكدانه‌وه ئیسلامیه هاوتاكه‌یشی(!)، وا دێته به‌رچاوم (عبد الأحد داوود) كاتێك بینیویه‌تی هه‌ندێك جار وشه‌ی (یودۆكیا) له گه‌یاندنی واتای (په‌سه‌ندكردن) نزیك ده‌بێته‌وه؛ لێره‌وه ئه‌م واتای (په‌سه‌ندكردن) ـه‌ی له‌گه‌ڵ واتای (ستایشكردن) دا به‌راورد كردوه كه له ناوی (أحمد) و (محمد) دا هه‌یه، له كاتێكدا ئه‌گه‌ر ئه‌وه‌ش بسه‌لمێنین وشه‌ی (یودۆكیا) به واتای (په‌سه‌ندكردن) هاتبێت له ده‌قه‌كه‌دا؛ هێشتا واتای (په‌سه‌ندكردن) جیاوازه له (ستایشكردن) و ناكرێت تێكه‌ڵ بكرێن و له‌جێی یه‌كتر دابنرێن، به‌ڵكو (په‌سه‌ندكردن) زیاتر له (هه‌ڵبژاردن) ـه‌وه نزیكه كه ده‌بێته به‌رامبه‌ری (اختيار) و (اصطفاء) و (اجتباء) ی عه‌ره‌بی، لێره‌وه ئه‌گه‌ر ناوبراو له‌بریی (أحمد) وشه‌ی (مصطفى) ی به‌كاربهێنایه كه به‌پێی داب‌ونه‌ریتی ئیسلامی نازناوێكی پێغه‌مبه‌ری ئیسلامه؛ هێشتا باشتر بو واته كه‌متر دور بو له ڕاستیه‌وه.. كه له ڕاستیدا ئه‌وه‌ش هه‌ر ڕێی تێناچێت، چونكه وشه گریکیه‌كه هیچ كاتێك بۆ خۆی به واتای (هه‌ڵبژاردن) به‌كار نه‌هاتوه، به‌ڵكو له‌گه‌ڵ وشه‌یه‌كی تردا به واتای (هه‌ڵبژاردن) هه‌ندێك جار به‌كاردێت (واته: حه‌زپێكردن ته‌نها هۆكاری هه‌ڵبژاردنه‌كه‌یه بۆیه له‌گه‌ڵ هه‌ڵبژاردندا باس ده‌كرێت)، به‌ڵكو له واتاكانی (دڵخۆشی، دڵپێخۆشبون، حه‌زپێكردن) ده‌رناچێت، كاتێكیش ده‌وترێت به واتای (په‌سه‌ندكردن) و (خواستن) دێت ئه‌وه هه‌ر نمونه‌یه‌كی واتای (حه‌زپێكردن) ـه نه‌ك (هه‌ڵبژاردن). ئینجا ئه‌گه‌ر گریمان وشه‌كه به واتای (هه‌ڵبژێردراو) یش بێت هێشتا مه‌به‌سته‌كه ڕون نیه و مه‌سیحیه‌كانیش ده‌توانن بڵێن "مه‌به‌ستی (مه‌سیحی هه‌ڵبژێرداو) ی ئێمه‌یه". ئینجا به‌پێی ئه‌و ڕاڤه‌یه‌ی كه نوسه‌ری ناوبراو ده‌یكات بۆ وشه‌كه، ده‌رده‌كه‌وێت كه ناوبراو فرمانی (یودۆكیۆ) εὐδοκἐω ی به‌راورد یان هاوواتا كردوه له‌گه‌ڵ وشه‌یه‌كی تردا كه لێكچونیان هه‌یه و هه‌ردوكیان پشت به ڕیشه‌ی δοκἐω ده‌به‌ستن، كه ئه‌ویش وشه‌ی دۆكسا δόξα یه كه له بنه‌ڕه‌تدا به واتای (شكۆمه‌ندی) و (ڕێز) دێت، به‌ڵام فراوانتریش به‌كاردێت وه‌كو واتای ستایشكردن یان په‌رستن (له‌سه‌ر ئه‌و شكۆمه‌ندیه)، واته به واتای شكۆمه‌ندی و ستایشكردنی شكۆمه‌ندییش دێت. لێره‌وه ناوبراو دێت (یودۆكیا) εὐδοκία له ڕێگه‌ی (دۆكسا) δόξα وه ڕاڤه ده‌كات (بۆ ئه‌وه‌ی بیبه‌ستێته‌وه به "محمد" و "أحمد" ه‌وه)، كه ئه‌وه‌ش تێكه‌ڵكردنی واتای وشه‌كانه به‌بێ پاساو، چونكه ئه‌وه‌ی كه هه‌ردو وشه‌كه پشت به ڕیشه‌ی (دۆكیۆ) δοκἐω ده‌به‌ستن نابێته پاساوی ئه‌وه‌ی به واتای یه‌كتر لێك بدرێنه‌وه: ڕیشه‌ی (دۆكیۆ) δοκἐω به‌گشتی واتای (ده‌ركه‌وتن) یاخود (به‌شێوه‌یه‌ك ده‌ركه‌وتن) ی تێدایه، كاتێك ناوێكی وه‌كو (دۆكسا) δόξα لێ داده‌ڕێژرێت واتای ده‌ركه‌وتنێكی تایبه‌تی وه‌رده‌گرێت، بۆیه لێره‌وه (دۆكسا) واتای شكۆمه‌ندیی وه‌رگرتوه، چونكه شكۆمه‌ندی بریتیه له ده‌ركه‌وتنێكی گه‌وره و تایبه‌تی یان ده‌ركه‌وتنێكی ڕون و ئاشكرا (ده‌ركه‌وتنێك كه نكولیی لێ ناكرێت. وه‌كو چۆن به كه‌سێكی به‌ڕێز و شكۆدار ده‌وترێت: هه‌یه، یان ده‌وترێت: كه‌سێكی دیاره)، به‌ڵام له حاڵه‌تی فرمانی (یودۆكیۆ) εὐδοκἐω و ناوی (یودۆكیا) εὐδοκία دا، پێشگری (یو) εὐ ڕۆڵ ده‌بینێت كه واتای (باش) ده‌دات، ئه‌و كاته فرمانی (یودۆكیۆ) εὐδοκἐω كه ده‌كاته (باش + ده‌رده‌كه‌وێت) واتای (پێی باش ده‌بێت، لێی ڕازی ده‌بێت) و ئینجا (پێی دڵخۆش ده‌بێت) ده‌دات به ده‌سته‌وه. به‌ڵام نوسه‌ری ناوبراو كاتێك له كتێبی (الإنجیل والصلیب) دا ڕاڤه‌ی تایبه‌تیی خۆی بۆ ده‌قه‌كه ده‌خاته‌ڕو به شێوه‌یه‌ك واتاكان تێكه‌ڵ ده‌كات كه جیا ناكرێنه‌وه، له‌وه‌شدا پشت به‌وه ده‌به‌ستێت كه دڵنیایه خوێنه‌ره‌كانی هیچ له گریکی نازانن، ئینجا خۆیشی له واتای بنه‌ڕه‌تیی ڕیشه‌ی (دۆكیۆ) δοκἐω بێئاگا ده‌كات و ده‌ڵێت ئه‌و وشه‌یه‌م نه‌بینیوه له ده‌قێكدا به‌كار هاتبێت(!)، له كاتێكدا ئه‌گه‌ر له واتای ئه‌و ڕیشه‌یه به‌ئاگا بێت یان خۆی بێئاگا نه‌كات ده‌زانێت كه ته‌نها واتای (ده‌ركه‌وتن) هاوبه‌شه له‌نێوان هه‌ردو وشه‌كه‌دا نه‌ك (ستایش) كه یه‌كێكه له واتا لاوه‌كی و گه‌شه‌كردوه‌كانی وشه‌ی دوه‌م (دۆكسا).\nناوی (یودۆكیا) به واتای (دڵپێخۆشبون) ـه و ناكرێت له‌گه‌ڵ (دۆكسا) دا تێكه‌ڵ بكرێت كه (ستایش) یه‌كێكه له واتاكانی. ئینجا له‌لایه‌كی تره‌وه وشه‌كه ناوه نه‌ك سیفه‌ت، واته به واتای (حه‌زپێكردن) و (په‌سه‌ندكردن) دێت نه‌ك (حه‌زپێكراو) و (په‌سه‌ندكراو)، بۆیه هیچ ڕێی تێناچێت وشه‌كه به (أحمد) و (محمد) و (مصطفى) لێك بدرێته‌وه، به‌ڵكو ئه‌گه‌ر گریمان وشه‌كه واتای (ستایش) یشی تێدا بێت هه‌ر به واتای (ستایشكردن) ده‌بێت نه‌ك (ستایشكراو)، یان ئه‌گه‌ر گریمان واتای (هه‌ڵبژاردن) ی تێدا بێت به هه‌مان واتای (هه‌ڵبژاردن) ده‌بێت نه‌ك (هه‌ڵبژێردراو). ئه‌مه جگه له‌وه‌ی كه (عبد الأحد داوود) هیچ پاساوێكی نیه بۆ دانانی (أحمد) له‌بریی (محمد)، وشه گریکیه‌كه‌ش ناوی كرداره (دڵخۆشكردن) و ئاوه‌ڵناو (صفة) ی كه‌سێك نیه چ جای ئاوه‌ڵناوی به‌راورد (أحمد). سه‌رباری ئه‌وه‌ی فێڵی سه‌ره‌كیی ناوبراو له‌وه‌دایه كه ئامڕازی (ئین) ἐν ی به (بۆ) یان (له‌به‌ر خاتری) وه‌رگێڕاوه، له كاتێكدا ئه‌و ئامڕازه (كه به‌رامبه‌ری in ی ئینگلیزیه) به واتای (له، له‌ناو، له‌نێو) ه (هه‌رچه‌ند ئێمه پێشتر ده‌قه‌كه‌مان به "دڵخۆشی بۆ مرۆڤه‌كان" وه‌رگێڕا، كه ئه‌وه وه‌رگێڕانێكی ئه‌ده‌بیه و ده‌قاوده‌ق نیه، ئه‌مه‌ش چونكه "دڵخۆشی له مرۆڤه‌كاندا" هه‌رچه‌ند ده‌قاوده‌قه به‌ڵام ڕون نیه، هه‌رچه‌ند وه‌رگێڕانه عه‌ره‌بیه‌كان هه‌ر ئه‌م شێوازه ده‌قاوده‌قه‌یان هه‌ڵ بژاردوه: "وبالناس المَسَرَّة"، "وفي الناس بهجة")، به‌م پێیه‌ش واتای (ئین ئه‌نثرۆپۆیس) ἐν ἀνθρώποις بریتی نیه له (بۆ مرۆڤه‌كان) وه‌كو ناوبراو ده‌یه‌وێت بۆ ئه‌وه‌ی واتای ڕسته‌كه بكاته (ئه‌حمه‌د بۆ مرۆڤه‌كان) واته (موحه‌ممه‌د وه‌كو پێغه‌مبه‌رێك بۆ مرۆڤایه‌تی)، به‌ڵكو بریتیه له (له مرۆڤه‌كاندا) یان (له‌ناو مرۆڤه‌كاندا) یان (له‌نێو خه‌ڵكدا) كه واتاكه‌ی ڕونه: دڵخۆشی له‌ناو مرۆڤه‌كاندا (وه‌كو چۆن ده‌وترێت: خێروخۆشی له‌ناو خه‌ڵكدا بڵاوبوه‌ته‌وه). ئه‌و كاته (ئه‌حمه‌د له‌ناو مرۆڤه‌كاندا) هیچ واتایه‌كی نیه، به‌لای كه‌مه‌وه ئه‌و واتایه‌ی نیه كه داكۆكیكاره ئیسلامیه‌كان ده‌یانه‌وێت، به‌ڵكو ئه‌و كاته ده‌قه‌كه چه‌مكی (ئه‌حمه‌د) به‌ناو هه‌مو (مرۆڤه‌كان) دا بڵاو ده‌كاته‌وه! واته ده‌یكاته حاڵه‌تێكی گشتی، ئه‌مه جگه له‌وه‌ی كه ده‌سته‌واژه‌ی (ئه‌حمه‌د له‌ناو مرۆڤه‌كاندا) واتایه‌كی ئه‌وتۆی نیه و ڕونی ناكاته‌وه ئه‌حمه‌د له‌ناو مرۆڤه‌كاندا چیه، بۆیه ناوبراو خۆی له‌م كێشه‌یه په‌ڕاندوه‌ته‌وه به‌وه‌ی (له‌ناو) ی گۆڕیوه به (بۆ)، ئه‌و كاته (ئه‌حمه‌د بۆ مرۆڤه‌كان) تا ڕاده‌یه‌ك واتای هه‌یه، هه‌رچه‌ند له‌چاو واتا بنه‌ڕه‌تیه‌كه‌دا له (ته‌حریف) ێك زیاتر نیه. ئه‌مه‌ش وام لێ ده‌كات زیاتر سور بم له‌سه‌ر ئه‌وه‌ی كه ده‌ڵێم: نوسه‌ره ئیسلامیه‌كان خۆیان ده‌قه یه‌هودی و مه‌سیحیه‌كان ته‌حریف ده‌كه‌ن!\n(١) ده‌رباره‌ی ئه‌م وشه‌یه له ده‌قه گریکیه‌كه‌دا، بڕوانه: فيربروج، فرلين د.، القاموس الموسوعي للعهد الجديد. دار الكلمة، القاهرة، الطبعة الأولی، ٢٠٠٧. ص. ٢٥١.\n(٢) هه‌مان سه‌رچاوه و شوێن.\n(٣) بڕوانه: هه‌مان سه‌رچاوه و شوێن.


پەرلەمانی عێراق قەیرانی دارایی وتەواوكردنی كابینەی وەزاری كازمی تاوتوێدەكات\nShabaz Qasri 03/06/2020 - 09:50 بڵاوکراوەتەوە لە عێڕاقی\nبریاره ئه‌مرۆ په‌رله‌مانى عێراق كۆببێته‌وه بۆ تاوتوێكردنى قه‌یرانى دارایى و پرسى ته‌واوكردنى كابینه وه‌زارییه‌كه‌ى مسته‌فا كازمى كه‌تا ئێستا چه‌ند وه‌زاره‌تێك به‌به‌تاڵى ماونه‌ته‌وه\nهه‌رچه‌نده عێراق له‌دۆخێكى سه‌ختى ڤایرۆسى كۆرۆنا دا تێده‌په‌رێت، به‌ڵام په‌رله‌مانى عێراق بریارى داوه به‌رده‌وامى به‌كاره‌كانى بدات و رێژه‌یى یاسایى په‌رله‌مانتاران ته‌واو بكرێت بۆ گفتۆگۆكردنى بابه‌ته‌كانى رۆژه‌ڤى عێراق كه‌به‌شێكى گرنگى كاروباره‌كانى وڵاتى راگرتووه.\nهه‌ر یه‌كه له‌پرسى قه‌یرانى دارایى كه‌عێراق به‌ره‌نگارى دۆخێكى سه‌ختى دارایى بۆته‌وه وده‌ستى بردوه بۆ كه‌مكردنه‌وه‌ى مۆچه پله باڵان بۆ باشتركردنى ره‌وشى دارایى وڵات كه‌له‌ئێستا دا نرخى نه‌وت له‌بازاره‌كانى جیهاندا نزمییه‌كى زۆرى به‌خۆیه‌وه بینیوه وكاریگه‌رى له‌سه‌ر ئابورى عێراق هه‌بووه كه‌به‌شێكى زۆرى داهاته‌كه‌ى پشتى به به‌رهه‌مه‌كانى نه‌وته‌وه به‌ستووه.\nبریاره ئه‌نجومه‌نى نوێنه‌رانى عێراق له‌كۆبوونه‌وه‌ى ئه‌مرۆى خۆیدا، گفتۆگۆى دۆسیه‌ى قه‌رزى ده‌ره‌كى وناوخۆیى بكات له‌پێناو تێپه‌راندنى قه‌یرانى دارایى له‌عێراق دا.\nهه‌روه‌ها دۆسیه‌ى هه‌ڵبژاردنه‌كان وكێشه‌كان له‌باره‌ى یاسایى هه‌ڵبژاردنه‌كان وتێپه‌راندنى یاساكه‌ى به‌ته‌واوى وله‌گه‌ڵ دوسیه‌ى كابینه وه‌زارییه‌كه‌ى كازمى بۆ ته‌واوكردنى پۆسته به‌تاڵه‌كانى حكومه‌ت وله‌گه‌ڵ قه‌یرانى ڤایرۆسى كۆرۆنا له‌وڵات دا گفتۆگۆى چڕ وپڕى له‌سه‌ر ده‌كرێت.\nله‌لایه‌كى دیكه‌شه‌وه، سه‌رچاوه‌یه‌ك له‌ئه‌نجومه‌نى وه‌زیرانى عێراق ئاشكرایكردوه: كه‌مسته‌فا كازمى سه‌رۆك وه‌زیرانى عێراق ناوى كاندیدانى وه‌زاره‌ته به‌تاڵه‌كانى رێكخستوه وپه‌رله‌مانیشى لێ ئاگادار كردوته‌وه، وبۆ ماوه‌ى دوو رۆژى تر ده‌گاته ده‌ستى په‌رله‌مان.\nئه‌و سه‌رچاوه‌یه گوتیشى: دانیشتنى په‌رله‌مان له‌هه‌فته‌ى داهاتوو بۆ ته‌واوكردنى كابینه‌ى وه‌زارى به‌رێوه‌ده‌چێت.\nكۆنسوڵی گشتی ئەمریكا لەهەرێمی كوردستان دەگۆردرێت


2019/06/05 - 10:07 AM\nناوەندی بومەلەرزەزانی جیهانی (csem emsc) ڕایدەگەیەنێت، بومەلەرزەیەك بە گوڕی 4.7 پلە بە پێوەری ڕێختەر ناوچەی سەرپێڵی زەهاوی سەرسنوری باشوور و ڕۆژهەڵاتی كوردستانی هەژاند.\nناوەندی بومەلەرزەزانی جیهانی (csem emsc) لە ڕاپۆرتێكدا بڵاوكردەوە كاتژمێر 7ی بەیانی ئەمڕۆ 5-6-2019 بومەلەرزەیەك بە گوڕی 4.7 لە قولی 10كم لە ناوچەی سەرپێڵی زەهاوی دا، كە هاوسنوری نێوان باشور و ڕۆژهەڵاتی كوردستان .\nڕاشیگەیاند، چەقی بومەلەرزەكە تەنها 11 كم لە سەرپێڵی زەهاو دوور بووە ، 113 كم لە پارێزگای ئیلامی ڕۆژهەڵاتی كوردستان و178 كم بەغدای پایتەختی عیراق .\nئاماژەی بۆ ئەوەشكردووە، هاووڵاتیانی ناوچەكە هەستیان بە بومەلەرزەكە كردووە ، دواتر بومەلەرزەیەكی دیكە بە گوڕی 4.5 لەهەمان ناوچە ڕویداوە .\nبەرێوەبەرایەتی گشتی كەشناسی و بومەلەرزەزانی هەرێمی كوردستانسەرپێڵی زەهاو


چۆن داواکاری پێشکەش بکەیت بۆ ڤیزای شینگنی فیلەندا ؟ | ڤیزای شینگنی فیلەندا\nچۆن داواکاری پێشکەش بکەیت بۆ ڤیزای شینگنی فیلەندا؟\nپوختەیەك لەسەر فیلەندا\nوڵاتی هەرە باکوری ئەوروپا، فیلەندا، ژمارەی دانیشتوانی بریتیە لە ٥.٥ ملۆن کەس و سنوری هەیە لەگەڵ سوید، نەرویج، ڕوسیا، دەریای باڵتیك و کونداوی بۆسنیا. فیلەندیەکان ( خەڵکی فیلەندا) زمانی فلەندی و سامی قسەدەکەن، زمانی باکوری ڕەسەن.\nوڵاتێك لە وڵاتە باکوریەکانی دانیشتوان کەم، ٧٢٪ی فیلەندا بە دارستان داپۆشراوە لەگەڵ ژمارەیەکی کەمی خەڵکی. هێلسینکی، پایتەخت فیلەندا لە باشور، کە دەکەوێتە سەر نیمچو دوورگەیەك، و تایبەتمەندە بە نایابی کەش و هەوای شار، بە ناوچەیەکی بە مەبەست دروستکراو بە جوگرافیەیەکی دەگمەن. شارەکە تایبەتمەندێتی چێشتخانە نەریتیەکان، مۆزەخانەکان و گۆڕپانەکانی میوزیك، و تەلارسازی فراوان و نامۆ. دەکرێت بگەیت بە قەڵای سوۆمێلینا، کە دەگەڕێتەوە بۆ سەدەی ١٨، شوێنی کەلەپووری جیهانی یونسکۆیە بە ٨ دورگە و ٦ مۆزەخانە. شآری تورکو، لە باشوری ڕۆژئاوای فیلەندا، شەقامی بەردینەکان پێشنیار دەکات، وەڵای سەدەکانی ناوڕاست و ڕوباری ڤیستاس. پاڕکی نیشتمانی ئارچیپیلاگۆی مەزن نزیکە. گەورەترین هێڵ بۆ عاشقانی سروشت بریتیە لە ڕوناکیەکانی باکور، بە ڕادەیەك کە جواترین دیمەنە لە هەرێمی لاپ، هەرێمی کەش و هەوا خاوێن و ژیانی کێوی، لەوانە ئاسکی کێوی.کلتوری ساونا دەپرشنگێتەوە لە سەرانسەری فیلەندا، کە ماوەی پشوو دابین دەکات لە زستانی ساردەوە. کێکی گوێزهندی، گۆشتی ئاسکی کێوی، لیکۆریسێ، و سەمونی ڕیێ لە نێوان خواردنە گەرمە پێشکەشکراوەکانە لە سەرانسەریی وڵاتەکە. هاوڵاتیان و سەردانکەرانی فیلەندا بە گشتی ژیانکردنێکی ئاس بەرز، ژینگەپارێزی، و پاکوخاوێنیان هەیە.\nفیلەندا ڕکەوتنامەی شینگنی واژۆکرد لەساڵی ١٩٩٦ و بوو بە بەشێك لە ناوچەی شینگن لە ساڵی ٢٠٠١.\nشایستەبوون بۆ ڤیزای شینگن بۆ وڵاتی فیلەندا هاوڵاتیانی وڵاتانی جیهانی سێهەمی خەڵکی ئەم دەوڵەتانەی خوارەوە لەخۆدەگرێت، کە بەدەرکراون لە ڤیزای بێ پارە بۆ فیلەندا\_ناوچەی شینگن، و بەم جۆرە شایستەن بۆ پێشکەشکردنی داواکاری ڤیزای شینگن بۆ فیلەندا:\nلەگەڵ زمانەکانی فیلەندی ئینگلیزی، زۆربەی فۆڕمە ئاساییەکانی داواکاری بۆ فیلەندا بەردەستن بە زمانی فەڕەسنی، ئسپانی، و ڕوسی. سەڕەڕای ئەمەش، ئەگەر داواکاریەکەت ماددەی نووسراوی پاڵپشت لەخۆدەگرێت بە یەکێک لەو ٣ زمانە، ئەوا پێوسیتە هاوپێچ بکرێن لەگەڵ وەرگێڕاوێکی فەرمی بۆ سەر فیلەندی، سویدی یان ئینگلیزی.\nهەموو بەڵگەنامە پێسیتەکانی ڤیزای شینگنی فیلەندا دەبێت پڕبکرێتەوە بە بەکارهێنانی پیتی گەورە،. داواکاریەکان بۆ هەموو جۆرە ڤیزا شینگنەکانی فیلەندادەبێت پێداویستیە بنچینەییە سەرەتاییەکانی تێدابێت، ئەمانەی خوارەوە لەخۆبگرێت:\nبەلگەی ئەوەی کە تۆ فیلەندا جێدەهێڵیت بەرلەوەی ڤیزاکەت ناکارابێت\_بەسەربچێت. ئەمە بەشێوەیەکی بڵاو لە شێوەی تکتی پارەدراوی فڕۆکەیە (بەڵگەی گەڕانەوە).\nتێبینی: بۆ زانیاری زیاتر لەبارەی ئەوەی چی بخەیتە داواکاریەکەتەوە، لەوانە پێناسی وردی پێداویستیە داواکراوەکان، تکایە سەیری : پێداویستیە سەرەتاییەکان بکە. تکایە تێبینی ئەوە بکە کە ڕەنگە پیویست بکات بەڵگەنامەی زیاتر پێشکەش بکەیت بۆ پاڵپشتی ڤیزای شینگنی فیلەندا لەبارەی مەبەستە دیاریکراوەکەت بۆ گەشتکردن.\nتێچووی ئاسایی ڤیزای شینگنی فیلەندا بۆ کەسێکی ئاسایی ٨٠ یۆرۆیە. کەسانی دیاریکراو لە داواکاران (زۆربەی خوێندکاران، منداڵانی خوار تەمەن ٦ ساڵ) بەدەرکراون لە هەموو جۆرەکانی تێجوو ڤیزا. بۆ ئەوەی ڤیزای شینگن بۆ فیلەندا بەدەست بهێنیت ئەوا دەبێت پارەی خزمەتگوزاری بنێریت لەگەڵ داواکاریەکەتدا – ئەمە خەرجیەکی جیاوازە لە تێچووی ڤیزا. تکایە تێبینی ئەوە بکە کە ئەم خەرجیانە ناگەڕێنرێنەوە.\nهەنگاوی ١: مەبەستەکەت دیاریبکە بۆ گەشتکردن بۆ فیلەندا، کە جۆری ئەو ڤیزایە دیاریدەکات کە پێویستە تۆ داواکاری بۆ پێشکەش بکەیت.\nهەنگاوی ٢: ژمارەی چونەژوورەوەکان دیاریبکە کە پێویستت پێیەتی بۆ فیلەندا\_ناوچەی شینگن.\nبەپێی ئەو کونسوڵخانە\_ناوەندی ڤیزایەی کە تۆ لەڕێگەیەوە داواکاری پێشکەش دەکەیت، ئەوا ڕەنگە پێویست بکات کاتێك دیاری بکەیت بۆ پێشکەشکردنی داواکاریەکەت. لە دۆخی جێگرەوەدا، ڕەنگە بتوانیت داواکاریەکەت پێشکەش بکەیت بە بەبێ ئاگادارکردنەوەی پێشوەخت، بۆ کاتێك کە تۆ ئەمە دەکەیت دەبێت لە ماوەی کاتژمێرەکانی ئاسایی کارکردندا بێت. ڕاستەخۆ پەیوەندی بکە بە کونسوڵخانە\_ناوەندی ڤیزای فیلەندابۆ زانینی ئەوەی کە ئایا پێویست دەکات کاتێك دیاری بکەیت بۆ پێشکەش کردنی داواکاریەکەت.\nداواکاریەکان بۆ ڤیزای شینگنی فیلەندا دەکرێت لەسەر ئینتەرنێت لێرە بدۆزرێتەوە. کە داواکاریەکە تەواوکرا، چاپی بکە و واژۆی بکە. دەبێت تۆ ئەم کۆپی کاغەزە پیشکەش بکەیت بە هەر کونسوڵخانە\_ناوەندی ڤیزایەك کە تۆ لەڕێگەیەوە داواکاری پێشکەش دەکەیت.\nکونسوڵخانە\_ناوەندی پڕۆسەکردنی جیاوازی فیلەنداڕێکاری جیاوازیان هەیە بۆ پێشکەش کردنی داواکاریەکان، لە زۆربەی دۆخەکاندا، داواکاریەکان پیویستە پێشکەش بکرێن بە شێوەی کەسی لە کونسوڵخانە\_ناوەندی ڤیزایەی کە تۆ لەڕێگەیەوە داواکاری پێشکەش دەکەیت.\nدوای پێشکەشکردنی داواکاریەکەت، ڕەنگە داوات لێبکرێت لە ڕۆژێکی دواتردا بگەڕێیتەوە بۆ چاوپێکەستنی کەسی لە کونسوڵخانە\_ناوەندەی کە تۆ داواکریت پێشکەش کردووە. بە گشتی ئەمە ڕێکدەخرێت بۆ ٢ هەفتە دوای ئەوەی داواکاریەکەت پێشکەش دەکرێت.\nداواکاریەکان بۆ ڤیزا شینگنەکانی فیلەندا پێویستە پێشکەش بکرێن بە شێوەی کەسی یاخود لە کونسولخانەی فیلەندا یان لە ناوەندی داواکردنی ڤیزا کە پەیوەندی هەیە لەگەڵ فیلەندا.\nبە بیردۆزی، دەبێت تۆ داواکاریەکەت بۆ پێشکەش بکەیت لەو کونسوڵخانەیەی کە بەشێوەیەکی فیزیکی لێتەوە نزیکە، یان ئەو ناوەندە ڤیزایەی کە کونسوڵخانەکە پێشنیاری کردووە. تکایە تێبینی ئەوە بکە کە دەبێت تۆ بە یاسایی بژیت یان نیشتەجێ بیت لەو وڵاتەی کە تۆ لەڕێگەیەوە داواکاری پێشکەش دەکەیت.\nکرتەیەك لێرە بکە بۆ دۆزینەوەی کونسوڵخانە\_باڵوێزخانەی فیلەندا لەو شووێنەی کە تێیدا دەژیت.\nلەو وڵاتانەی کە کونسوڵخانەی فیلەندا بوونی نیە، ڕەنگە بکرێت داواکاریەکان لە ڕێگەی کونسوڵخانەی دەوڵەتێکی شنگنەوە بنێرێێن کە نوێنەرایەتی بەرژەوەندیەکانی کونسوڵخانەی فیلەندا دەکات.\nدەبێت تۆ بەشێوەی کەسی داواکاریەکەت پێشکەش بکەیت بەو کونسوڵخانە یان ناوەندی ڤیزایەی کە هەڵتبژاردووە بۆ پیشکەش کردنی داواکاری.\nکاتی گشتی پرۆسەکردنی بۆ ڤیزای شینگنی فیلەندا بەگشتی نزیکەی ١٥ ڕۆژە، هەرچەندە ڕەنگە هەتا ٤٥ ڕۆژ بخایەنیت لە کەیسی دیاریکراودا.\nئەگەر تۆ ڕەتکردنەوەی ڤیزای شینگنی پورتوگالت بەدەست گەیشت، ئەوا تۆ مافی تێهەڵچوونەوەت هەیە لە ماوەی ٣٠ ڕۆژ لە بەدەست گەیشتنی ڕەتکردنەوەکەت.\nنامەی ڕەتکردنەوەکەت هەنگاوە وردەکانی پڕۆسەی تێهەڵچوونەوە روندەکاتەوە، بەڵام زانیاریە سەرەتاییەکان بەم جۆرەی خوارەوەن:\nهەموو تێهەڵچوونەوەكان دەبێت نووسرابن بە فئلەندی یان سویدی.\nداواکاریەکەت بۆ تێهەڵچوونەوە دەبێت شێوەی داواکاری پێداچونەوەی حکومی بێت لەلایەن وەزارەتی کاروباری دەرەوەی فیلەندا.\nبۆئەوەی تێهەڵچوونەوەکەت بە پڕۆسە بکرێت، ئەوا دەبێت تۆ تێچووی تێهەڵچوونەوە بدەیت بە ١٧٠ یۆرۆ کە ناگەڕێنرێتەوە بە بی گوێدانە دەرەنجامی تێهەڵچوونەوەکە (ئەرێنی یان نەرێنی).\nئەگەر تێهەڵچوونەوەکەت ڕەتکرایەوە لەلایەن وەزارەتی کاروباری دەرەوەی فیلەندا، ئەوا تۆ ٣٠ ڕۆژت لە دوای بەدەست گەیشتنی ڕەتکردنەوەکە لەبەردەستدایە بۆ کۆتا تێهەڵچوونەوە، ئەم جارە لەگەڵ دادگای دەسەلاتیی لە هێلسینکی.\nدەبێت تێهەڵچوونەوەکە بنێررێت بۆ کونسوڵخانەی فیلەندا لەگەڵ پارەی تێچوون بە ٢٦٠ یۆرۆ. ئەم بڕیارە کۆتاییە و ناتوانرێت تێهەڵچوونەوەی بۆ بکرێت.\nلە کۆتاییدا، کاتێك کە تۆ ڤیزای شینگنی فیلەندابەدەست دەهێنیت، تکایە تێبینی ئەمانەی خوارەوە بکە:\nڕەنگە ڤیزاکەیت هەڵبوەشێنرێتەوە ئەگەر تۆ کونسوڵخانە\_ناوەندی داواکاری ڤیزای فیلەندا ئاگادار نەکەیتەوە لە هەر گۆڕانکاریەك لە ئاڕاستەی گەشتەکەت کە ڕوودەدات دوای ئەوەی کە تۆ داواکاریەکەت پێشکەش دەکەیت.\nپەسەندبوونت بۆ ڤیزای شینگنی فیلەندا دڵنیایی نادات لە چوونە ناوەوە بۆ هەریەك لە فیلەندایان ناوچەی گشتی شینگن – دەکرێت جارێکی تر چونەژوورەوەت ڕەتبکرێتەوە بۆ هەردوو ناوچەکان لەکاتی گەیشتندا.\nلە دۆخی جێگرەوە، ڕەنگە پێویست بکات بەڵگەنامەی زیاتر نیشان بدەیت لەبارەی داراییەکانت یان شوێنی مانەوە بۆ ئەوەی بچیتە فیلەندا\_ناوچەی شینگن.


سنورێک بۆ پیسکردنی ژینگەی کوردستان و تاڵانی سامانی گشتی دابنێن - Kurdistanigawre\nسنورێک بۆ پیسکردنی ژینگەی کوردستان و تاڵانی سامانی گشتی دابنێن\nلە کوردستاندا سەدان پاڵاوگەی بەرهەم هێنانی نەوت و گازو بەنزین بەرهەمەکانی دیکەی نەوت بە شێوەەکی نا زانستی داندراون لە بەرژەوەندی توێژێکی بچوکی دەست رۆیشتووی کوردستان، ئەم پاڵاوگانە سەرباری کارگەکانی بەرهەم هێنانی چەمەنتۆ و ...هتد ، وێڕای بە تالان بردنی سەروەت و سامانی کوردستان سەرچاوەی پیس کردنی ژینگە و بڵاو بوونەوەی نەخۆشی مەترسیدارن لە کوردستان چ لە ئێستا یان داهاتوو دا .\nئێمە ئەمانەی لە خوارەوە ناومان هاتووە داواکارین :\n-\tئەم پاڵاوگانە بە زوترین کات دابخرێن و لە بڕیان پاڵاوگە بە پێوەری زانستی لە لایەن حکوومەتەوە لە سەر بودجەی هەرێمی کوردستان درووستبکرێت بۆ ئەوەی پێداویستییەکانی هەرێمی کوردستان لە بەرهەمەکانی نەوت دابین بکات .\n-\tئەو ناوچانەی پاڵاوگەکانیان لێ داندراوە کە ژمارەیان دەیان و سەدانە و رۆژ لە دوای رۆژ روو لە زیادبوونە بەهۆی قازانجی زۆرەوە ، مەترسی کارەساتی ژینگەیی و مرۆیی مەترسیداریان لێدەکریت،پێویستە بەر بەم دیاردە ترسناکە بگرترێت و سنورێک بۆ ئەم پێشێلکاریە بۆ سەر ژینگەی کوردستان و سامانی گشتی دابندرێت.\n-\tسنوورێک بۆ تاڵان بردنی سامانی ژێر زەمینی و شاخ و تەپۆلکەکانی کوردستان دابندرێت کە بۆ پیشەسازی بەرهەمەکانی نەوت و چیمەنتۆ بەکار دەهێنرێن لە بەرژەوەندی توێژێکی بچووک و بە زیانی ملیۆنان مرۆڤ لە کوردستان تەواو دەبێت .\nبۆ پەیوەندیکردن و واژۆ کردن :\n1-\tحەمە عەلی خەلیفە\tبنەماڵەی ئەنفالکراو\tهۆلەندا\n3-\tکەماڵ چۆمانی\tرۆژنامەنوس\tهیندستان\n4-\tئارێز داراپوور\tکەسایەتی سیاسی\n6-\tقادر نادر\tچالاک لە بواری مافی مرۆڤ\tسوئید\n7-\tتاریق قادر\tچالاکوانی سیاسی\tسوئید\n8-\tسەرکەش عەبدوالکەریم\tنوسەر و رۆژنامەنووس\tسوئید\n9-\tخدر کوردستانی\tکەسایەتی سیاسی\tسوئید\n12-\tسەلاح سۆفی\tچالاکڤان\tسوئید\n13-\tئازاد حەیدەری\tچالاکوانی مەدەنی\tسوئید\n14-\tسەیدخان عەنتەر\tکەسایەتی سیاسی\tسوئید\n19-\tکیۆماسی ئەلیاسی\tچالاکوانی مەدەنی\tسوئید\n20-\tشەمال رەئووف حەمید مەکتەبی سکرتاریەتی یەکێتی کشتی قوتابیان\n22-\tدکتۆر ناجیح گوڵپی\tئەندامی دەستەی کارگێڕی چاودێری کوردۆساید\tهەڵەبجە\n25-\tرێبوار حەسەن\tکەسایەتی سیاسی\tسوئید\n27-\tموسلح لهۆنی\tنووسەر ولێکۆلەر\tبەریتانیا\n28-\tعەباس نادر\tمامۆستا\tکوردستان\n30-\tهیوا ناسیح\tنوسەر\tسویسرا\n31-\tروناک ئەحمەد\tچالاکوانی مافی ژنان\tئەڵمانیا\n32-\tعەلی مەحمود محەمەد\tنوسەر\tکوردستان\n33- هیوا شوانی... نوسەر و ڕۆژنامەوان فینلاندا


ژیان | ڕاپۆرتی تایبەت | عێراق له لێواری تیاچووندا\nعێراق له لێواری تیاچووندا\n2021-06-10 | 816 جار خوێندراوەتەوە\nپه‌یمانگای واشنتن بۆ توێژینه‌وه له رۆژهه‌ڵاتی دوور، له توێژینه‌وه‌یه‌كدا كه پشتی به ڕاپۆرتی پسپۆڕێكی عێراقی به‌ستووه، جه‌خت له‌سه‌ر ئه‌وه ده‌كاته‌وه ڕژێمی سیاسی عێراق به‌ره‌و له‌ناوچوون ده‌چیێت هۆكاره‌كه‌شی بۆ بڵاوبوونه‌وه‌ی ڕێژه‌یه‌كی زۆری چه‌ك و گه‌نده‌ڵی به‌رفراوان و خراپی به‌ڕیوه‌بردنی وڵات گه‌ڕاندووه‌ته‌وه.\nڕاپۆرته شیكارییه‌كه له لایه‌ن سه‌رۆكی ئه‌نجومه‌نی ڕاوێژكاری عێراق –فه‌رهاد عه‌لائه‌دین-ه‌وه ئاماده‌كراوه، باس له‌وه ده‌كات عێراق ڕووبه‌ڕووی كێشه‌ی گه‌وره‌بووه‌ته‌وه‌و قه‌یرانه‌كانی ڕاسته‌قینه‌و قووڵن، به‌جۆرێك ناتوانێت ده‌ست به‌سه‌ر سه‌رچاوه‌ی كێشه‌كاندا بگرێت و له‌وه ده‌رچووه چاره‌سه‌ر بكرێت.\nله‌به‌شێكی تری ڕاپۆرته‌كه‌دا باس له به‌رزبوونه‌وه‌ی ڕێژه‌ی بێكاری كراوه، كه هۆكاره‌كه‌شی بڵاوبوونه‌وه‌ی گه‌نده‌ڵی كارگێڕیی و داراییه كه به‌رۆكی هه‌ره زۆری دام و ده‌زگاكانی حكومه‌تی گرتووه، خه‌خت له‌سه‌ر ئه‌وه‌ش ده‌كاته‌وه به پێی هه‌موو پێوه‌ره نێو ده‌وڵه‌تیه‌كان ئه‌و هۆكارانه ڕو‌خێنه‌ری وڵاتان و سستمه‌كانی به‌ڕیوه‌بردنن، كه ئێستا له عێراق زۆر به خێرایی گه‌شه‌ده‌كات و ڕه‌گ داده‌كوتێت.\nله‌و ڕاپۆرته‌دا باس له ڕۆڵی كه‌سایه‌تیه باڵاكانی وڵات ده‌كات و ڕوونی ده‌كاته‌وه زۆرینه‌ی ڕه‌های سیاسی و ده‌ستڕۆشتووه‌كانی وڵات له‌بری ئه‌وه‌ی خزمه‌تی وڵات و نیشتیمان بكه‌ن و خه‌می ده‌وڵه‌ته‌كه‌یان بێت، كه‌چی سه‌رقاڵی به‌خشینه‌وه‌و دابه‌شكردنی ده‌ستكه‌وته مادی و سیاسیه‌كانن له‌نێو خۆیاندا، ئه‌وه‌ش پرۆسه‌كه خێراتر ده‌كات و ڕێگه‌ی هه‌ڵدێرانه‌كه نزیكتر ده‌كاته‌وه.\nڕاپۆرته‌كه جه‌خت له‌سه‌ر بڵاوبوونه‌وه‌ی چه‌كی سووك ده‌كات له‌ناو كۆمه‌ڵگه‌ی عێراقیدا ، به‌جۆرێك هێنده زۆره كه توانای ڕێگه‌لێگرتنی ئه‌سته‌م بێت ، ته‌نانه‌ت ده‌وڵه‌ت ناتوانێت ڕاسته‌خۆ یان ناڕاسته‌وخۆ ده‌ست به‌سه‌ر سه‌رچاوه‌ی دابینكردنی چه‌كدا بگرێت كه زۆرینه‌ی له ده‌ره‌وه‌ی سنووره‌كانه‌وه ده‌ڕژێنه ناو عێراق.\nئه‌و شاره‌زا عێراقییه باس له‌وه‌ش ده‌كات له‌كاتی دابه‌زینی نرخی نه‌وت و بڵاوبوونه‌وه‌ی په‌تای كۆرۆنا له 2020 دا به‌شێك له میلشیاو هێزه چه‌كداره‌كان ده‌ستیان گرتووه به‌سه‌ر هه‌ندێك له بیره نه‌وته‌كاندا، پاڵاوگه‌یان بۆ دابینكرد‌ووه و ساغكردنه‌وه‌شیان بۆ‌كردوه و حكومه‌تیش هیچی پێنه‌ده‌كراوه.\nبه پێی ڕاپۆرتی ڕێكخراوی شه‌فافیه‌تی نێوده‌وڵه‌تی، عێراق له ڕیزبه‌ندی 21 هه‌مین وڵاتانی گه‌نده‌ڵدایه ، بیۆكراتیه‌ت و گه‌نده‌ڵی درێژخایه‌ن و خراپی كارگێڕیی بوونه‌ته هۆی ئه‌وه‌ی هه‌رچی وزه‌و توانای وڵاته‌كه‌یه‌هه‌ڵبمژێت و بڕستی لێببڕیت.\nعێراق كه هه‌موو ئابوورییه‌كه‌ی پشت به نه‌وت و داهاتی گومرگ ده‌به‌ستێت و كه‌رته‌كانی پیشه‌سازیی و كشتوكاڵی فه‌رامۆش كردووه ، فرانس پرێس نوسیویه‌تی: سنووره‌كانیش له ڕێگه‌ی میلشیا چه‌كداره‌كانه‌وه كۆنترۆڵكراون كه له ئێرانه‌وه نزیكن و ده‌سته‌كه‌وته‌كانیش بۆ خۆیان ده‌بن و به‌ڕێژه‌یه‌كی زۆر كه‌م نه‌بێت ناچنه‌وه گه‌نجینه‌كانی حكومه‌ت ، به‌جۆرێك هێنده‌ی ئێران ده‌ستی به‌سه‌ر سنووره‌كاندا ده‌ڕوات هێنده عێراق ده‌ستی ناڕوات، ئێران هه‌رچی بوێت ده‌ینێرێت و عێراقیشی كردووه‌ته بازاڕی ساغكردنه‌وه‌ی به‌رهه‌مه‌كشتوكاڵی و پیشه‌سازییه‌كانی.\nله‌لایه‌كی تریشه‌وه به‌رده‌وامی خۆپیشاندانه‌كان هه‌رجاره‌ی له پارێزگایه‌كی عێراق نیشانده‌ری ناڕه‌زایه‌تییه‌كانی خه‌ڵكن له ده‌سه‌ڵات و چۆنیه‌تی به‌ره‌پێشچوونی سیسیتمی فه‌رمانڕه‌وایی له عێراق، به پێی سه‌رچاوه‌كان له 2019 ه‌وه تا ئێستا نزیكه‌ی 560 خۆپیشانده‌ر به گوله‌ی هێزه ئه‌منیه‌كانی عێراق گیانیان له‌ده‌ستداوه، كه زۆرینه‌ی ئه‌وانه گه‌نجی بێكارن و له بنه‌ماڵه هه‌ژاره‌كانی عێراقن و تا ئێستاش لێپێچینه‌وه‌ی جدی له بكوژانی ئه‌و خۆپیشانده‌رانه نه‌كراوه.\nجگه له‌وه‌ش میلشیا چه‌كداره‌كان له‌نێو سیستمی به‌رگری و سه‌ربازیی عێراقدا ڕێكنه‌خراونه‌ته‌وه، به‌جۆرێك خاوه‌نی هێزی ئه‌منی، زیندان، چه‌كی قورس و ته‌نانه‌ت فڕۆكه‌ی بێفڕۆكه‌وانیشن، وه‌ك ئه‌وه‌ی جاروبار هێرشی پێده‌كه‌نه سه‌ر دامه‌زراوه و فڕۆكه‌خانه‌و كۆنسوڵخانه‌كان.\nبه پێچه‌وانه‌ی ئه‌م بۆچوونه‌شه‌وه هه‌ندێكی دیكه پێیان وایه هێشتا عێراق بنه‌ما سه‌ره‌كییه‌كانی ده‌وڵه‌تی له‌ده‌ست نه‌داوه‌و ده‌توانێت بۆ ماوه‌یه‌كی تریش له‌سه‌ر پێی خۆی بوه‌ستێت، له‌وانه‌ش دۆخی ئه‌منی باشتره له جاران و سیاسه‌تی ده‌ره‌كی به‌ره‌وپێشه‌وه چووه‌و ڕێكخستنه‌وه‌ی ماڵی عێراقیش پێشكه‌وتنی له‌به‌رچاوی به‌خۆیه‌وه بینیوه. به‌ڵام هه‌موو ئاماژه‌كان به‌و ئاڕاسته‌یه‌ن ئه‌گه‌ر له هه‌ڵبژاردنه پێشوه‌خته‌كه‌ی ئه‌مساڵ چاره‌سه‌رێك بۆ ئه‌و دۆخه نه‌دۆزێته‌وه، به‌جۆرێك عێراق نغرۆده‌بێت پێشینه‌ی نه‌بووبێت.


سه‌رهه‌ڵداوانی کورد له تورکیا ئه‌ندامێکی په‌رله‌مان ده‌ڕفێنن\nی مانگی هه‌شـت ١٣, ٢٠١٢\nهێزه سه‌ربازیه‌کانی تورکیا ڕۆژی یه‌ک شه‌ممه ده‌ستیان کردووه به هه‌ڵمه‌تێکی گه‌ڕان به‌شوێن ئه‌و ئه‌ندام په‌رله‌مانه‌ی وڵاته‌که‌دا که سه‌رهه‌ڵداوانی کورد له ڕۆژهه‌ڵاتی شاری تونجه‌لی ڕفاندبویان.\nحسێن ئایگون، ئه‌ندامی په‌رله‌مانی تورکیا له‌سه‌ر لیستی پارتی گه‌لی کۆماری که ئۆپزسیۆنی سه‌ره‌کیه له تورکیا، ئێواره‌ی ڕۆژی یه‌کشه‌ممه  له‌سه‌ر ڕێگای نێوان شارۆچکه‌ی ئۆڤاجیک و شاری تونجه‌لی ڕفێندراوه.\nهالوک کوج، ده‌مڕاستی پارتی گه‌لی کۆماری له کۆنفرانسیکی ڕۆژنامه‌وانیدا گوتوویه‌تی ئه‌و ڕۆژنامه‌وان و ڕاوێژکاره‌ی له‌گه‌ڵ به‌ڕێز ئایگوندا بوون ئازادکراون.\nئاژانسی ده‌نگ و باسی ئاسیۆشێتد پرێس ده‌ڵێت هالوک کوج گوتوویه‌تی ئه‌مه یه‌که‌مین جاره ئه‌ندام په‌رله‌مانێکی تورکیا له‌لایه‌ن ڕێکخراوێکی تێرۆریستیه‌وه بڕفێندرێت و ئه‌مه‌ش ئه‌وه نیشان ده‌دات ئاستی تێرۆریزم له وڵاته‌که‌دا به کوێ گه‌یشتووه.\nکه‌ناڵی ته‌له‌فزیۆنی ئێن تی ڤی له ڕاپۆرته هه‌واڵیه‌کیدا له زاری فه‌رمانڕه‌وای هه‌رێمی تونجه‌لیه‌وه ده‌ڵێت به‌ڕێز ئایگون به فه‌رمانی سه‌رکردایه‌تی سه‌رهه‌ڵداوانی کورد واته په‌که‌که ڕفێندراوه که بنکه‌یان له عێراقدایه و ده‌شڵێت هێزه سه‌ربازیه‌کان که‌وتوونه‌ته دوای سه‌رهه‌ڵداوان و له‌مڕۆ دووشه‌ممه‌شه‌وه ئۆپه‌راسیۆنی گه‌وره‌تر ده‌ستپێده‌کات.\nپێشتر په‌که‌که سه‌رباز و سیاسه‌تمه‌دارانی خۆجێی و کارمه‌ندانی حکومه‌ت و ڕۆژنامه‌وانان و گه‌شتیارانیان ڕفاندووه، به‌ڵام هه‌رگیز ئه‌ندامی په‌رله‌مانیان نه‌ڕفاندووه. زۆر جاریش ئه‌وانه‌ی به بارمته گیرابوون به‌بێ هیچ زیانێک ئازاد کراون.\nدنیز تونج، ڕاوێژکاری ئه‌ندام په‌رله‌مانه ڕفێندراوه‌که به ته‌له‌فزیۆنی ئێن تی ڤی گوتووه به‌ڕێز ئایگون به‌ره‌نگاری سه‌رهه‌ڵداوان بۆته‌وه و بۆ ماوه‌ی نیو کاتژمێر به زمانی کوردی مشت و مڕی له‌گه‌ڵ کردوون تا قه‌ناعه‌تی پێکردون خۆی و ڕۆژنامه‌وانه‌که ئازاد بکه‌ن، وه ده‌شڵێت سه‌رهه‌ڵداوان به حسێن ئایگونیان گوتووه بۆ ماوه‌یه‌ک میوان ده‌بێت له‌لایان.\nڕفاندنی ئه‌م ئه‌ندام په‌رله‌مانه‌ی تورکیا هاوکاته له‌گه‌ڵ نزیک بوونه‌وه‌ی ساڵیادی یه‌که‌م هێرشی چه‌کداری په‌که‌که بۆ سه‌ر حکومه‌تی تورکیا که رۆژی 15 ی هه‌شتی ساڵی 1984 بوو.


https://1baiser.com فراكسیۆنی نه‌وه‌ی نوێ ده‌بێت به سێ به‌شه‌وه |\nHome سەرەکی فراكسیۆنی نه‌وه‌ی نوێ ده‌بێت به سێ به‌شه‌وه\nفراكسیۆنی نه‌وه‌ی نوێ له په‌رله‌مانی كوردستان به هۆی ناكۆكییه‌كانیان له‌گه‌ڵ سه‌رۆكی جوڵانه‌وه‌كه ده‌بن به سێ كوتله‌وه و له‌سه‌ر كێشه‌كانی نێوانیان نه‌گه‌یشتوونه‌ته ئه‌نجام.\nبه‌شێك له ئه‌ندامانی فراكسیۆنه‌كه كه نه‌یانویست ناویان بڵاو بكرێته‌وه به بیانووی مه‌ترسی له وه‌رگرتنه‌وه‌ی مافی ئه‌ندامێتیی په‌رله‌مان له لایه‌ن سه‌رۆكی فراكسیۆنه‌وه ئه‌وه‌یان پشت ڕاست كرده‌وه كه له ئێستادا ئه‌و فراكسیۆنه بوون به سێ كوتله‌ی جیاوازه‌وه.\nئه‌ندامێكی فراكسیۆنی نه‌وه‌ی نوێ له په‌رله‌مانی كوردستان بۆ ״ئاژانس״ وتی: ״مه‌م بورهان قانع، شادی نه‌وزاد و سیروان بابان په‌رله‌مانتاری فراكسیۆنه‌كه هه‌رچه‌نده له چوارچێوه‌ی فراكسیۆنی نه‌وه‌ی نوێ ماون، به‌ڵام شێوازی كاركردنیان جیاوازه و هه‌وڵه‌كانیش بۆ گه‌ڕانه‌وه‌یان بۆ ناو جوڵانه‌وه‌كه شكستی خواردووه.״\nشادی نه‌وزاد، ئه‌ندامی فراكسیۆنی نه‌وه‌ی نوێ بۆ ״ئاژانس״ ده‌ڵێت: ״له چوارچێوه‌ی فراكسیۆنی نه‌وه‌ی نوێ كار ده‌كه‌م، به‌ڵام پابه‌ندی بڕیاری حزب نیم.״\nهاوكات سیروان بابان به ״ئاژانس״ی وت: ״ئێمه به ڕووئیایه‌كی جیاوازه‌وه له‌ناو فراكسیۆنی نه‌وه‌ی نوێ كار ده‌كه‌ین، بۆچوونی جیاوازیش به ئاسایی ده‌زانین.״\nبه پێی زانیارییه‌كان سێ ئاڕاسته‌ی جیاواز له‌ناو فراكسیۆنی نه‌وه‌ی نوێ هه‌یه، به‌ره‌یه‌كیان ئه‌و سێ په‌رله‌مانتاره‌ن كه نه‌وه‌ی نوێ نه‌ماون و به‌ره‌ی دووه‌میش په‌رله‌مانتاران دیاری ئه‌نوه‌ر و سیپان ئامێدین كه بوونه‌ته بێلایه‌ن و لایه‌نگریی هیچ كام له دوو به‌ره‌کەی تر ناكه‌ن و ئه‌و په‌رله‌مانتارانه‌ی ماویشنه‌ته‌وه سه‌ر به جوڵانه‌وه‌كه‌ن به سه‌رۆكی فراكسیۆنه‌كه‌شه‌وه״.\nكازم فاروق، سه‌رۆكی فراكسیۆنی نه‌وه‌ی نوێ بۆ ״ئاژانس״ وتی: ״ئه‌مه كێشه‌یه‌كی لاوه‌كییه، ئێمه بۆ ئه‌وه بووین به په‌رله‌مانتار، تاكو خه‌ریكی چاره‌سه‌ركردنی كیشه‌ی خه‌ڵك بین، ئه‌گه‌ر خۆمان به كێشه‌ی یه‌كترییه‌وه خه‌ریك بكه‌ین، ئه‌وا ده‌بێت له جیاتی ئه‌ركی خۆمان بۆ چاره‌سه‌ری كێشه‌ی هاووڵاتییان، خه‌ڵك چاره‌سه‌ری كێشه‌كانمان بۆ بكه‌ن.״


2022/01/26 - 09:32 | 1539 جار بینراوە\nكه‌سێك كه له هێزه‌كه‌ى مه‌حمود سه‌نگاوی (به‌رپرسی میحوه‌رى گه‌رمه‌سێری پێشمه‌رگه و ئه‌ندامى سه‌ركردایه‌تى یه‌كێتى) چه‌كداره، تۆمه‌تباره به برینداركردنى كه‌سێك به فیشه‌ك و چه‌قۆ له كه‌لار و تائێستا ده‌ستگیر نه‌كراوه، به‌رپرسی نوسینگه‌ى مه‌حمود سه‌نگاویش ده‌ڵێت: نوسراومان بۆ نه‌هاتوه به‌مه‌به‌ستى راده‌ستكردنى.\nشه‌وى 20 ئه‌م مانگه، به‌هۆی كێشه له‌سه‌ر وه‌ستانى ئۆتۆمبیل له به ده‌رگاى ماڵه‌وه‌دا له گه‌ڕه‌كى كه‌لاری كۆن له كه‌لار، كه‌سێك و برایه‌كى به فیشه‌ك و چه‌قۆ له كه‌سێكى دیكه‌یان دا و برینداریان كرد.\nتۆفیق عه‌بدولعه‌زیز، باوکی بریندارەکە، بە رادیۆی دەنگی وت: ئەو کەسەی کوڕەکەمی بریندار کردوە لە هێزێکی سەر بە مه‌حمود سەنگاویە.\nدەشڵێت: ئێمە هەمان رۆژ سکاڵامان لەسەر تۆمار کردن، بەڵام تائێستا ئه‌و كه‌سه‌یان ده‌ستگیر نه‌كراوه.\nپۆلیسی گه‌رمیان هه‌مان شه‌وى روداوه‌كه رایگه‌یاند كه دادوه‌ر فه‌رمانى ده‌ستگیركردنى بۆ دو تۆمه‌تباره‌كه ده‌ركردوه كه برای یه‌كترن، به‌ڵام پێش دو رۆژ یه‌كێك له براكان خۆی راده‌ست كردوه، هه‌رچی ئه‌وه‌كه‌ى دیكه‌یانه كه ده‌وترێت له هێزێكى سه‌ر به مه‌حمود سه‌نگاوییه، هێشتا خۆی راده‌ست نه‌كردوه.\nلەمبارەیەوە بەرپرسی نوسینگەی مه‌حمود سەنگاوی، دێکان محه‌مه‌د، بە رادیۆی دەنگی وت: هیچ زانیاریەکمان لەوبارەیەوە نیە.\nوتیشی: هەرکاتێک لەسەر ئەو بابەتە لەلایەن دادگاوە نوسراومان بەدەست بگات خۆمان كه‌سه‌كه رادەست دەکەین، ئه‌گه‌رچی روداوه‌كه له ده‌ره‌وه‌ى كاتى ده‌وامى ئاسایی بوه و په‌یوه‌ندی به كارى ئێمه‌وه نیه.\nهەرچەندە دەبێت لە حاڵەتێکی له‌م جۆرەدا نوسراو بۆ ئه‌و هێزه بكرێت كه پێشمه‌رگه و پله‌داریان تۆمه‌تبارن و به‌پێی یاسا داواكراون، بەڵام پۆلیسی گه‌رمیان له‌وباره‌وه هیچ نوسراوێكى نه‌كردوه.\nوتەبێژی پۆلیسی گەرمیان، مقه‌ده‌م: عه‌لی جەمال، بە رادیۆی دەنگی وت: هیچ نوسراوێکمان نەکردوە بۆ ئه‌و مه‌به‌سته و ئاگادار نەبوین کە داواكراوه‌كه کەسێکی ئەمنیە.\nژمارەی سەردان 652,449 ژمارەی میوان 21


ئەستێرەی شاشەی میسری(سوهێر ئەلبابلی) كۆچی دوایی كرد\nگوڵان میدیا November 21, 2021 هونەری\nئەستێرەی دیاری شاشەی میسری(سوهێر ئەلبابلی) لە تەمەنی 84 ساڵیدا كۆچی دوایی كرد .\nدوای تێكچوونی باری تەندرووستی لە چەند ڕۆژی ڕابردوودا خانمە ئەكتەری میسری (سوهێر ئەلبابلی) لە بەشی چاودێری چڕی یەكێك لە نەخۆشخانەكانی قاهێرە دەمێنێتەوە, بەڵام دواجار لە ڕاگەیەندراوێكدا لەلایەن كەسە نزیكەكانی ئەمڕۆ یەك شەممە ڕێكەوتی 21/11/2021 كۆچی دوایی ئەم خانمە هونەرمەندە ڕاگەیەندرا .\n(سوهێر ئەلبابلی) بە یەكێك لە ئەكتەرە بە ئەزموونەكانی میسر دادەنرێت و لە سەردەمی سینەمای كلاسیكی میسری ڕۆڵی بەرچاوی هەبووە لە نواندن و پێشچوونی كاری سینەمایی, ئەم خانمە ئەكتەرە سەرەتا لە شانۆوە دەستی بەكاری هونەری كرد, بەڵام دواجار توانی بەشداری چەندین زنجیرە دراماو فیلمی سینەمایی بكات و وەك ئەكتەرێكی كۆمیدی ناوبانگی هەبێت, هەروەها لە ژیانی هونەرییدا لەگەڵ فەرید شەوقی و عادل ئیمام و یوسف شەعبان و نەجلا فەتحی و عزەت عەلایلی و روشدی ئەبازە و چەندین ئەستێرەی دیاری میسری بەشداری لە كاری شانۆ و فیلمی سینەمایی كردووە .


ئێران وتووێژی ڕاسته‌وخۆ له‌گه‌ڵ ئه‌مریكا سه‌باره‌ت به عێراق ڕه‌تـده‌كاته‌وه\nئێران پـێـشـنیارێـكی ئه‌مریكای بۆ وتووێژكردنی ڕاسته‌وخۆی سه‌باره‌ت به ڕه‌وشی عێراق ڕه‌تـكرده‌وه.\nڕۆژی هه‌ینی، وه‌زیری ده‌ره‌وه‌ی ئێرانی مه‌نوچه‌هر مووته‌كی، دوابه‌دوای كۆبوونه‌وه‌كانی له‌گه‌ڵ ڕێبه‌ره عێراقیـیه‌كان له به‌غدا، گوتی وڵاته‌كه‌ی بیروبۆچوونی خۆی گۆڕیوه سه‌باره‌ت به وتووێژكردن له‌گه‌ڵ ئه‌مریكا و گوتی واشـنتۆن بابه‌تی دیكه‌ی هێناوه‌ته پـێش.\nگوته‌بێژی وه‌زاره‌تی ده‌ره‌وه‌ی ئه‌مریكا، شـان مه‌كـكۆرمه‌ك گوتی هێشـتا وڵاته یه‌كگرتووه‌كانی ئه‌مریكا ده‌یه‌وێت وتووێژ له‌سه‌ر ڕه‌وشی عێراق له‌گه‌ڵ ڕێبه‌ره ئێرانیـیه‌كاندا بكات.\nهه‌روه‌ها وه‌زیری ده‌ره‌وه‌ی ئێران هه‌ڕه‌شه‌ی له به‌ڕێوبه‌رایـیه‌تیـیه‌كه‌ی بوش كرد به‌وه‌ی وڵاته یه‌كگرتووه‌كانی ئه‌مریكا ڕووبه‌ڕووی هێرشـێـكی تۆڵه سه‌ندنه‌وه ده‌بێت ئه‌گه‌ر په‌لاماری كۆماری ئیسلامی ئێران بدات.\nئه‌م تێبینی‌یانه‌ی مووته‌كی دێت پاش ڕۆژێـك له‌وه‌ی سه‌رۆك بوش كه گوتبووی مه‌زه‌نده ناكرێت كه چه‌ند مه‌ترسـیداره ئێران بـبێـته خاوه‌نی چه‌كی ناوه‌كی.\nهاوكات وه‌زیری ده‌ره‌وه‌ی عێراق، هۆشیار زێباری گوتی عێراق ڕێز له مافی ئێران یان هه‌رچ وڵاتێـكی تری ناوچه‌كه ده‌گرێت كه ده‌یه‌وێت ته‌كنه‌لۆژیای ناوه‌كی بۆ كاری ئاشـتیخوازانه هه‌بێت.\nشـایانی باسه ڕێـبه‌ره ئه‌مریكی و ئه‌وروپـیـیه‌كان له ئێران ده‌خوازن پـیتاندنی یۆرانیۆم ڕابگرێت، كه پـێـكهاته‌یه‌كی سه‌ره‌كیـیه له به‌رهه‌مهێنانی وزه‌ی ناوه‌كی و هه‌روه‌هاش دروستـكردنی چه‌كی ناوه‌كی.


بۆ پێشوازیکردن لە ئاوارە ئێزیدییەکان کۆمسیۆنێک پێکهێنرا – کوردی – RojNews.News\n22/06/2020 - 6:15:41 pm\nهەینی, 5 يون 2020 – 14:24 ڕۆژنیوز – شەنگال\nدەستەی بەڕێوەبەرایەتی شەنگال، لە کۆبوونەوەی خۆیدا کە لە ٢٩ی مانگی ڕابردوودا ئەنجامیدا، تێدا تایبەت بە گەڕانەوەی ئاوارە ئێزیدییەکان و هاوکاریکردنیان گفتوگۆ کرا و بڕیاردرا، بۆ هاوکاریکردنی ئەو خەڵکانەی شەنگال کە دەگەڕێنەوە زێدی خۆیان کۆمسیۆنێک دروست بکرێت.\nلەسەر بڕیاری دەستەی بەڕێوەبەری دوینێ کۆمسیۆنەکە پێکهێنرا، کە پێکهاتوون لە نوێنەری شارەوانی گەلی شەنگال و بەڕێوەبەرایەتی ڕێکخراوی زمان و پەروەردەی جڤاکی دیموکراتی ئێزیدخان و خه‌زال ڕه‌شۆ، هاوسەرۆکی ئەنجومەنی خۆبەڕیوەبەرایەتی شەنگال.\nبەگوێرەی ئەو زانیاریانەی لە خه‌زال ڕه‌شۆ، ئەندامی کۆمسیۆنەکە و هاوسەرۆکی ئەنجومەنی خۆبەڕیوەبەرایەتی شەنگال پێیداوین، کۆمسیۆنەکە لەژێر چەترێکدا پێکدێت کە لە ئەنجومەنی هەر گوند و شارۆچکەیەک سێ کەس ئەرکدارکراون.\nئاماژەی بۆ ئەوەشکرد کە کۆمسیۆنەکە ناوی سەرجەم ئەو خێزانانە یەک بەیەک تۆمار دەکات کە دەگەڕێنەوە شەنگال و زانیاریی تەواویان لێوەردەگیرێت و پێویستییەکانیان دەستنیشان دەکرێت و ئەوانیش بە گوێرەی توانای خۆیان هەوڵ دەدەن هاوکارییان بکەن.\nخه‌زال ڕه‌شۆ، ئەوەشیخستەڕوو کە بەگوێرەی زانیارییەکانیان تا ئێستا ئەو خێزانانەی گەڕاونەتەوە شەنگال زیاتر پێویستیان بە ئاو، نان و نوێنە.


1936 جار خوێندراوەتەوە\nئانالینا بێربۆک وەزیری دەرەوەی ئەڵمانیا دوای کۆبوونەوەی لەگەڵ هاوتاکانی لە وڵاتانی بەڵتیک، لاتییڤا و ئێستۆنیا و لیتوانیا، لە لێدوانێکدا ئاماژەی بەوەدا هەتا کۆتایی وەرزی هاوین دەستبەرداری خەڵووزی روسی دەبن، هەروەها لە هاویندا هاوردەکردنی نەوت لە روسیاوە بۆ ئاستی نیوە کەمدەکەنەوە و تاوەکو کۆتایی ساڵ بە تەواوەتی دەستبەرداری دەبن.\nهه‌روه‌ها رەخنەی توندی لە سیاسەتی وزەی وڵاتەکەی لەبارەی رووسیاوە لە سەردەمی راوێژکاری پێشوو، ئەنگێلا مێرکڵ گرت و بە "هەڵەی روون" ناوی برد، راشیگەیاند، ئەو سیاسەتە لە حکوومەتی نوێدا راستکراوەتەوە.\nئەمەش لە کاتێکدایە، ئەڵمانیا رێژەی ٥٥٪ پێویستییەکانی لە گازی سرووشتیی و ٢٥٪ی نەوتی خاو٤٥٪ خەڵووز لە روسیاوە هاوردە دەکات.\nهاوکات ماوەی ٥٧ رۆژە سوپای روسیا ئۆپەراسیۆنی سەربازیی بۆ سەر ئۆکرانیا دەست پێکردووە و ئەمەش کاردانەوه‌ی نێودەوڵەتیی بەدوای خۆیدا ھێنا و ژمارەیەک لە وڵاتان سزای ئابووری و دارایی قورسیان بەسەر مۆسکۆدا سەپاند.\nلایخۆشیەوە روسیا کۆتاییهێنانی ئۆپەراسیۆنەکەی بەستووەتەوە بە دەستبەرداربوونی ئۆکراینا لە پلانی ئەندامبوونی لە ناتۆ و پابەندبوونی بە بێلایەنیی تەواو، لە بەرامبەردا ئۆکراینا ئەم داوایەی رووسیا بە دەستوەردان لە سەروەریی وڵاتەکەی دادەنێت.


لەبارەی کۆنگرەی چوارەمی کۆمەڵی ئیسلامییەوە\nکۆمەڵی ئیسلامیی کوردستان بەرەو ئەنجامدانی کۆنگرەی ئاسایی چوارەمی خۆی هەنگاو هەڵدەگرێت، لەو پێناوەشدا ئەنجومەنی سەرکردایەتیی حیزب، ژمارەیەک لیژنەی بۆ ڕەخساندنی زەمینەی سازکردنی کۆنگرەیەکی سەرکەوتوو پێکهێناوە، کە تا ئێستاش لە کارەکانیان بەردەوامن، واش چاوەڕوان دەکرێت تا کۆتایی ئەمساڵ، کۆنگرەکە ساز بکرێت.\nکۆمەڵی ئیسلامیی، کە ساڵانێکە وەکو یاریزانێکی دیار لە گۆڕەپانی هەرێم و عێراقدا سیاسەت دەکات، لە ئێستادا چاوی زۆری لەسەرە، چ لەسەر هەڵوێست و بەرنامە سیاسییەکانی، چ لە ڕووی ئایدیا و بیروبۆچوونە ئاینی و هزرییەکانیشی. لەگەڵ ئەوەشدا، لە بەردەم یەکلاکردنەوە و چارەسەرکردنی ژمارەیەک دۆسیەی ناوخۆیی حیزبییدایە. ئەو خاڵانەش دەمان گەیەننە ئەو ڕاستییەی، کە کۆنگرەی چوارەمی ئەم حیزبە، کۆنگرەیەکی هەستیارتر و تا ڕاددەیەکیش چارەنووسسازترە لەوانەی پێش خۆی، بۆ ئەوەی ئەم هێزە، چەند هەنگاوێکی دیکە لە گۆڕەپانی سیاسیی کوردستان و عێراق بچێتە پێشەوە، دوای ئەوەی لە هەڵبژاردنی ڕابردوودا هەنگاوی گەورەی هەڵگرت.\nئێمە بۆ ئەوەی بزانین کۆنگرەی چوارەمی کۆمەڵی ئیسلامیی سەرکەوتوو بووە یان نا، لە حاڵەتی بەستن و سازکردنیدا، پێشوەختە پێویستمان بە دیارییکردنی ژمارەیەک پێوەر و ئامانج هەیە، کە لە بەرئەنجامی خوێندنەوە و لەبەرچاوگرتنی پێشهات و ئاڵنگارییەکانی قۆناغی داهاتوو، دیاریی دەکرێن. ئەگەر سازکردنی کۆنگرەش بەبێ ئامانج و میکانیزمی گونجاو بەڕێوە چوو، ئەوا هیچ هەڵسەنگاندنێک بۆ کۆنگرەکە، جا بە ئیجابی بێت یان سلبی، هەڵسەنگاندنێکی بابەتی نابێت.\nبەندە وەکو کادیرێکی پێشکەوتووی ئەم حیزبە، هاوکات وەکو چاودێرێکی سیاسییش، کە ساڵانێکە خوێندنەوەمان بۆ کۆی بارودۆخی سیاسیی هەبووە، لەگەڵ ئەوەشدا وەکو کەسێک کە لە بواری هزر و بیری ئیسلامییدا خوێندنەوە و دنیابینیی خۆمان هەیە، پێم وایە بەشێک لە دیارترین ئەو پێوەر و ئامانجانەی کە پێویستە کۆنگرەی چوارەم بیان پێکێت، بریتین لەم چەند خاڵەی خوارەوە:\nیەکەم: دۆزینەوەی چارەسەری گونجاو بۆ قەیران و گرفتی دارایی و وەبەرهێنان لە نێوخۆی حیزبدا، لەگەڵ مسۆگەرکردنی سەرچاوەی داهاتی شایستە و بەردەوام بۆی.. یەک لە هەرە سەرکەوتنە دیارەکانی کۆمەڵ لە قۆناغی داهاتوودا، بریتی دەبێت لە ڕزگارکردنی ئەم حیزبە لەو گرفتە داراییانەی کە بۆی دروست بوون، لە لایەک بە هۆی هەڵوێستە سیاسییە نەگۆڕەکانی لە دژی ناڕێکییەکانی پڕۆسەی حوکمداریی و هەڕاجنەکردنی بیروباوەڕی سیاسیی خۆی، لە لایەکی تریش بە هۆی دەستبەسەراگرتنی سامانی ئەم وڵاتە لە لایەن هێزگەلێکی کەم و بڕینی بودجەی یاسایی و شایستە داراییەکانی، کە بەپێی یاسا بۆی بڕیار دراون.\nکادر و ئەندامانی کۆمەڵی ئیسلامیی، بە تایبەتیش ئەوانەیان کە سەرقاڵی بەڕێوەبردنی ئەم هێزە سیاسییەن، وەکو ئەندام و کادری هەر لایەنێکی دیکە، بە شێوەی یاسایی و دوو لە بەهەدەردان، مافی ئەوەیان هەیە لە خێر و بێری ئەم وڵاتە سوودمەند بن و پەراوێز نەخرێن و شکۆدارانە بژین، ئەم ئەرکەش بە تەنها بەرپرسیارێتیی سەرشانی دەسەڵاتداران نییە، تا بەپێی یاسا و بە شێوەی دادگەرانە بودجەی هێزە سیاسییەکان بدەن، بەڵکو بەرپرسیارێتیی سەرکردایەتیی ئێستا و داهاتووی ئەم حیزبەشە کە لە حاڵەتێکی وەکو ئێستادا، بیر لە پلانی دیکە و دابینکردنی سەرچاوەی داهاتی دیکە بکەنەوە.\nدووەم: لە ئێستادا کۆمەڵی ئیسلامیی پێویستیی زۆری بە داڕشتنەوەی پەیکەری خۆیەتی، بە شێوەیەک کە ئەم حیزبە لە ڕووی دامەزراویی و پەیکەربەندییەوە خۆی لە کەموکورتییەکانی قۆناغی ڕابردوو قوتار بکات و بچێتە قۆناغێکی لەپێشتر. هەرچەندە لێرەدا دەرفەتی وردکردنەوەی ئەم بابەتە نییە، بەڵام نەهێشتنی وردەئۆرگانی زۆر و، کۆنەبوونەوەی دەسەڵات لە دەستی چەند کەس و جومگەیەک بە تەنها و، کۆکردنەوەی هەموو حیزب لە چەند دامەزراوەیەکی دیار و کارا و مەرکەزیی و، کۆتاییهێنان بە موراعاتی نەگونجاو لەسەر حیسابی حیزب و، ڕەخساندنی دەرفەتی زیاتر لە بەردەم کادرە پێشکەوتوو و پێگەیشتوو و دڵسۆزەکان بۆ وەرگرتنی پۆستە قیادییەکان و هتد، لە دیارترین ڕووەکانی ئەو گۆڕانکاریی و بەخۆداچوونەوەیە دەبن.\nسێیەم: زەقترین بابەتێک کە لە سەروبەندی کۆنگرەدا قسەوباسی بە دوای خۆیدا هێناوە و دەهێنێت، گۆڕانکارییکردنە لە دید و تێڕوانینە هزرییەکانی ئەم حیزبە و هەموارکردنی ناو و نازناوەکانی و لابردنی پاشگری ئیسلامییە بە ناوەکەیەوە. ئێمە بەر لەوەی ڕاستەوخۆ ئەم خاڵە قەبوڵ بکەین، یان ڕەتی بکەینەوە، پێویستە ئەوە بزانین کە ئێمە لە چ ژینگەیەکدا سیاسەت و بانگەواز دەکەین؟ ئاڵنگارییەکانی بەردەم بەرەوپێشچوونمان چین؟ یاسای وڵات تا کوێ ڕێگە دەدات ئێمە هەندێک ناو و دروشمی ئاینیی بەکار بهێنین؟ ئەو بابەتانەی دەمانەوێت بیان گۆڕین، یان هەمواریان بکەین، ئایا لە نەگۆڕەکانی ئیسلامن، یان بە پێچەوانەوە؟ ئایا ناو و ناونیشانێک کە خۆمان پێشتر بۆ حیزب و کەسایەتی و ئۆرگانەکانی بڕیارمان داون، ناتوانین بیان گۆڕین و پێداچوونەوەیان پێدا بکەین؟ ئەی ئایا هێزە ئیسلامییە هاوشێوەکانی خۆمان لە ناوچەکە و جیهاندا چۆن لەگەڵ ئەم بابەتانەدا دەستوپەنجەیان نەرم کردووە؟ ئەی ڕای زانا و بیرمەندانی ئیسلامیی هاوچەرخ چین لەم ڕووانەوە؟\nپاشانیش یەکلاکردنەوەی ئەم بابەتانەی سەرەوە، نابێت بە هەوای کەسی و سەپاندنی ڕای کەسێک، یان گرووپێکی دیارییکراو بێت، بەڵکو پێویست دەکات بەر لە سازکردنی کۆنگرە و لە چوارچێوەی ژمارەیەک ۆرکشۆپ و دیداری نێوان خاوەن بیر و زانست و سەرکردەی حیزبی و سیاسییدا تاووتوێ بکرێن و یەکلا بکرێنەوە، بەو ئاڕاستەیەی خزمەت بە کاری ئەم حیزبە بکات لە داهاتوودا.\nبۆ یەکلاییکردنەوەی بابەتگەلێکی وەهاش، دەبێت ئەوە بزانین کە ئیسلام دەستکراوەییەکی زۆری بە مسوڵمانان داوە لە بواری سیاسەت و خۆڕێکخستن و بەڕێوەبردندا. هەروەک پێویستە ئەوەش بزانین کە ئێمە لە ژینگە و کۆمەڵگەیەکی داخراودا سیاسەت و بانگەواز ناکەین و تەنها بۆ خۆمان ناژین، تا کەسانێک بە دیدێکی بەرتەسک، یان کاریگەر بە پاشخانی کۆمەڵایەتی و ناوچەیەکی دیارییکراو، ببنە بەربەست لە بەردەم هەر گۆڕانکاریی و بەرەوپێشچوونێکی سەرتاسەریی. دەبێت ئەوەش بزانین کە کۆمەڵی ئیسلامیی هیچی کەم نییە لە ڕووی کەسایەتیی گەورەی خاوەن زانست و هزر و نوخبەی رۆشنبیر و ئەهلی بانگەواز و شارەزای سیاسەت و بەڕێوەبردن، کە کەسایەتییەکی وەکو مامۆستا عەلی باپیر، یەک لە دیارترین هێما زانستی و هزرییەکانێتی.\nمن بڕوای تەواوم بەوە هەیە، ئەگەر بە ڕاستی سەرکەوتن و بەرەوپێشچوونمان مەبەستە، ئەوا خاڵی هەرە سەرەکیی بۆ مسۆگەربوونی پشتیوانیی خودایی و ڕوودانی سەرکەوتن و ئاسانبوونی میکانیزمەکانی سەرکەوتن و نوێبوونەوە لەم وێستگە گرنگەشدا، پاککردنەوەی ناخ و دەروونی هەریەکێکمانە لە هەر غەرەز و ویستێکی کەسی لەسەر حیسابی بەرژەوەندیی گشتی و کاری ئیسلامییمان، چونکە بەربەستی گەورەی بەردەم هەر گۆڕانکاریی و بەرەوپێشچوونێک، بە پلەی یەکەم بەرژەوەندییە کەسییەکانە، هەرکاتێک بەرژەوەندیی گشتی و کاری ئیسلامییمان خستە پێش بەرژەوەندی و ئامانجە کەسییەکانمانەوە و نیازمان باش بوو، هەروەها بیروبۆچوونی خۆمان بە زۆر و دوور لە گفتوگۆی زانستی و ڕاگۆڕینەوە نەسەپاند بەسەر ئەوانی دیکەدا، ئەوا هەموو ئاستەنگەکان ــ بە پشتیوانیی خوای گەورە ــ لە بەردەمماندا هەڵدەگیرێن و بۆ قۆناغی داهاتووش سەرکەوتوو دەبین.\n1 بەغداو ھەرێم، چۆن کێشەی موچەو قەرزیان چارەسەر کرد؟!\n2 شەڕی ساردو گەرمی پەرلەمانتارانی کوردستان چۆن لێکبدەینەوە؟!\n4 کوردو موحەممەد تۆفیق عەللاوی\n5 خۆپیشاندانەکانی عێراق‌و دو دیدگای جیاواز\n6 چەند جوانە بۆ کۆمەڵی ئیسلامیی!\nنەوەی نوێ نوسراوی فەرمی پێشکەش کرد: ڕێگە بدەن بەبێ هیچ باج...


Mewda Media | کۆریتبای بەرازیلی؛ نموونەیەك بۆ گۆڕانكاری\nشاری کۆریتبا دەکەوێتە باشووری بەرازیل و پایتەختی ناوچەی(بارانا)یە، گەورەترین و پڕ بەهاترین شاری باشوورە، ئەم شارە بەهۆی سەرۆک شارەوانییەکی لێهاتوو و خاوەن بڕیار و جێبەجێکارێکی خێراەوە توانی ئەم شارە لە شارێکی کاولە بگۆڕێ بۆ بەناوبانگترین شاری بەرازیل و جیهان، ئێستا بە سەوزترین و پاکترین شاری جیهان ئەژمار دەکرێ، لە شارێکی نووستوو بۆ شارێکی زیندوو و بە ئاگا گۆڕی، بۆ هەر تاکێکی دانیشتوانی رووبەری 54 مەتر دووجای لە سەوزایی بەردەکەوێ، شارێکی رۆشنبیر و سیاسی و ئابوورییە، ساڵانە دەیان کۆنگرەی گرنگی جیهانی تیایدا دەبەسترێ.\nئەم شارە لە ساڵی 1693 بنیات نراوە، هەر لە سەرەتاوە سەدان کۆچبەر و سەرمایەدارانی ئەڵمانی، پۆڵەندی، ئیتالی و ئۆکرانی و دواتریش ژاپۆنی و عەرەب و جولەکە روویان تێکرد، شارێک بوو بەبێ پلان و هەڕەمەکی گەشەی دەکرد هیچ جۆرە پلانێکی ستراتیژییان نەبوو، تا ئەو کاتەی لایەنە بەرپرسەکان ویستیان هەندێ ناوچەی شوێنەواری گرنگی شارەکە بڕمێنن و بیکەن بە پرۆژەیتر وەک رێگاوبان و پرۆژەی ئابووری، بزووتنەوەیەک لە شارەکە پەیدابوو دژی روخاندنی ئەو شوێنەوارانە بە سەرۆکایەتی ئەندازیارێک بەناوی جایم لێرنر، هەروەها سەرۆکایەتی بزووتنەوەی گۆڕینی شاری کۆرتیبا بۆ شارێکی ژینگەیی دەکرد، ئەم بزووتنەوەیە راکانیان لەلایەن خەڵکەوە پەسند بوو، دوای ماوەیەک ئەو ئەندازیارە بوو بە سەرۆکی شارەوانی ئەو شارە، یەکەم هەنگاو بە هۆی تیمێکی پسپۆڕەوە ماستەر پلانی شارەکەیان لە ماوەی 48 کاتژمێردا تەواوکرد کە پێویستی بە زیاتر لە چوار مانگ بوو.\nئەو سەرۆک شارەوانییە بەهۆی تواناکانی و دڵسۆزی و كاركردنی بەشێوەی تیم توانی ئەم كارانە بكات:\nیەكەم: شارەکە لە شارێکی داڕماوی پاش جەنگ و بێ پلانی بگۆڕێ بۆ شارێکی شارستانیی سەوز و دۆستی ژینگە.\nدووەم: دەیان پارکی گرنگی تایبەت و نموونەیی لە سەر ئاستی جیهان دروستكرد.\nسێیەم: ئەنجامدانی کارەکانی بە راپرسی، سەرەتا سەردانی ناوچەیی ئەنجام دەدا، بە مەبەستی بەشداریپێکردنی هاوڵاتیان لە بڕیارە گرنگەکان کە راستەوخۆ پەیوەندی بەوانەوە هەیە و هەروەها وا لە هاوڵاتی بکات پرۆژەکە بە هی خۆی بزانێ.\nچوارەم: بەردەوام لێپێچینە و بەدواداچوونی دەکرد و بەسەر پرۆژەکانەوە بوو، هەوڵی دەدا بە زووترین کات و بە باشترین چۆنیەتی پرۆژەکان ئەنجامبدات، دروشمێکی هەبوو دەیوت کاری باش مانای خراپی چۆنیەتی نییە.\nئێستا خاوەنی باشترین ئامرازەکانی هاتووچۆن وەک پاس و ترام، لە تاکسی زیاتر بەردەستن بۆ هەر شوێنێ بڕۆن هەمان نرخە و هەموو پێداویستییەکانی بۆ خاوەن پێداویستییە تایبەتییەکان تیادایە، وزەی دۆستی ژینگە بەکاردەهێنن، ئەمانە و دەیان پرۆژەی کولتووری و وەرزشی و ئابووری گرنگی ئەنجامداوە، ئێستا ئەم شارە بە پاکترین و سەوزترین شاری جیهان ناسراوە، خۆشی چەند جارێک بە یەکێک لە باشترین سەرۆک شارەوانی جیهان دەستنیشان کراوە.


5/20/2020 8:54:27 PM\n7704 جار خوێندراوەتەوە\nواباوە کە کاتێ گەنج بگەنە دەسەڵات ئیتر ھەندێ گۆڕانکاری و چاکسازی ڕووبات لە بەرژەوەندی خەڵکی، چونکە گەنجان زیاتر تێکەڵ بە کۆمەڵگە ئەبن و زیاتر لە خواستەکانیان تێئەگەن.\nبەڵام ئایا ئەم ھاوکێشەیە ڕاستە؟\nلە ھەرێم ئێستا چەن گەنجێک دەسەڵاتداری وڵاتن، لە زۆنی زەرد یەکێکیان سەرۆکی حکومەتە و کوڕی سەرۆکی حیزبیشە واتا کەسی یەکەمی حیزبیشە و جێگرەوەی باوکێتی، ئەویتریشیان سەرۆکی ھەرێمە و جێگری سەرۆکی پارتیشە.\nلەزۆنی سەوز دوو براو ئامۆزایەک، ھاوسەرۆکانی ی.ن.ک، یەکێکیان برازای سکرتێری گشتی کۆچکردووی حیزبرکەیە سەرۆکی دەزگای زانیاری حیزبەکەشە، ئەویتریشیان کوڕی سکرتێری گشتییە و کۆی پارە و موڵکی ھەم حیزب و ھەم ناوچەی سەوز لەژێر دەستی ئەوایە و ھەروەک چۆن سەرۆکی دەزگای دژە تیرۆریشە بەو واتایایەی کەسی یەکەمی حیزبن و خاوەنی بڕیارە گرنگەکانیشین، سێیەمیشیان ھەر کوڕی سەرۆک کۆماری کۆچکردوو وە یەکەم و دوایین سکرتێری ی.ن.ک جەلال تاڵەبانی و جێگری سەرۆکی حکومەت و دەسەڵاتداری ئیداری یەکەمی زۆنی سەوزە.\nبە ھاوکێشەی تەمەن ئەمانە خەڵکانی گەنجن و ئەبێ بیرفراوانتر و دیموکراسیتریشبن، بەڵام لایەنی کەم سیان لەم گەنجانە خەڵکانی مەدەنی نین، بەڵکو خەڵکێکی ئەمنی و دەزگا سیخوڕییەکانن و ئاتۆماتیکی بڕیارەکانیشیان بڕیاری توندوتیژ و ئەمنی و سەربازی ئەبێ و چارەسەر لەلایەن بەھێز و دەسەڵاتە نەک بیروڕای ئازاد و کەشی دیموکراسی ئەگەرچی خۆشیان واپشانبەن.\nبە ووردبینی و تەماشاکردنێک ئەبینی ئەو کەسانەی لە چواردوەری خۆیان کۆیان کردوونەتەوە خەڵکانی دەزگا سیخوڕی و ئاسایشتن ئەمەش ئاماژەیەکی مەترسیدارە بۆ پاشەکشێی دیموکراسی و حوکمڕانی مەدەنی و لە دایک بوونی خێزانی دیکتاتۆری و بنەماڵەی دەسەڵاتدارو سەرکوتکەر.\nخۆ ئەگەر بەراوردێک بکرێ لە نێوان سەرکردە و دەسەڵاتداری گەنج و تەمەن ھەڵکشاوا ئەوا بە ڕوونی دەرەکەوێ کە تەمەن تەنھا ژمارەیە و ئەوە بیر و گۆش و دنیابینی خودە کە بڕیار لەسەر چ جۆرە حکوومڕانییەک ئەیات.\nلە ئێستایا دیارترین سەرۆک و دەسەڵاتداری گەنج لە جیھانا "کیم جون ئون"ی ٣٦ ساڵە، سەرۆک یان دیکتاتۆری کۆریای باکور، کە بیرکردنەوە و مێشکی ھینی سەردەمانی باپیرێتی و کاتێ پێئەکەنێ ئەبێ ئەوەی لە چورادەورێتی پێبکەنێ ئەگەرنا سزای مردنی بەسەرا ئەسەپێنرێ و ئەمە بۆ کاتی گریانیشی ھەر ڕاستە.\nھەر لەم ئان و زەمانەیا چەن گەنجێکی تریش دەسەڵاتی یەکەمی وڵاتەکەیانن بۆ نمونە "ئیمانوێل ماکرۆن" ٤٢ ساڵ سەرۆکی فەرەنسا، "جاستن ترۆدۆ" ٤٩ ساڵ، خاتوو"سانا مارین" ٣٤ ساڵ سەرۆک وەزیرانی فنلەندا، خاتوو "جاسیندا ئاردێرن" ٤٠ ساڵ سەرۆک وەزیرانی نیوزلەند کە ئەمانە تەمەنیان لە نێوان گەنج و مامناوەدایە و ھەریەکەیان پەیڕەوی حکومڕانییەکی بەناو ناوەرۆک دیموکراسی ئەکەن و خۆشگوزەرانی خۆیان لەگەڵ گەلاکانیانا گرێیاوە.\n"ئەنجێلا مارکێل" ٦٦ ساڵ و ڕاوێژکار یان سەرۆک وەزیرانی ئەڵمانیا، خاتوونێکی تەمەن ھەڵکشاو کە پەیڕەوی باشترین سیستمی شەفاف و دیموکراسی ئەکات لە بەرامبەریشا "ڕەجەب تەییب ئەردۆگان" ٦٦ساڵ کە یەکێکە لە تاکڕەوترین و نمونەی ناشرینترین حکومی دیکتاتۆری ئەکا لەسەر ئاستی جیھان،\n"دۆنالد ترەمپ" ٧٣ ساڵ سەرۆکی ئەمریکا کە ئەمیان گەر سیستمە تۆکمە و دیموکراتییەکەی ئەمریکا نەبووایە ئەوا ھیچ پێشبیینیەک ناکرێ چ کارێکی بەسەر خەڵکی ئەو وڵاتە و جیھانیش ئەھێنا.\nلابردنی پارێزبەندی ھاوشێوەی نەخشەی ئۆردوغانە بۆ زیندانیکردنی سەلاحەدین دەمیرداش و ھاورێیانی، مێشک بەساڵاچوویەک و بیر پیرێکی وەک ئەردۆغان، سەڵاحەدین دەمیرتاش زیندانی ئەکات تەنھا لەبەرئەوەی دڵنیایە لە ڕکابەرییەکی یەکسان و دادپەروەرانەیا ناتوانێ بەرگەی بیرگەنجی و لاومێشکی دەمیرتاش بگرێ، لە ھەرێمی کوردستانیش پارێزبەندی لائەبرێ کاتێک ئەندام پەرلەمان گەندەڵی دزینی سامانی وڵات کەشف ئەکات ھەروەک چۆن مامۆستایان و خەڵکی ناڕازی لە دھۆک لەژێر سایەی دەسەڵاتی دوو گەنجی حوکمدارا ئەدرێنە بەر شەق و زیندانی ئەکرێن تەنھا لەبەر ئەوەی داوای کەمترین ماف ئەکەن کە مووچەکانیانە.\nجیاوازییەکی گەورە ھەیە کاتێک گەنجێک بە تێکۆشان و کارامەیی و سەلماندی تواناکانی بگاتە دەسەڵاتە یەکەمینەکانی حیزب یان حکومەت، گەشتن بە دەسەڵات لەڕێی توانای خودەوە لایەنی کەم دڵنیای ئەوە ئەیات کە کەسێکی بەتوانایە و چاوڕوانی گۆڕنکاری و باشترکردنی کارەکانی لێئەکرێ، بەڵام کاتێک ھەر کەسێک جا تەمەن ھەڵکشاوبێ یان گەنج کە لە ڕێی باوک و بنەماڵە و پشتاوپشتەوە یەتە پێشەوە و ئەبێ بە کەسە یەکەمیینەکانی حیزب و حکومەت ئیتر ناتوانراێ ھیوای لەسەر ھەڵچنرێ، چونکە بە جۆرێک گۆشکراوە کە لە ھەوڵی قۆرغکاری دەسەڵاتدابێ تا تەمەن یاوەری بێت و پاشانیش تەسلیم بە کوڕ و کەسە نزییەکانی بکات.\nھەر لەبەر ئەو ھۆکارەش ناتوانرێ چاوڕوانی دیموکراتی و حوکمی ڕەشید لەو گەنجانە بکرێ کە لە ئێستایا لە ڕێی باوک و مامیانەوە بوونەتە کەس و دەسەڵاتی یەکەمی حیزب و حکومەتیش، لەوەش زیاتر لە ئەنجامی ئەو ھێزە ئەمنی و توانا مادییە زۆرەی کە پێوەی ماندوو نەبوون لەژێر دەستیانایە ھەموو جوڵەیەک بە خەتەر بۆ سەر دەسەڵات و سامانە سەرچاوە نادیارەکانیان ئەزانن بە ئاگر و ئاسن ڕووبەڕووی ئەبنەوانێ و توانای فکرییان لە چوراچێوەی ھێز تێپەڕناکا.


خه‌باتمێدیا: رِۆژی سێشه‌ممه ۲۶ ی به‌فرانبارى ١٣٩١ شاندێكى یه‌كیه‌تیی ژنانی دیموكرِاتی كوردستان به سه‌رپه‌ره‌ستیی به‌رێز خاتوو حه‌لیمه رِه‌سووڵی، سكرتێری ئه‌و رِێكخراوه و هه‌روه‌ها خاتوو گه‌لاوێژ په‌یروان و خاتوو شه‌هێن مورته‌زازاده و خاتوو ئامینه مه‌ده‌نى سه‌ردانی كومیته‌ى ئافره‌تانى سازمانی خه‌باتی كوردستانی...\nئێرانیان كرد و له لایه‌ن شاندى كومیته‌ى ئافره‌تانى سازمانه‌وه به سه‌رپه‌ره‌ستیی به‌رێز خاتوو شیلان محه‌ممه‌دی، به‌رپرسی كومیته و هه‌روه‌ها خاتوو زێنه‌ب حوسێنى و خاتوو به‌یان ئه‌حمه‌دى به گه‌رمی پێشوازییان لێكرا.\nله‌و سه‌ردانه دۆستانه‌یه دا كه نزیك به سه‌عاتێك و نیوى خایاند باس له‌سه‌ر كێشه‌كانى ئافره‌تانى كورد به گشتى و به‌تایبه‌تى ئافره‌تانى كوردستانى ئێران كرا و له ئالوگۆرى بیروراكاندا، هه‌ر دوو شانده‌كه له‌سه‌ر ئه‌وه كۆده‌نگیان بوو كه نزیكبوونه‌وه و كارى هاوبه‌شی رێكخراو و كومیته‌كانى ژنانى كوردستانى ئێران كارێكى زه‌رورى و هه‌نووكه‌ییه. له‌درێژه‌ى دانیشتنه‌كه‌دا چه‌ندین ته‌وه‌ر و بابه‌تى جێى بایه‌خى هه‌ردوو شاند باسی له‌سه‌ر كرا. له‌كۆتایی دیداره‌كه له‌سه‌ر به‌رده‌وامى پێوه‌ندییه‌كان و نزیكى زیاترى یه‌كێتى ژنانی دیمووكرِات و كومیته‌ى ئافره‌تانى سازمانی خه‌باتی كوردستانی ئێران پێداگرى كرایه‌وه.\nڕێکه‌وت: 2013-01-16 15:48:50\nبه‌شی ( دیدارى نیوان كومیته‌ى ئافره‌تانى سازمانی خه‌بات و یه‌كیه‌تیی ژنانی دیمووكرِات )


کوردپرێس :: Kurdpress News Aganecy - قەیرانی سووریا خەریکه رۆژهەڵاتی ناڤین دەگرێتەوه\nقەیرانی سووریا خەریکه رۆژهەڵاتی ناڤین دەگرێتەوه\nبەشی سووریا – هاوسەرۆکی پەیەده ڕایگەیاند: قەیرانی سووریا تا دێت بەرەو هەموو رۆژهەڵاتی ناڤین دەگوازرێتەوه هەتا ئەو کاتەی پەیەده وەک لایەنێکی پرسەکه مامەڵەی لەگەڵدا نەکرێت ئەوا قەیرانی سووریا چارسەر نابێت.\nبە پێی هەواڵی کوردپرێس به گێڕانەوه له هاوارنیوز، ئاسیه عەبدوڵڵا، هاوسەرۆکی پارتی یەکێتی دیموکراتیکی سووریا له سێیەم کۆنگرەی پارتەکەدا له شاری عەفرین له میانەی وتاردانێکدا جەختی کردەوه: تا دێت گەلانی باکووری سووریا سەرکەوتنی زێدەتر دەست دەخەن. ئێمه وەک پارتێکی سیاسی له وڵاتی سووریا بۆ ڕێکخستن له کۆمەڵگادا گەلێ هەوڵ و تێکۆشانمان کردووه. ئێمه ئامادەی دانوستانین لەگەڵ هەموو لایەنە سیاسییەکانی سووریا.\nناوبراو ڕوونی کردەوه: خەڵک باکووری سووریا سەرباری توانا و هێزەی سەربازی بەرتەسک گەلێ سەرکەوتنی دەست خستووه. خۆڕاگری لێره، خۆڕاگریی و ئیرادەیەکی ڕاستەقینەیه. له پاڵ ئەمەش گەلێ گۆڕانکاری سیاسیش کەوتۆتەوه، قەیرانی سووریا خەریکه سەرتاسەری خۆرهەڵاتی ناڤین دەگرێتەوه. هەتا ئەو کاتەی پارتی یەکێتی دیموکراتیکی وەک چارەسەری سیاسی قەیرانی سووریا نەهێنرێته هەژمار قەیرانی سووریا لەوه ناچێت چارەسەر بێت.\nکۆدی بابه‌ت: 71968 | به‌روار: ۱۳۹۶/۲/۱ | کاتژمێر: 16 : 39